
Argument 


Dao de jing, titlu tălmăcit de noi prin Cartea despre Tao şi 
virtuţile sale, de la descoperirea sa pentru spaţiul cultural euro¬ 
pean, a stimulat - în diverse abordări hermeneutice - cele mai 
variate producţii (înţelegând prin aceasta, în genere, o traducere a 
textului original, însoţită de un comentariu şi un glosar), de la cele 
trecute prin filtrul dogmatic al misionarismului creştin, până la 
traducerile marcate de accentul heteroclit al curentelor orienta- 
Uzanţe contemporane. Propunem, în ce ne priveşte, nu o inter¬ 
pretare dogmatică a acestui text filosofic, ci o perspectivă natura¬ 
listă (a se vedea aşa-numita religie agrară, anterioară gândirii 
taoiste, fundamentată pe teoria ciclurilor), ţesută pe urzeala unei 
filosofii-religii care se bazează, după părerea noastră, pe principii 
ontologice autentice. Astfel, facem posibile, prin traducerea noas¬ 
tră, mai multe lecturi „în plan orizontal" (permiţând aplicarea 
mesajului taoist, de pildă, în guvernare, în strategia militară şi - 
lucru absolut nou, nu însă şi curios — în management), lăsând în 
acelaşi timp un canal deschis către ceea ce numim lecturi „în plan 
vertical", pe straturi de adâncime, id est, de la mesajul soteriolo- 
gic implicit până la interpretarea alchimică a textului Cărţii. 

Potrivit tradiţiei cărturăreşti a Chinei clasice, comentariul 
ocupă, după cum se va vedea, cel puţin o jumătate din economia 
oricărei ediţii a Dao de jing. Ne-am însuşit şi noi, pentru prezen¬ 
ta traducere, această practică a proporţiilor. 

Bibliografia fundamentală pentru traducerea noastră este con¬ 
stituită din două titluri. Cel dintâi îl reprezintă lucrarea de sinteză 

Şerban Toador 


a lui Ren Farong, Explicarea înţelesului „Dao de jing", care 
ne-a ajutat în alcătuirea propriului comentariu, preluând şi o mare 
parte din trimiterile la lucrări de referinţă ale Taoismului reli¬ 
gios ; a doua lucrare este reprezentată de comentariul lui Heshang 
Gong la Dao de jing, care datează, potrivit tradiţiei, din timpul 
împăratului Han Wen (179-157 î.Hr.). Ca rezultat, structura 
fiecărui verset se va înfăţişa astfel : 

(1) traducerea textului original al lui Lao zi; 

(2) comentariul nostru; 

(3) o traducere a comentariului lui Heshang Gong. 

Pe bună dreptate, traducerii noastre i se poate reproşa aplecarea 
evidentă către lucrări aparţinând unor exegeţi chinezi, în ciuda 
strădaniei de decenii a unor sinologi europeni, care nu se regăsesc 
reprezentaţi în lucrarea noastră. Trebuie să precizăm, în această 
situaţie, că nu am căutat să sugerăm inutilitatea unor generaţii 
întregi de distinşi sinologi; acest gând este departe de noi. Ceea ce 
am căutat a fost de a oferi o perspectivă nouă, care nu urmăreşte 
înlocuirea sau negarea altor perspective, ci numai realizarea unei 
poziţii complementare. Un alt punct de vedere critic privitor la 
traducerea noastră (în fapt, am avut deja şansa de a cunoaşte 
obiecţii pertinente ale unor profesori şi colegi, după o lectură în 
manuscris a traducerii) ar putea fi acela că între textul propriu-zis 
Dao de jing şi cele două comentarii care îl însoţesc nu există nici 
o modificare a perspectivei. A fost însă opţiunea noastră, de la bun 
început, pentru o abordare ca atare a Cărţii, iar în acest caz nu 
putem decât să rămânem fideli îndrumărilor lui Ren Farong şi în 
aceeaşi măsură comentariului atribuit lui Heshang Gong; consi¬ 
derăm astfel că plasarea comentariului nostru în acelaşi registru 
cu textul la care se referă nu îngreunează lectura, ci - dimpotrivă 
- o îmbogăţeşte. Este un paradox pe care, cu toate riscurile unei 
critici severe, ni l-am asumat. De asemenea, menită să surprindă 
prin opţiune este şi introducerea, care se plasează într-un registru 
gnomic, impersonal, pe care l-am preferat - în această lucrare - 
tonului personal, critic, propriu cercetătorului. Aceste coordonate 

sunt, la răndu-le, justificate de intenţia noastră de a oferi o ediţie 
religioasă a Dao de jing, a cărei introducere să constituie cheia 
lecturii următoare, trecerea la textul propriu-zis făcându-se fără 
hiatusuri sau modificări de frecvenţă ; datorăm mult, şi în acest 
caz, experienţei monastice de o viaţă a lui Ren Farong. 

In ciuda relaţiei de continuitate existentă între text şi comen¬ 
tariu - pentru care am pledat - textului caracterizat prin anis- 
toricitate şi aspaţialitate i se adaugă totuşi un comentariu care se 
simte dator să se fundamenteze pe lucrări consacrate, canonice, ale 
Taoismului religios (având în centru comentariul lui Heshang 
Gong), aducând în spaţiul de referinţă al comentariului, în acelaşi 
timp, lucrările unor autori contemporani. O altă trăsătură, lesne 
de remarcat, a unui text ca Dao de jing, este redundanţa, care este 
vădită atât în planurile sintactic şi stilistic, cât şi în planul filoso- 
fico-religios. O asemenea situaţie, uneori stânjenitoare pentru citi¬ 
torul vestic, este pusă pe seama unei aşa-numite structuri ame- 
todice a gânditorului chinez în general ; de asemenea, în urma 
analizelor filologice şi istorice ale textului s-a sugerat - de-a lun¬ 
gul istoriei exegezei dedicate Dao de jing - posibilitatea unor 
adaosuri ulterioare la textul iniţial al Cărţii. Nu a fost intenţia 
noastră de a analiza aceste laturi centrifugale şi nici de a ajusta 
sau rearanja textul potrivit unor impulsuri academice de moment. 
Privitor la lucrările clasice citate, nu am făcut trimiteri 
amănunţite, fiind vorba fie de texte taoiste dense, de dimensiuni 
foarte iniei (Scriptura Armoniei sau Scriptura Liniştii - com¬ 
parabile cu Sutra Inimii buddhistă ori cu evanghelia necanonică a 
lui Toma), fie de citate celebre, cu un caracter recurent, din cărţi 
clasice ale antichităţii chineze, ca Yi jing (Cartea Schimbărilor) 
sau Zhuang zi. 

Considerăm că lucrarea reprezintă imperfecţiuni numai în 
măsura în care ne aparţine; suntem însă încrezători că ea poate fi 
îmbunătăţită fără încetare, cu participarea celor care îşi vor dedi¬ 
ca răbdarea lecturii acestei cărţi. 

Ş.T. 




Notă asupra transcrierii cuvintelor chineze 


Am transcris cuvintele din limba chineză recurgând la sistemul 
alfabetic oficial, pinyin ; însă pentru uşurarea lecturii am ordonat sem¬ 
nele potrivit alfabetului limbii române : 

a — a ; e, în ian. (yan ) şi în juan, quan, xuan şi yuan (care 
se vor pronunţa „ţtien", „ţhtien", „slien" şi „tien") 
b - p 

c —ţh ; ch — tş 
d - t* 

e — e ; â, final, după consoane şi înainte de n sau ng 
f - f 

g — c ; ng final pronunţă nazal, nS 
h - h 

i — i; î, după c, ch, r, s, sh, z, zh 

i -10) 

k — ch 
1 - 1 
m — m 

n — n; n final se pronunţă nazal 
o — o ; u în ong 
p - ph 

q - ţhi 

r — j; r final — r palatal 
s — s ; s/i — ş 
t - th 

u - u ; U după j, q, x, y 

a -ii 

w — u 
x - s (i) 

y ~ 1 

z - ţ; zh - dj 


*Face excepţie, în lucrarea noastră, termenul Dao, pe care îl tran¬ 
scriem „Tao" (la fel şi „Taoism", „Taoist" etc.) 



INTRODUCERE 


Poem filosofic neasemuit, supranumit „regele tuturor 
scripturilor", „Cartea despre Tao şi virtuţile sale" (Dao dejing) 
i-a îndemnat pe exegeţi, de-a lungul istoriei, să alcătuiască 
nenumărate interpretări, adesea unilaterale, căutând să cir¬ 
cumscrie mesajul Cărţii unor discipline ca filosofia speculativă, 
politica, arta militară, ştiinţele naturii etc. Fructificarea deplină 
a mesajului Cărţii avusese însă loc de timpuriu, o dată cu 
apariţia comentariului sihastrului Heshang Gong*, scrierea sa 
marcând trecerea de la Taoismul filosofic la cel religios. 
Termenul Tao a fost şi este înţeles, în afara tradiţiei religioase, 
ca „spirit" sau „substanţă", „lege" etc. Din perspectiva Religiei 
Taoiste, Tao este socotit drept origine şi cauză imanentă a 
Universului. 

Cartea despre Tao şi virtuţile sale reprezintă scriptura de 
temelie a Religiei Taoiste iar Tao este obiectul principal al 
credinţei ; între adepţii statornici ai Taoismului, practica 
sistemului qigong însoţeşte lectura Cărţii, sub îndrumarea 
unui maestru. Lao zi însuşi (venerat ca Strămoş al Religiei 


* Am selectat şi tradus cea mai mare parte a comentariului lui 
Heshang Gong (contemporan, potrivit legendei, cu împăratul Han 
Wen, la domnie între 179—157 î. Hr.) şi am alăturat textul tradus 
comentariului nostru la Carte ; am urmat, de asemenea, îndrumările 
lexicale care apar în comentariul lui Heshang Gong. 



14 


Cartea despre Tao $.i virtuţile sale 


Taqiste) s-a desăvârşit prin practică şi a trăit printre 
oameni, potrivit tradiţiei, până la vârsta de 160 de ani. 

A ' 

In comentariul său, monahul Ren Farong* sintetizează 
mesajul Cărţii , oferind învăţăceilor instrumentul înţelegerii 
acestui mesaj. Astfel, Ren Farong expune cele patru noţiuni 
fundamentale — Tao, de („virtuţile lui Tao"), ke dao („ceea ce 
poate fi rostit") şi xia de („virtutea nedesăvârşită") — şi le 
identifică grafic : Tao şi de sunt reprezentate prin simbolul 
wuji 



iar ke dao şi xia de sunt reprezentate prin simbolul taiji: 



Lao zi spune în Versetul XL : „Fiinţele aflate sub Cer se 
zămislesc din fiinţă, iar fiinţa se zămisleşte din nefiinţă." 
Nefiinţa (wu) nu are formă sau înfăţişare, nu are sunet. 


* Ren Farong, născut în anul 1936 în provincia Gansu, China, a de¬ 
dicat zeci de ani cercetării Religiei Taoiste, prin studiu şi meditaţie. 
Sinteza sa (Explicarea înţelesului «Dao de jing», 1991) constituie, împreună 
cu textul şi comentariul lui Heshang Gong, baza alcătuirii noastre. 

culoare, gust sau miros, nu are început şi nici sfârşit, nu se 
află sus sau jos, înăuntru sau afară, nu cunoaşte „binele" sau 
„răul" — nefiinţa este vidul desăvârşit şi de aceea ea nu 
poate fi numită ; însă Lao zi, pentru a-şi face cunoscută 
învăţătura, o numeşte „Tao". 

Prin urmare, simbolul wuji reprezintă nefiinţa (wu) pe 
care Lao zi o numeşte „Tao" ; Tao nu înseamnă inexis¬ 
tenţă, ci non-manifestare. Nefiinţa este armonia 
desăvârşită între suflurile yin şi yang ; ea este 
atotcuprinzătoare şi omnipotentă. 

Potrivit învăţăturii Taoiste, cele zece însuşiri esenţiale 
ale lui Tao sunt: vidul (. xuzvu ), imanenta (ziran), netulburarea 
{qingjing), non-actiunea (wuwei), neîntinarea ( chuncui ), 
deplinătatea (supu), simplitatea (pingyi), pacea ( tiandan ), 
blândeţea şi moliciunea (rouruo ) şi nelupta ( bu zheng). Vidul 
este starea structurală permanentă a lui Tao, totul purcede 
din vid şi se va reîntoarce la vid ; vidul este etern şi 
nemărginit. Tao lucrează prin sine, totul porneşte din sine 
şi se întoarce la sine, nimic nu se află în afara luî; de aceea 
imanenta este însuşirea lui Tao. Netulburarea (lit. „puritate 
şi nemişcare") este natura primordială a lui Tao ; puritatea 
corespunde Cerului iar nemişcarea corespunde Pământu¬ 
lui ; cel care se desăvârşeşte întru Tao trebuie să urmeze 
pilda Cerului şi a Pământului, căci atunci când sufletul este 
netulburat iar trupul este nemişcat, omul devine una cu 
Tao. Non-actiunea este lucrarea firească, în armonie cu ros¬ 
tul lăuntric al lucrurilor ; non-acţiune nu înseamnă lipsa 
acţiunii, pasivitate sau nihilism, ci acţiune desăvârşită, sor¬ 
tită izbânzii. Tao este mereu pur şi nepreschimbat ; de 
aceea neîntinarea şi deplinătatea sunt însuşirile lui Tao. Tao 
este simplu şi firesc, asemenea unui drum neted şi lat; tre¬ 
cerea de la nefiinţă (wu) la fiinţă (you) şi zămislirea fiinţelor 
şi lucrurilor au loc în chip firesc şi simplu ; astfel, simpli¬ 
tatea este însuşirea lui Tao. Pace înseamnă lipsa dorinţelor, 
netulburare şi chibzuinţă. Blândeţea şi moliciunea reprezintă 



16 


Cartea despre Tao şi virtuţile sale 


folosul lui Tao ; sub Cer, ceea ce este moale şi slab învinge 
ceea ce este dur şi puternic. Tao nu luptă, ci îşi 
desăvârşeşte lucrarea fără a se împotrivi firii lucrurilor; de 
aceea nelupta este însuşirea lui Tao. Când aceste însuşiri ale 
lui Tao sunt întrupate în om, ele poartă numele de virtuţi 
ale lui Tao (de). 

Cartea Schimbărilor spune : „O [parte] yin şi una yang, 
iată ce înseamnă Tao." Lao zi spune în Versetul XLII : „Cele 
zece mii de fiinţe şi lucruri* îl poartă în spinare pe yin şi îl 
îmbrăţişează pe yang ." Tao este, prin urmare, unitatea şi 
armonia suflului —pereche yin-yang ; când Tao se divide, 
yin şi yang se ivesc ; când yin şi yang se reunesc, ele redevin 
Tao. Suflul (qi) rezultat din întâlnirea lui yin şi yang dă 
naştere „celor zece mii de fiinţe şi lucruri". Tao este nefiinţa 
(wu) şi este reprezentat prin simbolul zvuji ; yin şi yang 
reprezintă fiinţa (you) şi sunt ilustrate prin simbolul taiji. Yin 
şi yang se atrag reciproc, zămislind succesiv fiinţele şi 
lucrurile ; toate fiinţele şi lucrurile aparţin lui yin sau lui 
yang şi conţin, fiecare în parte, yin şi yang. Yin ajuns la 
extremitate devine yang ; yatig ajuns la extremitate devine 
yin ; yin nu poate exista fără yang şi nici yang nu poate exista 
fără yin. Yang este dinamic, iar yin este static ; yang este dur, 
iar yin este moale ; yang este cald, iar yin este rece ; yang 
înseamnă naştere, iar yin înseamnă moarte. Yin şi yang dau 
formă şi înfăţişare, dau culoare şi sunet, dau gust şi miros. 
Yin şi yang dau viaţă şi aduc moarte „celor zece mii de fiinţe 
şi lucruri". Prin urmare, fiinţele şi lucrurile sunt guvernate 
de cele două sufluri yin şi yang, fiind supuse naşterii şi 
morţii, creşterii şi descreşterii. Iată de ce Lao zi le numeşte ke 
dao („ceea ce poate fi rostit"). Numai Tao este etern şi 
nemărginit, unic şi indistinct, aşa cum sugerează simbolul 
ivuji. 


* wanwu ; vezi Versetul 7. 

Virtutea desăvârşită (shang de) este Tao întrupat în om ; vir¬ 
tutea nedesăvârşită (xia de) este manifestarea în om a ceea ce 
poate fi rostit (ke dao). Virtutea desăvârşită nu se naşte şi nu 
piere, nu are formă şi nici înfăţişare, nu are acţiune şi nu 
tinde către acţiune; virtutea nedesăvârşită se naşte şi piere, are 
formă şi înfăţişare, are acţiune şi tinde către acţiune. 

Nefiinţa ( wu ) este reprezentată prin simbolul wuji iar 
fiinţa ( you ) este reprezentată prin taiji; taiji se naşte din wuji 
şi se reîntoarce la wuji : 



\ t 



Wuji este rădăcina, iar taiji este partea vizibilă şi trecătoare ; 
wuji este „mama'', iar taiji este „fiul" ; wuji este izvorul, iar 
taiji este albia ; wuji este întregul, iar taiji este partea ; wuji 
este neschimbat, iar taiji este supus schimbării. Wuji 
urmează sensul firesc şi naşte taiji, taiji porneşte în sens con¬ 
trar, întorcându-se la wuji ; wuji iese din repaus, născându-1 
pe taiji ; taiji reintră în repaus, întorcându-se la wuji. Wuji 
este rădăcina unică, iar taiji reprezintă infinitatea de fiinţe şi 
lucruri care se nasc din rădăcina unică şi se reîntorc la ea. 
Relaţia dintre zvuji şi taiji este reprezentată în plan vertical 
(asemenea relaţiei mamă-fiu), iar relaţia dintre yin şi yang 
din interiorul simbolului taiji este reprezentată în plan ori¬ 
zontal (asemenea relaţiei bârbat-femeie). 

Oamenii trebuie să urmeze pilda Omului Sfânt, căutând 
fără încetare să-şi regăsească natura primordială, reîntor- 
cându-se la Tao. Oamenii vor înceta să rătăcească numai 
atunci când se vor reîntoarce la Tao. Omul Sfânt (shengren) 
este întruchiparea lui Tao, este omul desăvârşit, blând şi 
smerit, care lucrează potrivit firii lucrurilor. Tao se 
dobândeşte numai prin blândeţe şi smerenie, prin 
cumpătare şi chibzuinţă ; cel potrivnic acestor virtuţi va 
pieri. Acesta e miezul învăţăturii pe care Lao zi o face cunos¬ 
cută semenilor prin mijlocirea Cărţii. 




LAOZI 

Cartea despre Tao 
şi virtuţile sale 



Versetul I 


[Cuvântul] „Tao" 1 poate fi rostit, [însă acesta] nu este Tao 
cel veşnic 2 . Numele [său] 3 poate fi numit, [însă acesta] nu 
este numele veşnic 4 . 

Ceea ce nu are nume este începutul Cerului şi al Pămân¬ 
tului ; ceea ce are nume este obârşia „celor zece mii de fiinţe 
şi lucruri"* 5 . 

[De aceea], cel ce nu are niciodată dorinţe, îi va cuprinde 
taina, iar cel mereu împovărat de dorinţe îi va zări hotarul 
[numai] 6 . 

Aceste două lucruri au apărut dimpreună, însă au numiri 
ce se deosebesc — le voi numi laolaltă „adânci" 7 . Mai adân¬ 
ci decât adâncul [însuşi]: poarta către noianul de taine 8 . 


Note 

1 Scriptura Liniştii spune : „Desăvârşitul Tao nu are formă : [el] s-a 
întrupat în Cer şi în Pământ; desăvârşitul Tao este nepărtinitor : [el] 
pune în mişcare Soarele şi Luna [deopotrivă]; desăvârşitul Tao nu are 
nume : [el] hrăneşte 'cele zece mii de fiinţe şi lucruri'. Eu nu-i cunosc 
numele — mă străduiesc să-l numesc şi îi spun Tao". I^ao zi spune în 


* wanwu, „cele zece mii de fiinţe şi lucruri", reprezintă totalitatea 
fiinţelor şi lucrurilor din Cosmos ; uneori, termenul desemnează 
numai fiinţele vii sau exclusiv fiinţele umane. 

Versetul XXV : „Există o materie alcătuită nedesluşit, vieţuind dinain¬ 
tea Cerului şi a Pământului. [Ea] nu poate fi auzită şi nu are formă, este 
de sine-stâtătoare şi neschimbată ; [ea] curge pretutindeni fără a 
osteni. Poate că este 'mama' Pământului; eu nu-i cunosc numele — o 
voi numi 'Tao'." Ceea ce Lao zi a numit în mod convenţional „Tao" 
reprezintă unitatea indistinctă, nediferenţiată, originea Universului, 
începutul Cerului şi al Pământului, rădăcina „celor zece mii de fiinţe 
şi lucruri". „Tao" nu are formă şi înfăţişare, nu are culoare sau miros ; 
„Tao" este omniprezent şi conţine în sine totul, nu creşte şi nici nu 
descreşte, fiind etern. Aceste atribute ale lui Tao (ubicuitate, veşnicie) 
fac imposibilă orice suprapunere de ordin lingvistic cu accepţiile uni¬ 
laterale acordate cuvântului „Tao" în unele opere literare şi filosofice, 
e.g. „drum, cale" (Cartea poemelor, Shi jing ; dicţionarul Shuo wen jie zi), 
„metodă, artă" (Analeclele lui Confucius), „regulă, raţiune a lucrurilor" 
(Cartea Schimbărilor, Yi jing; Zhuang zi) ş.a. Feng Youlan* consideră că 
„Tao" exprimat de Lao zi constituie principiul, cauza naşterii Cerului, 
Pământului şi a „celor zece mii de fiinţe şi lucruri", enumerând unele 
dintre caracteristicile lui Tao : anterioritate, ciclicitate, veşnicie 
(Versetul XXV), omniprezenţă (Versetul XXXIV), lipsa unei voinţe 
transcendente, identificarea cu natura însăşi (Versetul XXV). 

2 După scindarea Haosului iniţial, yin şi yang se vor separa. Cerul 
şi Pământul fixându-şi poziţia — această fază a Creaţiei este reprezen¬ 
tată prin simbolul Taiji; pe Cer apar Soarele, Luna, stelele, norii etc. iar 
pe Pământ sunt stabilite punctele cardinale, apar munţii, râurile, 
mările etc.; între Cer şi Pământ se nasc vieţuitoarele şi plantele. Toate 
aceste fiinţe şi lucruri înzestrate cu formă şi înfăţişare vor cunoaşte 
creşterea şi descreşterea, neputând exista veşnic — ele aparţin lui 
„[Tao care] poate fi numit" ; supuse mereu schimbării, „cele zece mii 
de fiinţe şi lucruri" nu-1 vor desemna pe Tao cel veşnic. Heshang Gong 
spune : „Tao cel veşnic se află în cultivarea spiritului prin non-acţiune 

(-)"• 

3 „Numele" indică numirea lui Tao încă nediferenţiat, lipsit de 
formă sau de înfăţişare. 

4 Tao începe să se manifeste, dând naştere „celor zece mii de fiinţe 
şi lucruri". Pentru a putea fi deosebite, fiecare dintre ele capătă nume; 
întrucât fiinţele şi lucrurile reprezentate prin nume sunt supuse 
naşterii şi dispariţiei, numele vor avea şi ele, inevitabil, acelaşi destin. 
Prin urmare, „ceea ce poate fi numit" (i.e. infinitatea de fiinţe şi 


* Istoria filosofiei chineze, pp. 218 — 223. 

lucruri) nu reprezintă numele veşnic. Heshang Gong arată : „Numele 
veşnic este plăpând ca un copil care încă nu a început să vorbească, 
(...) ; perla strălucitoare se află înlâuntrul scoicii iar jadul minunat 
înlăuntrul pietrei — deşi înlăuntru se afla strălucire, partea dinafară 
este aidoma neştiinţei." 

5 „Ceea ce nu are nume" — Tao unic şi nediferenţiat, lipsit de 
formă sau de înfăţişare. Nea vând nici formă şi nici înfăţişare, Tao nu 
poale fi desemnat printr-un nume. Tao este nemanifestat, anterior 
Cerului şi Pământului, astfel este numit „începutul Cerului şi al 
Pământului". „Ceea ce are nume" — Cerul şi Pământul, primele 
lucruri înzestrate cu formă şi cu înfăţişare, iar numele lor sunt, impli¬ 
cit, cele dintâi nume existente. „Cele zece mii de fiinţe şi lucruri" sunt 
născute din Cer şi din Pământ, astfel acestea din urmă sunt numite 
„obârşia celor zece mii de fiinţe şi lucruri". Heshang Gong : „'Ceea ce 
nu are nume' se numeşte 'Tao'. Tao nu este înzestrat cu formă, prin 
urmare [el] nu poate fi numit; 'ceea ce are nume' denumeşte [laolaltă] 
Cerul şi Pământul ; [ele] sunt înzestrate cu formă (...). Obârşia 'celor 
zece mii de fiinţe şi lucruri' este Cerul laolaltă cu Pământul ; [ele] 
cuprind înlăuntru qi*, născând 'cele zece mii de fiinţe şi lucruri'." 

6 Lipsa dorinţelor reprezintă starea primordială, dinaintea Creaţiei, 
puritatea şi liniştea desăvârşite. După ce Creaţia a fost săvârşită, 
dorinţele vor apărea, stimulate de percepţiile senzoriale. însă ceea ce 
ochiul şi urechea pot percepe nu constituie cunoaşterea exhaustivă, ci 
numai aspectul exterior, brut, al materiei. Heshang Gong : „Dacă 
oamenii pot fi fără încetarea lipsiţi de dorinţe, ei vor putea zări atunci 
zăvorul către Tao. Zăvorul este Unul." 

7 Primul dintre cele două este starea primordială de puritate şi li¬ 
nişte ; al doilea lucru înfăţişează dorinţele dobândite în urma Creaţiei. 
Cu toate că numele celor două este diferit, ambele sunt născute din 
unitatea nediferenţiată anterioară Creaţiei. Heshang Gong : „Cele 
două [lucruri] se numesc 'cel stăpânit de dorinţe' şi 'cel lipsit de 
dorinţe'. Cel numit 'fără dorinţe' va trăi veşnic; cel numit 'stăpânit de 
dorinţe' îşi va pierde viaţa. Cel 'adânc' este Cerul. [Lao zi] spune că 
atât cel stăpânit de dorinţe cât şi cel fără dorinţe capătă deopotrivă qi, 
de la Cer." 

8 „Adânc" se numeşte ceea ce nu are formă sau înfăţişare şi este 
nemărginit. Ceea ce este mai subtil decât subtilitatea desăvârşită, mai 
profund decât perfecta profunzime, imposibil de evaluat, se numeşte 


*Pentru noţiunea de „suflu", vezi Versetul X. 

A 

„mai adâncînăuntrul a ceea ce este „adânc' se găseşte cheia Creaţiei, 
taina „celor zece mii de transformări"*. Fiecare dintre fiinţe şi lucruri 
îşi are originea aici. Prin urmare, „adâncul" semnifică „poarta către 
noianul de taine". Heshang Gong : „Dacă îţi părăseşti pasiunile şi îţi 
alungi dorinţele, păzindu-ţi pacea inimii, aceasta se va numi 'a afla 
poarta către taina lui Tao'." 


*Numeralul „zece mii" sugerează, în genere, infinitatea, în vreme 
ce numeralul „unu" indică unitatea, ansamblul. 



Versetul II 


Pe Pământ toţi ştiu că frumosul este frumos, astfel devine 
[el] urât ! Toţi ştiu că bunul este bun : iată cum devine [el] 
potrivnicul [său] î 1 

Prin urmare, fiinţa şi nefiinţa se nasc una pe cealaltă, ceea 
ce este anevoios şi ceea ce este lesnicios se alcătuiesc reci¬ 
proc, ceea ce este lung şi ceea ce este scurt se desluşesc unul 
prin celălalt, ceea ce este sus şi ceea ce este jos se sprijină 
unul pe celălalt, sunetele creează laolaltă muzica iar ceea ce 
se găseşte înainte şi ceea ce se află înapoi îşi fac loc unul 
altuia . 2 

De aceea Omul sfânt înfăptuieşte lucrările ce aparţin 
non-acţiunii şi făureşte învăţătură dată făfă vorbe. „Cele 
zece mii de fiinţe şi lucruri" propăşesc iar [el] nu se pune în 
calea lor ; [le] naşte, însă nu caută să [le] stăpânească; [le] 
creează, însă nu atârnă [de ele] ; îşi desăvârşeşte lucrarea, 
[însă] nu [o] ia în stăpânire : numai şi numai pentru că nu o 
ia în stăpânire, [meritul său] rămâne [cu el ]. 3 


Note 

1 Toate lucrurile sunt împărţite, după înfăţişarea lor, în „bune" sau 
„rele", „frumoase" sau „urâte", „adevărate" sau „false", constituite 
într-o infinitate de perechi antagonice. Cu toate acestea, fiecare dintre 
lucruri posedă un caracter binar şi inconstant. Lucrurile bune pot 



26 


Cartea despre Tao şi virtuţile sale 


lucruri posedă un caracter binar şi inconstant. Lucrurile bune pot 
deveni „rele" iar cele „frumoase" pot provoca efectul potrivnic. „Cele 
zece mii de fiinţe şi lucruri" se găsesc într-o curgere continuă şi sunt 
supuse schimbării — aceasta este necesitatea lui Tao. Heshang Gong : 
„Lăudându-ţi propria frumuseţe şi scoţând[-o] la iveală, ..., primejdia 
de a pieri se va ivi; [când] titlurile şi faima apar, oamenii se vor lupta 
[pentru ele]." 

2 Tao are un caracter ciclic : nefiinţa naşte „cele zece mii de fiinţe 
şi lucruri" iar „cele zece mii de fiinţe şi lucruri" se vor dispersa, 
reîntorcându-se la nefiinţă. Fiinţa se naşte aşadar din nefiinţă şi după 
ce va fi parcurs un ciclu complet se va reîntoarce la nefiinţă. Pentru 
a guverna bine o ţară şi a o face să propâşeascâ, trebuie ca, aflându-te 
către sfârşitul lucrării tale, să fii la fel de precaut ca la început, neo¬ 
colind poverile şi asprimile. Astfel, ceea ce este anevoios va deveni 
lesne de înfăptuit. Dacă urmăreşti numai izbânda, norocul efemer, 
fără a fi pregătit să întâmpini asprimile, ceea ce este lesne de 
înfăptuit devine anevoios. Obiectele lungi şi cele scurte sunt socotite 
ca atare numai când sunt comparate. Neexistând ceea ce numim 
„lung", nu poate exista nici ceea ce se numeşte „scurt" ; dacă ceea ce 
numim „scurt" nu există, nici ceea ce se numeşte „lung" nu poate 
exista. Obiectele înalte au drept temelie ceea ce este lipsit de valoare. 
Prin urmare, neexistând „jos", nu poate exista nici „sus" ; dacă nu 
există ceea ce numim „scund", nici ceea ce se numeşte „înalt" nu 
poate exista. 

3 Omul Sfânt este întruchiparea lui Tao; el înţelege rostul Cerului, 
Pământului şi al „celor zece mii de fiinţe şi lucruri", lasă Natura să se 
dezvolte liber, este netulburat în faţa emoţiilor lumeşti şi înfăptuieşte 
lucrurile prin non-ac(iune. Omul Sfânt se poartă cu blândeţe, căutând 
să se îndrepte pe sine şi învăţându-i astfel pe oameni, fără a rosti 
cuvinte, să trăiască în simplitate şi curăţenie. Tao naşte „cele zece mii 
de fiinţe şi lucruri", fără a le îndepărta şi fără a căuta să pună 
stăpânire pe ele ; Tao îşi duce la bun sfârşit lucrarea fără a deveni 
trufaş în urma izbânzii sale ; Tao nu cere să fie răsplătit pentru 
lucrarea sa şi astfel meritele sale rămân neuitate. Heshang Gong : 
„Omul Sfânt cârmuieşte [ţara] prin mijlocirea lui Tao şi se foloseşte pe 
sine [drept pildă] pentru a-i învăţa [pe oameni]. [Fiinţele şi lucrurile] 
se mişcă fiecare de la sine iar [Omul Sfânt] nu le îndepărtează şi nici 
nu se pune în calea lor; qi -ul primordial naşte 'cele zece mii de fiinţe 
şi lucruri', însă nu caută să le stăpânească. Pentru ceea ce înfăptuieşte, 
Tao nu aşteaptă să fie răsplătit. [Când] lucrările sale au fost 
desăvârşite, [Omul Sfânt] se retrage : [el] nu caută să ocupe un loc [al 

măririi şi cinstei]. „Non-acţiunea* este însuşirea lui Tao: spontaneitate, 
naturaleţe, firesc, prin respectarea legilor intrinseci ale lucrurilor. Tao 
este întruchipat de blândeţe şi chibzuinţă : el nu cunoaşte părtinirea, 
graba, ostentaţia etc. „Non-acţiune" nu înseamnă lipsa completă a 
acţiunii, pasivitate sau pesimism, ci acţiune desăvârşită, sortită 
izbânzii. 


*zvuzuei, una din însuşirile esenţiale ale lui Tao. Vezi Ren Farong, 
Explicarea înţelesului Cărţii, pp. 183—189. 



Versetul III 


[Dacă] nu-i vom mai venera pe cei vrednici şi virtuoşi, îi 
vom face pe oameni să nu [mai] lupte [pentru mărire] 1 . 

[Dacă] nu vom [mai] preţui obiectele greu de căpătat, îi 
vom face pe oameni să nu se [mai] dedea tâlhăriei; [dacă] nu 
vom lăsa vederii [obiecte la care] se poate râvni, vom face ca 
sufletele oamenilor să nu [mai] fie tulburate 2 . 

Prin urmare, [iată cum] va cârmui Omul Sfânt : va seca 
inimile şi va umple pântecele; va domoli poftele şi va întări 
oasele ; va face mereu ca oamenii să nu aibă ştiinţă şi să nu 
aibă pofte ; îi va face pe cei învăţaţi să nu se îgcumete a 
făptui 3 . 

Slujeşte-te de non-acţiune şi astfel nu va mai fi nimic 
nerânduit cum se cuvine 4 . 


Note 

1 Zhuang zi spune : „La Curte socoteşti [oamenii] după înălţimea 
rangului [lor]; când oferi sacrificii în Templul Strămoşilor, îi slujeşti 
[pe strămoşi] după însemnătatea [lor]; în vecinătate se cuvine să îi 
numeşti [pe oameni] potrivit vârstei ; când întreprinzi vreo lucrare, 
atunci îi vei stima numai pe cei vrednici. Aceasta este rânduiala 
firească, nu făptuire voită/' Preamărirea voită îi va face pe oameni să 
lupte pentru faimă şi câştig, nesocotind realitatea, orbiţi de 
înfăţişarea exterioară a lucrurilor. Heshang Gong : ,/a nu-i venera pe 

cei vrednici şi virtuoşi' înseamnă a nu-i preţui [pe oameni] judecând 
după salariile lor şi a nu-i stima potrivit poziţiei lor. Nu lupta pentru 
renumele de cărturar : întoarce-te la firesc." 

2 Aurul, jadul, perlele şi pietrele preţioase sunt, prin natura lor, 
demne de a fi preţuite. Când acestea sunt preţuite însă pentru va¬ 
loarea lor subiectivă, în mod artificial şi exagerat, oamenii se vor 
deda hoţiei şi tâlhăriei. Fardul şi etalarea farmecelor vor tulbura 
sufletele oamenilor, stâmindu-i şi îndemnându-i la purtări necuge¬ 
tate. Prin urmare, cei care rânduiesc treburile ţării, dacă îşi arată 
slava şi belşugul, vor tulbura sufletele supuşilor. Oamenii de rând 
vor râvni şi ei la slava şi belşugul căpeteniilor, împingând ţara către 
haos şi război. Heshang Gong : „Aurul să fie lepădat în pustietatea 
munţilor iar perlele şi jadul să fie zvârlite în hăuri. [Când] Suveranul 
devine pur şi netulburat, printre supuşi nu se găseşte lăcomie. 
[Unde] nu există lucruri necurate şi necuviincioase nici [sufletele 
oamenilor] nu vor fi tulburate." 

3 Omul Sfânt este senin şi sincer, netulburat şi binevoitor ; spiri¬ 
tul îi este concentrat iar qi-u\ adunat la un loc, fiind astfel ferit de boli 
şi de neajunsuri. Dacă îi vom face pe oameni să-şi păzească natura 
primordială, pură, noţiunile de „bine" sau „rău", „însemnătate" sau 
„umilinţă", „ştiinţă" sau „neştiinţă" vor pieri, înlesnind apropierea 
de Ta o. Toate aceste clasificări în perechi antagonice sunt menite să 
creeze confuzie, făcând imposibilă cunoaşterea lui Tao. Heshang 
Gong : [Lao zi] spune că pentru Omul Sfânt cârmuirea ţării şi de¬ 
săvârşirea trupului sunt una. îndepărtează poftele şi [astfel] tulbu¬ 
rarea şi neajunsurile vor fi alungate. Fii blând şi umil şi nu căuta să 
te afli la putere. Precupeţeşte-ţi sămânţa şi ai grijă ca măduva să-ţi fie 
întreagă şi oasele zdravene. întoarce-te la simplitate şi păzeşte-ţi 
puritatea." 

4 Natura lui Tao este nefiinţa, unitatea nediferenţiată, nemanifes- 
iată, lipsită de formă şi de înfăţişare, lipsită de sunet şi de culoare. 
Nefiinţa nu este nici yin, nici yang, ea nu cunoaşte noţiunile de „bun" 
sau „rău", „superior" sau „inferior". Cu toate acestea, „cele zece mii 
de fiinţe şi lucruri" sunt născute din nefiinţă şi îşi găsesc sprijin în ea. 
Prin urmare, natura lui Tao este non-ac[iunca şi nclupta, fără a rămâne 
însă vreun lucru nedesăvârşit. Dacă omul urmează pilda lui Tao, 
făcând ca natura sa individuală să se reîmbine cu Tao, ajungând la 
spontaneitate, altruism, lipsa dorinţelor şi nepărtinire, el va deveni 
întruchiparea lui Tao. Pentru Omul Sfânt (întruchiparea lui Tao), 
desăvârşirea trupului şi cârmuirea ţării nu se deosebesc cu nimic, în¬ 
făptuirea lor necesitând numai armonizarea cu Tao, prin non-acţiune. 

Astfel trupul va fi ferit de boli iar în ţară nimic nu va fi nerânduit 
cum se cuvine. Nclupta (bu zheng), la fel ca non-acţiunea (wuwei), 
reprezintă una din însuşirile fundamentale ale lui Tao. Tao nu luptă : 
el cuprinde totul, iar apariţia şi dispariţia acestui tot nu constituie 
rezultatul vreunei lupte, ci evoluţia firească. Dacă omul izbuteşte să 
cultive în sine această însuşire a lui Tao, el se va uni cu Tao şi astfel 
va avea în sine totul. 


Versetul IV 


Tao este vid, şi totuşi [noi] ne slujim de el ; [el] pare 
neîncetat că este gol 1 . 

O, genune ! [El] pare să fie strămoşul „celor zece mii de 
fiinţe şi lucruri" 2 . 

Toceşte-ţi ascuţişul şi pune capăt ncorânduielii, ascunde-ţi 
strălucirea şi fii asemeni colbului 3 . 

O, limpezime de cleştar ! [El] pare a vieţui veşnic. Eu nu 
ştiu al cui urmaş [el] este : pare un strămoş [chiar], al 

A 

împăratului Ceresc 4 . 


Note 


1 Tao, deşi este lipsit de formă şi de înfăţişare, el este omniprezent 
şi conţine în sine totul, natura sa este deplină iar folosul său inepui¬ 
zabil. Heshang Gong : „Tao îşi ascunde renumele (...)• Ta° es * e mo " 
deşt şi umil, nu plin de sine." 

2 Tao este adânc şi nemărginit; imposibil de evaluat. El poate fi 
perceput, însă percepţia lui este greu de menţinut. „Cele zece mii de 
fiinţe şi lucruri", palpabile şi vizibile, îşi au toate obârşia în Tao, prin 
urmare el este numit „strămoş" al fiinţelor şi lucrurilor. Heshang 
Gong : „Tao este adânc, de neştuit; [el] pare a fi strămoşul celor zece 
mii de fiinţe şi lucruri." 

3 Nu îţi scoate la iveală iscusinţa, ci încearcă să te asemui cu o sferă 
perfectă. Nu există fiinţă sau lucru lipsite de opusul lor iar în Univers 
nu se află vreun loc unde să nu existe contradicţie şi neorânduială. 
Astfel, Tao este asemenea unui balsam — el caută să alunge 

neînţelegerile şi sa împace, aducând armonie şi unitate. Tao posedă 
strălucire, însă o păstrează în sine. Natura lui Tao este sinceră şi 
deschisă : în locurile pătrate, el ia forma pătrată ; în locurile rotunde, 
capătă formă rotundă. El, deşi pare mereu depărtat de toate, se află 
neîncetat în mijlocul fiinţelor şi lucrurilor. Heshang Gong : „Oamenii 
caută să fie iscusiţi, pentru a căpăta faima de cărturari. Trebuie ca 
trăind prin non-acţiunea lui Tao, să dezlegi [neînţelegerile]. Chiar 
înzestrat cu o înţelepciune neasemuită, se cuvine să pătrunzi [rostul] 
neştiinţei (...). Fii neîncetat ţărână şi colb, laolaltă cu oamenii de rând, 
nu te socoti deosebit de ceilalţi." 

4 Tao nu are început şi nici sfârşit, nu are formă sau înfăţişare — el 
nu se află într-un loc anumit, statornicit, ci peste tot, în toate ungherele 
Universului. Deşi este greu de perceput, Tao este temelia fiinţelor şi 
lucrurilor, vieţuind în chip natural, de-sine-stătător. Heshang Gong : 
„[Lao zi] spune că trebuie să fii limpede precum cleştarul şi netulbu¬ 
rat, astfel vei putea vieţui veşnic. Tao vieţuieşte prin sine însuşi, 
dinaintea împăratului Ceresc. Tao există prin urmare dinaintea 
Cerului şi Pământului. Cei care până astăzi vieţuiesc, întrucât pot fi 
netulburaţi şi limpezi precum cleştarul, nu istovesc şi nu deznădăjdu- 
iesc, căutând să-i înveţe pe oameni să-şi desăvârşească trupul şi sufle¬ 
tul, urmând pilda lui Tao." 



Versetul V 


Cerul şi Pământul nu cunosc „omenia" : [ele] se poartă cu 
„cele zece mii de fiinţe şi lucruri" la fel cum s-ar purta cu 
nişte „câini de paie" ; Omul Sfânt nu cunoaşte „omenia" : [el] 
se poartă cu oamenii la fel cum s-ar purta cu nişte câini de 
paie" 1 . 

A 

întinderea dintre Cer şi Pământ se aseamănă, negreşit, cu 
foalele fierarului : este goală, şi totuşi nesecată ! Cu cât se 
mişcă, cu-atât suflă mai mult [aer]. Vorba multă împu¬ 
ţinează viaţa : a păstra înlăuntru [vidul] este mai presus 2 . 


Note 


1 Cuvântul „omenie" are aici înţelesul de „bunătate precugetată, 
părtinire". Adevărata omenie este însă neintenţionată şi neostentativâ. 
Câinii împletiţi din paie erau folosiţi în vechime în timpul sacrificiilor, 
iar atitudinea oamenilor faţă de aceştia era neutră, neimplicatâ. Prin 
urmare. Cerul şi Pământul nu au „omenie" : ele îngăduie „celor zece 
mii de fiinţe şi lucruri" să se nască, să se dezvolte şi să se stingă de la 
sine. Scriptura Armoniei spune : „Cerul zămisleşte. Cerul nimiceşte — 
iată rostul lui Tao". Cerul naşte fiinţele şi lucrurile, însă nu din iubire 
pentru acestea ; tot Cerul le distruge, însă nu pentru că le urăşte. 
Fiinţele şi lucrurile se nasc şi pier, urmând legile Naturii. Tao se află 
într-o curgere neîncetată : cele patru anotimpuri se succed, iar yin şi 
yang cresc şi descresc, pe rând. O dată cu sosirea primăverii, yang 
creşte, iar yin descreşte. Vegetaţia se dezvoltă, iar fructele se coc. O 
dată cu venirea toamnei, yang începe să descrească, iar yin sporeşte. 

Vegetaţia se usucă, iar fructele sunt culese. Totul are loc potrivit legilor 
Naturii, nimic nu este subjugat vreunei voinţe arbitrare. Omul Sfânt 
urmează pilda Cerului şi a Pământului, cârmuind ţara şi rânduind 
oamenii fără părtinire. Dacă omul este altruist şi blând, modest şi 
nepărtinitor, el va căpăta preţuirea oamenilor ; dacă omul este trufaş 
şi nestăpânit, el va fi dispreţuit şi îndepărtat dintre oameni. Prin 
urmare. Omul Sfânt este sincer şi nepărtinitor, înfăptuind lucrarea lui 
Tao. Purtarea sa este neschimbată, atât în faţa Suveranului şi mi¬ 
niştrilor, cât şi dinaintea celor mulţi. Heshang Gong : „Cerul lucrează 
şi Pământul preschimbă [fiinţele şi lucrurile], fără a se mijloci de 'ome¬ 
nie' şi 'bunătate' : [ele] îngăduie Naturii [să se împlinească]. Cerul şi 
Pământul zămislesc 'cele zece mii de fiinţe şi lucruri' iar [dintre aces¬ 
tea] omul este cel mai însemnat. Cerul şi Pământul se poartă cu acesta 
la fel cum s-ar purta cu câinii şi dobitoacele împletite din paie. [Ele] nu 
[îl] socotesc însemnat nădăjduind că vor fi răsplătite [pentru aceasta]. 
Omul Sfânt îi iubeşte şi îi hrăneşte pe cei mulţi, fără a se mijloci de 
'omenie' şi 'bunătate', [ci] urmând pilda Cerului şi a Pământului şi 
înfăptuind firescul." 

2 Zhuang zi spune : „Cerul este un lai*, Pământul este un lai, omul 
este un lai. Poalele fierarului şi lai- ul, întrucât sunt goale pe dinăuntru, 
ascund înlâuntrul lor folosul tainic al Naturii ; [aerul] mişcându-se, 
sunetul este zămislit; [aerul] încetând să se mişte, sunetul va înceta [şi 
el]." Când aerul se mişcă, el poate naşte melodii nesfârşite; când aerul 
este nemişcat, nu există nici sunet, nici suflare. Această din urmă 
împrejurare semnifică starea de nemişcare, de nefiinţă. Spaţiul gol din¬ 
tre Cer şi Pământ este asemenea foalelor fierarului şi instrumentelor 
de suflat: când există nemişcare, nu există viaţă, iar din mişcare sunt 
zămislite „cele zece mii de fiinţe şi lucruri". Numai când foalele fie¬ 
rarului sunt goale, atunci vor putea sufla fără încetare. Prin urmare, 
menirea noastră este să ajungem la vidul lăuntric şi să rămânem netul¬ 
buraţi şi scumpi la vorbă. Cunoscând vidul lăuntric şi potenţele sale, 
vom pătrunde astfel taina Creaţiei. Heshang Gong : „[Dacă] omul îşi 
poate alunga dorinţele trupeşti şi domoli poftele, limpezindu-şi cele 
cinci organe, atunci sfinţii vor sălăşlui în ele. [Lao zi] spune că vidul 
este nesecat (...). Mişcarea îndelungă vatămă spiritul, iar vorba multă 
dăunează trupului. Vorbele rostite aduc, negreşit, amar şi nenorociri. 
[Nimic] nu este mai presus de (...) a-ţi hrăni spiritul, a-ţi precupeţi 
sămânţa şi a fi scump la vorbă." 


* Instrument de suflat din vechime. 




Versetul VI 


însuşirea văii 1 este nemurirea — aceasta se numeşte „ne¬ 
fiinţă" şi „fiinţă". Poarta către „nefiinţă" şi „fiinţă" se numeşte 
„obârşia Cerului şi a Pământului". Neîntreruptă, [ea] dă sem¬ 
ne că vieţuieşte ; mă slujesc de ea fără ca [ea] să ostenească. 


Note 

VValea" (gu ) semnifică vidul, golul. „însuşirea" (lit. : shen, „spi¬ 
rit") văii (vidului) înfăţişează mecanismul tainic al tuturor trans¬ 
formărilor. Spaţiul cosmic reprezintă „trupul", structura vidului, 
mecanismul tainic al tuturor transformărilor. El nu are început sau 
sfârşit, prin urmare însuşirea sa primordială este „nemurirea". 
„Nefiinţa" (lit. : xuan, „întunecat, greu de aflat") reprezintă starea de 
unitate nediferenţiată, ilustrată prin simbolul wuji ; „fiinţa" (lit. : pin, 
„femelă") este ilustrată prin simbolul taiji , faza Creaţiei în care Cerul, 
Pământul şi „cele zece mii de fiinţe şi lucruri" capătă viaţă. Când wuji 
îşi pierde starea de nemişcare, el se transformă în taiji ; când taiji 
dobândeşte nemişcarea, el redevine wuji. în taiji sunt cuprinse cele 
două sufluri yin şi yang ; din împreunarea celor două sufluri se zămis¬ 
lesc „cele zece mii de fiinţe şi lucruri". Vidul („valea") vieţuieşte din- 
totdeauna, neîntrerupt, prin sine însuşi, de aceea el va fi veşnic 
neostenit. Succesiunea perpetuă nefiinţă/fiinţă (wuji/taiji) constituie 
sursa esenţială a Cerului, Pământului şi a „celor zece mii de fiinţe şi 
lucruri" — pivotul Creaţiei. Nu există fiinţă sau lucru care să nu fi 
purces de aici. Prin urmare, vidul desăvârşit ascunde în sine pivotul 
nesecat al naşterilor. Vidul nu va pieri niciodată : el este „mama" 
Cerului, Pământului şi a tuturor fiinţelor şi lucrurilor din Univers. El 

nu are formă şi nici înfăţişare, dar folosul său tainic este inepuizabil. 
Heshang Gong : „Gu* înseamnă a hrăni. [Dacă] omul poate să-şi cul¬ 
tive spiritul, atunci [el] nu va mai muri. Am numit 'spirit' duhurile 
celor cinci organe** (...). [Când] cele cinci organe sunt secătuite sau 
vătămate, atunci cele cinci duhuri [le] vor părăsi. Xuati este Cerul : la 
om este înfăţişat de nas ; pin este Pământul : la om este înfăţişat de 
gură. Cerul hrăneşte omul prin mijlocirea celor cinci sufluri*** : prin 
nas, [ele] pătrund în inimă ; cele cinci sufluri sunt limpezi — se 
numesc sămânţă, spirit, auz, vedere şi sunet. Duhul lor se numeşte 
hun ****; hun este de parte bărbătească. Ele intră şi ies prin nas, făcând 
legătura cu Cerul, astfel nasul este numit xuan. Pământul hrăneşte 
omul prin mijlocirea celor cinci gusturi***** : prin gură, [ele] pătrund 
în pântece ; cele cinci înfăţişări [ale gusturilor] sunt tulburi — se nu¬ 
mesc formă, oase şi muşchi, sânge şi vene. Duhul lor se numeşte po ; 
po este Cerul şi este de parte femeiască. Ele intră şi ies prin gură, 
făcând cu Pământul, astfel gura este numită pin. Obârşie înseamnă 
'început' [Lao zi] spune că 'poarta' nasului şi a gurii este prin urmare 
deschizătura prin care se face legătura cu Cerul şi Pământul, locul prin 
care qi-u\ intră şi iese (...). [Când] te slujeşti de qi******, să fii mereu 
netulburat; nu trebuie să fii grăbit 


* Am preluat, în traducerea textului original, accepţia dată şi de 
Ren Farong cuvântului gu. în comentariul lui Heshang Gong însă, gu 
are sensul de „a hrăni, a cultiva, a desăvârşi" (verb). Obiectul direct al 
verbului este shen, „spirit". De asemenea, xuan şi pin capătă alte cono- 
taţii în comentariul lui Heshang Gong. 

** Ficatul, plămânii, inima, rinichii şi splina. 

*** wu qi. 

**** Pentru hun şi po, vezi Versetul X. 

***** wuwei. 

****** Aici este vorba de practicile respiratorii ( qigong ). 



Versetul VII 


Cerul şi Pământul vor vieţui îndelung. De ce Pământul şi 
Cerul pot vieţui îndelung ? Fiindcă ele nu vieţuiesc pentru 
ele însele, iată de ce pot vieţui îndelung 1 . 

Prin urmare. Omul Sfânt se pune pe sine la urmă, şi 
totuşi el se află înainte ; nu se precupeţeşte pe sine, şi totuşi 
rămâne în viaţă. Nu se întâmplă aşa oare [tocmai] din 
pricină că el se dăruieşte pe sine ?! Iată de ce îi stă în putinţă 
să se împlinească pe sine 2 . 


Note 


1 Cerul şi Pământul vieţuiesc în chip firesc urmând ciclurile 
Naturii. Ele zămislesc fiinţele, le hrănesc şi le apără, fără a căuta să fie 
răsplătite. Nimic din ceea ce înfăptuiesc nu este pentru ele însele. 
Cerul şi Pământul pot vieţui timp îndelungat fără ca ele să se îngri¬ 
jească de acest lucru. Heshang Gong : „[Lao zi] spune că Cerul şi 
Pământul vieţuiesc îndelung pentru a da o pildă, învăţându-i pe oa¬ 
meni. De ce numai Cerul şi Pământul pot vieţui vreme îndelungată ? 
Fiindcă ele sunt netulburate, slujind [fiinţele] fără a căuta să fie 
răsplătite cu proslăvire ; [ele] nu sunt asemenea oamenilor (...). 
întrucât ele nu râvnesc la viaţă [îndelungată], [Cerul şi Pământul] pot 
vieţui îndelung, la nesfârşit. 

2 Omul Sfânt urmează pilda Cerului şi a Pământului. Prin urmare, 
el nu luptă pentru a trăi îndelung, rânduieşte lucrurile cu blândeţe şi 
modestie, se pune pe sine în urma oamenilor, însă aceştia îl împing 
înaintea lor. Omul Sfânt nu îşi precupeţeşte viaţa, purtându-şi de grijă 

peste măsură, ci se dăruieşte trup şi suflet fiinţelor, fără a se teme pen¬ 
tru viaţa lui. Astfel, Omul Sfânt capătă preţuirea şi oblăduirea 
fiinţelor. Heshang Gong : „întâi oamenii şi apoi tu însuţi. Fii zgârcit cu 
tine şi generos cu ceilalţi. Oamenii îl iubesc [pe Omul Sfânt] ca pe [pro¬ 
priii] părinţi iar sfinţii îl apără ca pe un prunc — iată cum vieţuieşte el 
veşnic. Dragostea oamenilor pentru Omul Sfânt şi oblăduirea zeilor nu 
vin oare [tocmai] din pricină că el este drept şi se dăruieşte pe sine ?" 



Versetul VIII 


Bunătatea desăvârşită se asemuieşte apei : apa aduce de 
bună voie folos „celor zece mii de fiinţe şi lucruri" şi nu 
caută a lupta [cu acestea]. [Ea] se găseşte în locurile pe care 
oamenii de rând le urăsc, iată de ce [apa] se înrudeşte cu 
Tao 1 . 

Printre oameni, să fim modeşti; gândurile să ne fie adânci; 
să slujim [fiinţele], cu bunătate ; vorba să ne fie neprefăcută ; 
[când] cârmuim [ţara], să aducem pacea ; [când] rânduim 
[lucrurile], să fim destoinici; să înfăptuim [fiecare lucru] la 
vremea cuvenită 2 . 

Numai şi numai din pricină că nu luptă, iată de ce [apa] 
este fără păcat 3 . 


Note 

1 Nici una dintre fiinţe nu s-ar putea naşte şi nu ar putea vieţui fără 
apă. Apa slujeşte „celor zece mii de fiinţe şi lucruri" cu blândeţe, fără 
a lupta şi fără a cere răsplată. Ea se află întotdeauna în locurile joase, 
acolo unde oamenii înşişi nu şi-ar dori să stea. Prin urmare, virtuţile 
apei sunt înrudite cu însuşirile lui Tao. Heshang Gong : „Omul cu 
bunătate desăvârşită se asemuieşte apei. Aflată în Cer, apa este ceaţa 
şi rouă, iar pe Pământ — izvor. Oamenii de rând urăsc umilinţa şi 
[locurile] umede şi mlăştinoase, numai apa se află acolo, curgând 
liniştit." 

2 Oamenii îşi preamăresc superiorii şi îi prigonesc pe inferiori, 
căutând neîncetat să se înalţe. Aşa însă, curge întotdeauna către 
locurile joase şi adânci. Sufletul omului este mereu subjugat de gân¬ 
duri egoiste. Apa însă, când se află în locurile joase, tinde să devină 
limpede precum cristalul, oglindind deopotrivă fiinţele şi lucrurile 
până în adâncuri. Apa slujeşte tuturor vieţuitoarelor şi plantelor, 
dându-le să bea când însetează şi dovedindu-şi astfel bunătatea. Apa 
este blândă şi neprefăcută : ea nu ascunde nimic vederii. Apa este 
asemenea unui mare meşter : în lucrările sale, ea se aşterne peste tot, 
tinzând către echilibru, fără a se înclina într-o parte sau alta, fără a 
nesocoti vreuna din vieţuitoare sau plante. Puterea apei este inepui¬ 
zabilă : ea îndepărtează necurăţenia, limpezeşte vadurile, împinge 
plutele şi bărcile, zămisleşte fiinţele şi le creşte. Primăvara, Soarele 
începe să ardă iar vieţuitoarele şi plantele au nevoie de apă, pentru a 
se dezvolta. Atunci norii se vor ridica iar ploile vor cădea, adăpând 
vieţuitoarele şi umezind vegetaţia. Iama, apa preschimbată în zăpadă 
se va aşterne peste câmpii, ocrotind viitoarea recoltă. La vremea 
cuvenită, zăpada se va topi, apoi se va evapora, alcătuind iarăşi norii. 
Heshang Gong : „Apa aduce, de bună voie, bucurie Pământului. De 
deasupra plantelor, curge cu repeziciune spre locurile joase. [Ea] se 
aseamănă unei femele : înfăptuieşte, însă se pune mai prejos de 
oameni. 'Cele zece mii de fiinţe şi lucruri' capătă apa pentru a se naşte 
(...). Apa oglindeşte înlâuntrul său formele, fără a ascunde vreun 
lucru. Nu este [lucru] pe care [apa] să nu J spele şi să nu îl limpezească 
(...). [Ea] poate fi pătrată sau rotundă, încovoiată sau dreaptă, luând 
forma [locului în care se află]. Vara, [apa] se risipeşte, iar în timpul 
iernii îngheaţă ; [ea] lucrează potrivit vremii." 

3 Apa posedă virtuţile lui Tao : înfăptuieşte totul firesc, fără a 
lupta, de aceea este fără păcat. Prin urmare, oamenii trebuie să urmeze 
pilda apei. Heshang Gong : „Dacă-i tăiem calea, [ea] va înceta să 
curgă ; dacă o slobozim, atunci [ea] va curge. Astfel este natura apei, 
de aceea sub Cer nimeni nu urăşte apa." 




Versetul IX 


A păzi cu străşnicie [bunuri] şi a le spori nu este mai pre¬ 
sus de a înceta [la vremea cuvenită]. îngrijind [de săbii] şi 
ascuţindu-le, nu [le] vom putea avea la veşnicie. [Când] 
aurul şi jadul umplu odăile, nu se va găsi nimeni care să le 
poată străjui. Cunoscând îndestularea şi mărirea, [de] te vei 
arăta trufaş, tu singur îţi vei pricinui prăpădul 1 . 

Desăvârşindu-ţi lucrarea, numele [tău] se va face cunos¬ 
cut, iar tu să te retragi — [acesta] este Tao al Cerului 2 . 


Note 


1 Când vasele sunt umplute peste măsură, ele vor fi în pericol de a 
se răsturna, rispind totul. Numai atunci când vasele nu sunt pline, ele 
vor fi în siguranţă. Mai mult, înlăuntrul lor va rămâne loc şi pentru 
alte lucruri. Când săbiile şi cuţitele sunt ascuţite peste măsură, ele îşi 
vor ştirbi tăişul. Prin urmare, când oamenii îşi scot la iveală măiestria 
(„ascuţişul"), se va găsi cineva care să caute a-i îngenunchea. Aurul şi 
jadul agonisite peste măsură nu pot avea o sorginte curată. La rândul 
lor, oamenii le vor râvni, dedându-se la tâlhărie şi aducând prăpădul 
şi ruina. Viaţa îndestulată duce negreşit la trufie. Trufia şi ne- 
cumpătarea stârnesc dispreţul şi revolta oamenilor. Heshang Gong : 
„Căutând preaplinul, vei stârni secătuirea (...). Poftele vatămă spiritul 
iar avuţia osteneşte trupul. Cel avut să-l sprijine pe cel nevoiaş iar cel 
însemnat să-i poarte de grijă celui umil. De nu, trufia şi necumpă tarea 
le vor pricinui prăpădul." 

2 Preaplinul şi necunoaşterea măsurii se aseamănă neîndestulării. 
Excesul, lăcomia, preamărirea şi trufia sunt potrivnice lui Tao. Când 
ţi-ai desăvârşit lucrarea şi ai dobândit prestigiu, se cuvine să te retragi. 
Aceasta este legea lui Tao. Heshang Gong : „[Lao zi] spune că omul, 
[după ce] îşi desăvârşeşte lucrarea iar numele său devine cunoscut, 
[dacă] nu se retrage, atunci va întâmpina prăpăd. Acesta este prin 
urmare Tao cel veşnic al Cerului. De pildă, când Soarele este la 
amiază, începe să coboare [către Apus] ; când Luna este plină, [ea] 
începe să se micşoreze ; când vieţuitoarele şi plantele ajung la 
înflorire, [ele] încep să se veştejească ; desfătarea nemăsurată este 
urmată de-ntristare." 




Versetul X 


Cuprinzând hun şi po* şi păzindu-le laolaltă, nu vor putea 
fi [astfel] nedespărţite 7 1 

Adunându-ţi qi- ul** şi dobândind blândeţea, nu te vei 
putea asemui [astfel] cu un prunc abia născut ? 2 

Limpezindu-ţi privirea pentru a zări în adâncime, nu vei 
putea fi [astfel] lipsit de neajunsuri ? 3 

Iubind norodul şi cârmuind ţara, nu vei putea fi [astfel] 
fără acţiune ? 4 

Poarta Cerului se deschide şi se închide — nu vei putea 
ajunge [astfel] la [blândeţea] unei femele ? 5 

Luminându-te şi pătrunzând în cele patru zări, nu vei 
putea ajunge [astfel] să fii neştiut ? 6 

[Tao] naşte fiinţele şi lucrurile, şi le hrăneşte*. [El] creează, 
însă nu ia în stăpânire, rânduieşte [lucrurile], însă nu atârnă 
[de ele], se găseşte înaintea [fiinţelor şi lucrurilor], însă nu se 
socoate stăpân : [toate] acestea se numesc virtuţile adânci ale 
lui Tao 7 . 


* Heshang Gong vorbeşte despre hun şi po în comentariul 
Versetului VI. Versetul X cuprinde poveţe legate de practica ezoterică a 
sistemului qigong. 

** qi — zhen qi („qi -ul adevărat"), yuan qi („qi -ul originar"), 
reprezintă suflul vital care animă fiinţele şi plantele, existent la 
naştere. El trebuie însă cultivat neîncetat, în timpul vieţii, prin tehnici 
qigong. 

Note 


1 Hun este „spiritul primordial", iar po „sămânţa primordială", 
aflate în trupul omenesc. „Spiritul primordial" aparţine lui yang, pur 
şi imponderabil, iar „sămânţa primordială" aparţine lui yin, tulbure şi 
grea, solidă. Cele două sunt opuse şi complementare. Spiritul era, 
iniţial, netulburat, şi unitar, însă din pricina dorinţelor dobândite, el 
şi-a pierdut unitatea şi starea de netulburare. Prin urmare, numai 
micşorându-ne dorinţele şi limpezindu-ne gândurile, spiritul îşi va 
recăpăta starea primordială de netulburare. în acelaşi timp, şi sămânţa 
îşi va redobândi condiţia primordială. Heshang Gong : „[Când] omul 
cuprinde în trupul său hun şi po, [el] poate vieţui. [Omul] trebuie să se 
îngrijească de ele şi să le desăvârşească. Bucuria şi furia îl duc pe hun 
la pieire iar întâmplările neaşteptate şi panica îl vatămă pe po. Hun se 
găseşte în ficat iar po în plămâni. Vinurile alese şi bucatele îmbietoare 
îl preschimbă pe om în putregai (...), de aceea, nemişcarea lui hun 
înseamnă buna rânduială a voinţei, iar netulburarea lui po duce la 
viaţă lungă, la prelungirea anilor. [Lao zi] spune că [dacă] omul [le] 
păzeşte laolaltă, făcându-le să fie nedespărţite în trupul său, atunci va 
vieţui îndelung. Ceea ce trebuie să fie nedespărţit, [hun şi po\ a fost 
zămislit de Tao la începuturi." 

2 Oamenii, din pricina dorinţelor şi gândurilor egoiste, au spiritul 
divizat iar qi -ul le este nearmonios. Prin urmare, cel care caută desă¬ 
vârşirea prin qigong, trebuie să-şi adune spiritul şi să-şi armonizeze 
respiraţia, făcând-o să devină blândă şi profundă, asemănându-se ast¬ 
fel cu un nou-născut. Heshang Gong : „[Când] te vei putea asemui 
unui prunc abia născut, lipsit de gânduri şi griji şi fără [dorinţa de] a 
cârmui, atunci sămânţa şi spiritul vor rămâne cu tine." 

3 Cel care caută desăvârşirea trebuie să-şi alunge dorinţele şi gân¬ 
durile egoiste, lăsând să iasă la iveală natura pură, existentă în 
momentul naşterii. Scriptura Liniştii spune : „[Dacă] poţi să-ţi alungi 
neîncetat dorinţele, atunci gândurile se vor linişti în chip firesc ; 
limpezindu-ţi gândurile, spiritul va deveni pur şi nici una dintre 
dorinţe nu se va ivi." Prin urmare, la temelia desăvârşirii trebuie să se 
găsească limpezirea gândurilor, redobândirea naturii primordiale 
pure. Heshang Gong : „Trebuie să ne limpezim gândurile, făcându-le 
să devină pure. Sufletul (...) va zări şi va cunoaşte [taina] lucrurilor." 

4 Ţara este asemenea trupului omenesc iar norodul este precum 
suflul (qi) dinlăuntrul trupului. Dacă vrei să îţi căleşti trupul, trebuie 
să purcezi de la non-acţiune. Prin non-acţiune, sufletul se va limpezi 

iar spiritul se va putea concentra. Spiritul concentrându-se, qi- ul va 
putea fi adunat. Astfel, oasele se vor întări iar organele se vor 
reîmprospăta. Sufletul va fi eliberat de necazuri şi griji iar spiritul va 
fi viguros. Heshang Gong : „Cel care îşi desăvârşeşte trupul [şi spiri¬ 
tul] să se îngrijească de qi-u\ său, astfel trupul îi va fi teafăr ; cel care 
cârmuieşte ţara, să se îngrijească de norodul său, astfel ţara îşi va găsi 
pacea." Non-acţiunea este unealta celui care acţionează prin Tao, 
unealta celui care socoteşte desăvârşirea trupului şi cârmuirea ţării ca 
pe un singur lucru. înrâurirea lucrărilor sale nu este vădită, iată de ce 
unealta Omului Sfânt este numită „non-acţiune" ! Heshang Gong : 
„Cel care cârmuieşte ţara îşi revarsă bunătatea fără a-i face pe supuşi 
să dea de ştire." 

5 Poarta Cerului înfăţişează adâncimea sufletului şi nemărginirea 
naturii omului. „Deschiderea" şi „închiderea" arată mişcarea şi repao- 
sul, succesiunea acestora. „Femela" întruchipează blândeţea şi netul- 
burarea. Natura primară a omului, dobândind mişcarea („des¬ 
chiderea"), este cotropită de dorinţe. Când dorinţele sunt alungate, 
omul îşi regăseşte natura originară, redobândind nemişcarea 
(„închiderea"). între Cer şi Pământ viaţa se înfăţişează printr-o infini¬ 
tate de forme, de aceea sufletul omului este năpădit de dorinţe. Prin 
urmare, pentru a-şi redobândi natura primară — starea de nemişcare 
şi de netulburare — omul trebuie să se slujească de non-acţiune şi să 
alunge dorinţele. Scriptura Liniştii spune : „Supune-te neîntrerupt [ros¬ 
tului lucrurilor] şi fii mereu netulburat : [iată] puritatea şi liniştea 
nepieritoare." Heshang Gong : „Cel care rânduieşte trupul trebuie să 
se asemene unei femele : netulburat şi blând ; cel care cârmuieşte ţara 
trebuie să fie precum supuşii, iar nu precum stăpânitorii." 

6 Sufletul să fie adânc şi limpede, necotropit de dorinţe şi emoţii, 
natura omului să fie întinsă şi senină, neispitită de lucrurile exterioare. 
Heshang Gong : „[Lao zi] spune că dobândirea cunoaşterii se asemuie 
Soarelui şi Lunii, care umplu cele patru zări [cu lumina lor] (...). De 
aceea spune 'te uiţi la el [la Tao] şi nu îl zăreşti, cauţi să îl auzi, [dar] 
nu-1 desluşeşti. Când se iveşte şi se revarsă în cele zece zări, strălucirea 
sa este fără pereche. Nu se găsesc [aceia] care să-l vadă : [el] este 
revărsat în Lume." 

7 Tao naşte, prin mijlocirea Cerului şi a Pământului, „cele zece mii 
de fiinţe şi lucruri", le îngrijeşte şi le hrăneşte, fără a le lua în stăpânire. 
El îşi desăvârşeşte lucrările, fără a socoti că are vreun merit. Tao se 
găseşte cu adevărat înaintea fiinţelor şi lucrurilor, însă nu se socoate 
pe sine stăpân. Toate aceste însuşiri ale lui Tao sunt numite de Lao zi 
virtuţile desăvârşite (shang de) ale lui Tao. Heshang Gong : „Tao naşte 

'cele zece mii de fiinţe şi lucruri' şi le hrăneşte. El naşte fiinţele şi 
lucrurile fără a lua ceva pentru sine. Pentru ceea ce înfăptuieşte, Tao 
nu nădăjduieşte că va fi răsplătit. Tao creşte fiinţele şi lucrurile, fără a 
căuta să le stăpânească pentru a se folosi de ele. [Lao zi] spune că Tao 
lucrează prin virtuţile sale. [Tao] este adânc şi întunecat, cu neputinţă 
de zărit." Tao este unitate nediferenţiată, el nu are nici formă şi nici 
înfăţişare. El nu poate fi zărit sau desluşit. Cu toate acestea, Tao nu 
este inert, ci în continuă mişcare : el a creat „cele zece mii de fiinţe şi 
lucruri" şi se găseşte înlăuntrul acestora, lucrând neîncetat prin ceea 
ce Lao zi a numit de. Accepţiile date termenului de în opere filosofice 
anterioare Cărţii despre Tao (e.g. Yi jing) sunt adesea, fragmentare. De 
pildă, termeni precum „morală, etică", „bunătate, graţie", „putere 
(prin care Tao /qi se manifestă)" etc., numai laolaltă pot înfăţişa, nu 
luate separat, ceea ce Lao zi a numit de iar noi am tălmăcit prin virtuţi 
ale lui Tao. Feng Youlan* consideră că de reprezintă principiul/cauza 
naşterii fiecărei entităţi, la fel cum Tao constituie cauza primordială a 
naşterii Cerului, Pământului şi a tuturor fiinţelor şi lucrurilor 
(entităţilor). Guan zi (citat de Feng Youlan) : „De este sălaşul lui Tao, 
(...)." Prin urmare, de este ceea ce fiinţele şi lucrurile capătăt de la Tao, 
pentru a se naşte şi a se împlini, este „sălaşul lui Tao" în lucruri şi 
fiinţe. De este înţeles şi ca rezultat al desăvârşirii întru Tao : 
dobândind virtuţile lui Tao, omul ajunge să se identifice cu Tao, de 
însemnând astfel proiecţia lui Tao în individ**. 


* Istoria filosofiei chineze, pp. 222 — 223. 

** Vezi Dicţionar concis al Religiei Taoiste, pp. 35 —36. 




Versetul XI 


Cele treizeci de spiţe se înmănunchează în butucul roţii 
— locaşul gol [al roţii] ascunde folosul carului 1 . 

Se frământă lutul şi se plămădesc oale — locaşul lor gol 
ascunde folosul oalelor 2 . 

Se dăltuiesc porţi şi ferestre, durându-se-ncăperi — folo¬ 
sul încăperii se găseşte în cuprinsul gol al acestora 3 . 

Prin urmare, fiinţa slujeşte drept reazem*, iar nefiinţa 
aduce folosul 4 . 


Note 

1 Spiţele, bulucul şi osia sunt corpuri materiale dense, „pline", însă 
folosul practic al roţii se găseşte în spaţiul gol aflat în centrul butucu¬ 
lui, unde roata se îmbină cu osia. HeshangGong: „Carele din vechime 
[aveau] treizeci de spiţe, potrivit zilelor lunii. Ceî care îşi desăvârşeşte 
trupul trebuie să-şi alunge emoţiile şi dorinţele, golindu-şi cele cinci 
organe : astfel duhurile vor sălăşlui din nou în ele. Butucul este gol în 
mijloc, carului fiindu-i cu putinţă să se urnească. Carul este gol pe 
dinlăuntru, oamenilor fiindu-le cu putinţă să se urce în el." 

2 Pereţii vaselor, fundul şi capacul sunt, de asemenea, corpuri 
materiale dense. Ele reprezintă însă numai învelişul, reazemul vasu¬ 
lui. Numai spaţiul gol dinăuntru este înzestrat cu folos efectiv. 


* li are aici sensul de „reazem, sprijin, suport" ( jieli, jicyi) — vezi 
comentariul lui Ren Farong, pp. 31 —32. 

Heshang Gong : ..Se frământă lutul şi se plămădesc vase din care se 
bea şi se mănâncă. Vasele sunt goale înlăuntru, iată de ce pot fi de 
folos." 

3 Pereţii odăilor şi acoperişul sunt, la rândul lor, corpuri materiale 
dense. Poarta, ferestrele şi interiorul odăii sunt însă cele care alcătu¬ 
iesc folosul încăperii. Heshang Gong : „[Lao zi] spune că poarta şi fe¬ 
restrele sunt goale, omului fiindu-i cu putinţă să iasă şi să intre, ori să 
privească. Odăile sunt goale pe dinlăuntru, omului fiindu-i cu putinţă 
să sălăşluiască în ele." 

4 „Fiinţa" înfăţişează corpurile materiale dense, „pline", iar „ne¬ 
fiinţa" semnifică spaţiul gol, rarefiat. Toate lucrurile şi fiinţele sunt 
alcătuite dintr-o parte „existentă/plină" şi una „inexistentă/vidă". 
Partea existentă/plină constituie învelişul, reazemul, iar partea inexis¬ 
tentă/vidă reprezintă folosul. La fel este alcătuit şi trupul omenesc : 
membrele şi trunchiul reprezintă învelişul, iar părţile goale dinăuntru 
ascund folosul tainic al vieţii Heshang Gong : „Reazem înseamnă 
materie. [Lao zi] spune că vidul poate fi folosit aşadar pentru a 
adăposti lucruri şi fiinţe, de aceea spunem că vidului îi este cu putinţă 
a zămisli ceea ce este înzestrat cu formă. Tao este vidul." 



Versetul XII 


Cele cinci culori orbesc ochii omului iar cele cinci sunete 
îi asurzesc urechile; cele cinci gusturi* îi strepezesc gura iar 
goana-n lung şi-n lat şi vânătoarea călare îi smintesc sufletul: 
obiectele preţioase îl împing pe om la ucidere 1 . 

Prin urmare. Omul Sfânt se îngrijeşte de pântece, iar nu 
de ochi. Aşadar, [el] leapădă acest din urmă lucru, alegân- 
du-1 pe cel dintâi 2 . 


Note 

1 Tao nu are culoare sau sunet, gust sau miros — iată adevărata 
natură a lui Tao. Deşi cele cinci culori, cele cinci sunete şi cele cinci 
gusturi sunt născute din Tao, laolaltă cu celelalte fiinţe şi lucruri, ele 
nu înfăţişează decât partea schimbătoare, perisabilă, a lucrurilor. Prin 
urmare, omul care caută desăvârşirea nu trebuie să se lase orbit şi 
asurzit de înfăţişarea exterioară a lucrurilor, ci se cuvine să caute 
neîncetat rădăcina lucrurilor. Natura înnăscută a omului este 
nemişcată şi limpede, lipsită de pasiuni şi dorinţe. Când omul trăieşte 
aidoma unui vânător trufaş, gonind călare-n lung şi-n lat, hăituind 
vânatul, sufletu-i se va tulbura negreşit, făcându-1 să-şi piardă minţile. 
Obiectele preţioase, rare, pot stârni cu uşurinţă gândurile necurate. 


* Cele cinci culori : verde, galben, roşu, alb, negru ; cele cinci su¬ 
nete : cele cinci note ale gamei melodice tradiţionale chineze; cele cinci 
gusturi: dulce, acru, amar, picant şi sărat. 

împingându-1 pe om la crime şi fărădelegi. Heshang Gong : „Căutând 
dezmăţul şi iubind desfătările, îţi vei vătăma sămânţa şi-ţi vei pierde 
vederea. Iubind cele cinci sunete, suflul (he qi)* te va părăsi, iar sufle¬ 
tul nu va putea desluşi 'sunetul fără sunet'. [Dacă] omul este lacom 
după cele cinci gusturi, gura i se va strepezi. [Lao zi] spune că [omul] 
se va depărta [astfel] de gustul lui Tao. Sufletul omului iubeşte liniştea 
şi nemişcarea ; goana calului îi tulbură răsuflarea şi sufletul, smintin- 
du-1. Obiecte preţioase sunt numite aurul, argintul, perlele şi jadul: 
[Dacă] sufletul tânjeşte [la ele] fără a cunoaşte îndestularea, atunci vei 
săvârşi fărădelegi iar trupul îţi va fi întinat." 

2 „A se îngriji de pântece" înseamnă a desăvârşi trupul şi spiritul; 
„a se îngriji de ochi" înseamnă a se lăsa înşelat de înfăţişarea exte¬ 
rioară a lucrurilor. Omul Sfânt se desăvârşeşte neîncetat, căutând totul 
înlăuntrul său, iar nu în afară. Prin urmare, desăvârşirea se dobân¬ 
deşte prin limpezirea sufletului, căutând rădăcina lucrurilor în hăţişul 
creat de senzaţiile înşelătoare. Heshang Gong : „Domoleşte-ţi poftele 
şi hrăneşte-ţi duhurile [aflate în cele cinci organe]. Ochiul să nu 
privească în neorânduială : neorânduiala vederii pricinuieşte risipirea 
sămânţei." 


* Din yuati qi („suflul originar", pe care Heshang Gong îl identifică 
cu Tao) s-a zămislit cuplul yin-yang, iar yin şi yang au zămislit „suflul 
limpede" (Cerul), „sufluh tulbure" (Pământul) şi „suflul îngemănat", 
care însufleţeşte omul. Vezi Istoria Religiei Taoiste în China, pp. 75 —84. 




Versetul XIII 


Mărirea şi înjosirea se asemuie neliniştii : teama* că o 
mare nenorocire te va răzbi. Ce se numeşte „mărire şi 
înjosire" ? Mărirea** este lipsită de însemnătate : dobândirea 
ei se asemuie neliniştii, pierderea ei se asemuie neliniştii. 
Iată ce înseamnă „mărirea şi înjosirea se asemuie neliniştii". 
Ce se numeşte „teama că o mare nenorocire te va răzbi" ? De ce 
oare îndur eu mari nenorociri ? Din pricina egoismului meu. 
Biruind egoismul, aş mai îndura eu oare vreo nenorocire 7! 1 

Prin urmare, [dacă] îţi preţuieşti trupul socotindu-1 la fel de 
însemnat ca al celorlalţi oameni, atunci îl poţi lăsa în păstrare 
oamenilor; [dacă] îţi iubeşti trupul socotindu-1 la fel de preţios 
ca al celorlalţi oameni, atunci îl poţi încredinţa oamenilor 2 . 

Note 

1 „Mărirea" arată grija părtinitoare, lauda şi favorurile. „înjosirea" 
arată dizgraţia. Mărirea este trecătoare, nu veşnică precum Tao. De 


* gui are aici, potrivit lui Heshang Gong, înţelesul de „teamă, a se 
teme", iar ruo are sensul de „a răzbi, a(-l) ajunge". 

**1n textul comentat de Heshang Gong : „înjosirea/umilirea este 
lipsită de însemnătate : dobândirea ei se asemuie neliniştii, pierderea 
ci se asemuie neliniştii." în comentariul textului însă, Heshang Gong 
vorbeşte tot despre „dobândirea măririi", şi „pierdera măririi", nu 
despre „dobândirea umilirii" şi „pierderea umilirii". 

aceea mărirea este lipsită de însemnătate. Cu toate acestea, oamenii se 
îndârjesc să o păstreze, temându-se întruna că o vor pierde, îndurând 
la fel de mult ca atunci când suferă o înjosire. Prin urmare, grija 
nemăsurată pentru sine stârneşte neliniştea şi pricinuieşte teama. Tao 
însă nu cunoaşte nici gloria şi nici umilinţa. Dacă ne vom arăta 
nepăsători în faţa măririi şi înjosirii şi ne vom birui egoismul, atunci 
vom redobândi natura originară, netulburată, feriţi de teamă şi neli¬ 
nişti. Heshang Gong : „Mărirea aduce nelinişte, iar înjosirea aduce, de 
asemenea, nelinişte. [Când] eşti înălţat în rang, este ca şi când ai fi pân¬ 
dit de o mare primejdie. Cel însemnat să nu îndrăznească a fi trufaş ; 
cel avut să nu îndrăznească a fi risipitor. Cel egoist se teme să nu oste¬ 
nească şi se gândeşte [întruna] că ar putea suferi de foame sau frig. 
Biruind egoismul, voi dobândi natura lui Tao, înălţându-mă uşor, 
până la nori şi voi colinda nestânjenit. Fiind un singur duh cu Tao, mai 
sunt nenorociri de îndurat ?!" 

2 Heshang Gong: „[Lao zi] spune că [dacă] Suveranul îşi poate iubi 
trupul, însă nu pentru sine, atunci [el] va fi mamă şi tată celor mulţi şi 
astfel îi va fi cu putinţă să cârmuiască oamenii. Tot astfel îşi va putea 
încredinţa trupul celor mulţi, ferindu-1 pe vecie de urgie şi blestem." 




Versetul XIV 


II privesc, [însă^nu îl zăresc: numele [săul este „neted"; 
îl ascult, [însă] nu îl desluşesc : numele [săuJ este „puţin" ; 
îl apuc, [insă] nu mi-1 pot însuşi: numele [sau] este „rar" 1 . 

Pe aceste trei lucruri nu poţi ajunge a le cerceta ; prin 
urmare, [ele] sunt contopite, alcătuind un tot 2 . 

[El] nu este strălucitor în partea sa de sus şi nici 
întunecat în partea sa de jos. E nesfârşit, cu neputinţă de 
numit. [El] se-napoiază la starea de nefiinţă 3 . 

Iată ce se numeşte „formă fără formă", „înfăţişare fără 
conţinut" ; iată ce se numeşte „întunecos, neclar" 4 . 

îl întâmpin, [însă] nu-i zăresc partea dinainte ; îl urmez, 
[însă] nu-i zăresc partea dinapoi 5 . 

Păstrându-I pe Tao cel vechi, vei stăpâni ceea ce 
vieţuieşte astăzi 6 . 

[Dacă] îţi este cu putinţă să pătrunzi obârşia cea veche, se 
va numi [că ai pătruns] rostul lui Tao 7 . 


Note 

1 Tao este suflul originar (yuan qi), lipsit de culoare, sunet, sau 
formă. El nu poate fi zărit, desluşit ori răpit. Heshang Gong : „[Tao] 
este lipsit de culoare, fiind numit 'neted'. [Lao zi] spune că Unul* 


*Tao. 

este lipsit de culoare, cu neputinţă de zărit. [Tao] este lipsit de sunet, 
fiind numit 'puţin'. [Lao zi] spune că Unul este lipsit de sunet, cu 
neputinţă să fie desluşit. [Tao] nu are formă, fiind numit 'rar'. [Lao zi] 
spune că Unul este lipsit de formă, cu neputinţă de răpit." 

2 „A cerceta" înseamnă a iscodi prin mijlocirea graiului. Tao, care 
este lipsit de culoare, sunet sau formă, unic şi nediferenţiat, nu poate 
fi cunoscut prin mijlocirea simţurilor, ci numai descoperit înlăuntrul 
sufletului. Heshang Gong : „Pe cel lpsit de culoare, sunet şi formă 
[Tao], gura nu îl poate rosti iar slova nu-1 poate aşteme-n carte. 
Trebuie dobândit prin netulburare şi căutat prin mijlocirea sufletului." 

3 Tao este indistinct şi de sine stătător, el nu este nici „sus" şi nici 
„jos", nici „strălucitor", şi nici „întunecat". Numai în urma 
diferenţierii yin-yang lucrurile şi fiinţele au putut fi alcătuite în perechi 
complementare. Prin urmare, Tao este nefiinţă, unitate nediferenţiată, 
infinită, cu neputinţă de numit, cu neputinţă de înfăţişat. Heshang 
Gong : „[Lao zi] spune că Unul, aflat în Cer, nu străluceşte ; aflat pe 
Pământ, el nu este întunecat. 'Nesfârşit', vrea să spună că [Tao] se 
mişcă ne-ncetat. [Tao] nu este culoare : nu ne putem sluji de [culorile] 
'verde', galben', 'alb' sau 'negru' pentru a-1 deosebi; nu este sunet: nu 
ne putem sluji de cele cinci note pentru a-1 desluşi ; nu este formă : 
nu-i putem socoti lungimea sau mărimea." 

4 Tao nu are formă sau înfăţişare. Lao zi îl numeşte „întunecos, 
neclar", adânc şi-ndepărtat. Heshang Gong : „[Lao zi] spune că Unul 
este lipsit de formă, însă poate da formă 'celor zece mii de fiinţe şi 
lucruri'. Unul nu are substanţă, însă poate da înfăţişare 'celor zece mii 
de fiinţe şi lucruri'. [Tao] pare a vieţui şi pare a pieri — este cu 
neputinţă de zărit. 

5 Tao vieţuieşte dintotdeauna şi va vieţui în veci. El nu are început 
şi nici sfârşit, nu are „creştet" şi nici „călcâi". Tao este etern şi 
omniprezent. Prin urmare, îl poţi întâmpina, fără a fi cu putinţă să-i 
zăreşti partea dinainte ; îl po'ţi urma, fără a fi cu putinţă să-i zăreşti 
partea dinapoi. Heshang Gong : „Unul este lipsit de capete şi margini 
(...). Alungă emoţiile şi dorinţele [şi astfel] Unul se va reîntoarce la 
tine în chip firesc. [Lao zi] spune că Unul nu are umbră şi nu lasă 
urme, neputând fi ajuns cu vederea." 

6 Dacă-1 poţi afla şi păstra pe Tao, care durează dinaintea Cerului 
şi Pământului şi a „celor zece mii de fiinţe şi lucruri", vei pătrunde 
taina Creaţiei şi vei înţelege rânduiala fiinţelor şi a lucrurilor. Heshang 
Gong : „Omul Sfânt îl păstrează pe Tao cel vechi, care a născut Unul, 
stăpânind [taina] fiinţelor şi lucrurilor (...)." 

7 în Versetul I se spune : „Ceea ce nu are nume este începutul 
Cerului şi al Pământului Versetul LII spune la rândul său : 

„Lumea are un început, socotit drept 'mama' Pământului." Ceea ce 
Lao zi numeşte „început" înfăţişează „obârşia cea veche", Tao. Tao cel 
fără nume reprezintă începutul, „mama" Cerului şi Pământului, şi a 
„celor zece mii de fiinţe şi lucruri." Pătrunzând taina lui Tao, vei 
cunoaşte în chip firesc şi rânduiala Cerului, Pământului şi a „celor 
zece mii de fiinţe şi lucruri". Heshang Gong : „[Dacă] omul poate 
pătrunde Unul, ce vieţuia la începuturi, se va chema că a înţeles rân¬ 
duiala lui Tao." 



Versetul XV 


în vechime, cei meniţi să se desăvârşească prin Tao erau 
neştiuţi, [însă] atotştiutori; atât de adânci, cu neputinţă de a 
fi cunoscuţi 1 . 

Numai şi numai din pricină că nu puteau fi cunoscuţi, 
iată de ce atât de greu le pot da o înfăţişare 2 ! 

Erau prevăzători, ca atunci când se trece, în timpul iernii, 
un puhoi 3 . 

Temători — temându-se parcă de vecinii din jur 4 . 

Respectuoşi, asemenea unui oaspete 5 . 

Neîncordaţi, aidoma gheţii topindu-se 6 . 

Neprefăcuţi: erau asemenea lemnului nelucrat 7 . 

Cuprinzători : asemenea văilor dintre munţi 8 . 

Nedesluşiţi — păreau înceţoşaţi 9 ! 

Cui îi este cu putinţă ca din tulburare, să capete netulbu- 
rarea, limpezindu-se încetul cu încetul 10 ? 

Cui îi este cu putinţă ca-n nemişcare fiind, întruna să 
lucreze, încetul cu încetul împlinindu-se 11 ?! 

Cel care păzeşte acest „Tao", nu caută să strălucească ; 
numai şi numai din pricină că nu caută a străluci, iată de ce 
îi este cu putinţă să se arate neînsemnat, iar nu [ca unul] 
proaspăt încununat de izbândă 12 . 


Note 


1 Cel care urmează învăţătura lui Tao se desăvârşeşte fără a fi ştiut 
şi îi ajută pe oameni fără a se face cunoscut. El îşi ascunde strălucirea, 



Versetul XV 


57 


este puţin la vorbă, însă îşi desăvârşeşte lucrările şi îi învaţă pe oameni. 
Heshang Gong : „[Lao zi] vorbeşte despre Suveranii care îl dobândeau 
pe Tao. Tao şi virtuţile sale sunt adânci şi îndepărtate, de neştiut." 

2 întrucât cei care urmează învăţătura lui Tao sunt neştiuţi şi îşi 
desăvârşesc lucrările fără a se face cunoscuţi, numai cu greutate li se 
poate zugrăvi chipul. 

3 Cartea Schimbărilor spune : „[Când] apa se află deasupra focului*. 
Omul Desăvârşit se gândeşte la nenorocire şi se păzeşte din vreme de 
ea". Când omul înzestrat cu Tao rânduieşte lucrurile, el este pre¬ 
văzător şi chibzuit, asemănându-se cu cel care traversează în timpul 
iernii un râu îngheţat, atent la fiecare pas al său. în Analecte ** se spu¬ 
ne : „Temător şi prevăzător, ca şi când s-ar afla în preajma unei pră¬ 
păstii adânci, ca şi când ar păşi pe gheaţa subţire." Heshang Gong : 
„[Când] rânduieşte lucrurile, [Omul Sfânt] este prevăzător fără-nce- 
tare, părând a da însemnătate lucrurilor." 

4 Omul înzestrat cu Tao (Omul Sfânt) este mereu firesc şi netulbu¬ 
rat, neschimbat, fie că se află dinaintea oamenilor, ori se găseşte sin¬ 
gur. Omul Sfânt, chiar şi atunci când este singur, îşi slujeşte semenii şi 
se simte răspunzător în faţa lor. Heshang Gong : „[Omul Sfânt] pare 
a-şi cumpăni [faptele]. Când cineva nesocoteşte legea, [el] se va teme 
că vecinii săi vor da de ştire." 

5 Heshang Gong : [Omul Sfânt] este precum oaspetele, stăpânit de 
respect dinaintea gazdei, neprefăcut şi sobru." 

6 Omul înzestrat cu Tao, dacă este nevoiaş, el nu se linguşeşte ; 
dacă este avut, el nu se făleşte. El nu cunoaşte lăcomia şi întinarea. 
Natura sa este precum gheaţa mângâiată de razele Soarelei: se topeşte 
fără a căuta să-şi păstreze înfăţişarea. Heshang Gong : „Alungă 
emoţiile şi dorinţele, preschimbă-te cu fiecare zi în vid." 

7 Natura Omului Sfânt este sinceră şi blândă. înaintea semenilor 
Omul Sfânt se arată lipsit de strălucire şi firesc, asemenea lemnului ne¬ 
prelucrat***. Heshang Gong : ,/Lemn nelucrat' vrea să spună 'trunchi 
ce n-a fost încă despicat' — înlăuntru ascunde spirit iar pe dinafară 
este lipsit de strălucire." 


*Vezi traducerea integrală a Cărţii Schimbărilor, pp. 339—341. 

**Pentru referinţele la filosofia confucianistă, vezi Confucius, 
Analecte, traducere din limba chineză veche, studiu introductiv, tabel 
cronologic, note şi comentarii de Florentina Vişan. 

***pu, semnifică starea ideală de puritate, întruchipată de pruncul 
nou-născut, identitatea cu Tao (vezi Dicţionar concis al Religiei Taoiste, 
pp. 59—60). 

8 Sufletul Omului Sfânt este deschis şi cuprinzător, asemenea văii* 
aflate între munţi. Omul Sfânt nu cunoaşte deosebirea dintre „însem¬ 
nat" şi „umil", ci adună la sânul său, deopotrivă, „cele zece mii de 
fiinţe şi lucruri". Heshang Gong : „Vale înseamnă vid, gol. Nu există 
nimic neîmbrăţişat [în sufletul Omului Sfânt]." 

9 Omul înzestrat cu Tao se află laolaltă cu semenii săi şi alcătuieşte 
împreună cu Cerul şi Pământul un singur trup, nedesluşit. Heshang 
Gong : „Nedesluşit : [cel care] îşi păzeşte neatinsă [natura originară] 
adevărată. înceţoşat: [cel care] este lipsit de strălucire. [Omul Sfânt] se 
contopeşte cu mulţimea, nu se socoate pe sine însemnat." 

10 La naştere, sufletul omului este limpede şi senin. Cu timpul însă, 
poftele lumeşti şi lăcomia tulbură natura omului, îndepărtându-1 de 
Tao. Prin urmare, omul trebuie să-şi alunge dorinţele şi să biruie 
lăcomia, limpezindu-şi sufletul încetul cu încetul şi redobândind 
netulburarea. Omul Sfânt se găseşte mereu între oameni, păzindu-şi 
natura neîntinată şi căutând a-ndepărta necurăţeniile Lumii. Heshang 
Gong : „Cel care poate şti că apa este tulbure şi stătută şi o curăţeşte, 
[acela] se va limpezi încetul cu-ncetul pe sine." 

11 Omul Sfânt se desăvârşeşte fără-ncetare. Deşi se găseşte mereu 
între oameni, sufletul său nu se lasă întinat de emoţii lumeşti iar 
înfăţişarea îi rămâne mereu senină. Omul Sfânt lucrează fără încetare 
în folosul oamenilor, urmând pilda Naturii. Dacă omul dobândeşte 
nemişcarea, pacea trupului, sufletul său se va linişti. Când sufletul este 
liniştit, spiritul se limpezeşte de la sine iar când spiritul este limpede, 
natura omului îşi redobândeşte netulburarea. Astfel, qi- ul adevărat 
(zhen qi) se va redeştepta. Heshang Gong : „Cel care poate dobândi 
nemişcarea, ne-ntreruptă, încetul cu încetul îşi va prelungi viaţa." 

12 Omul înzestrat cu Tao se arată întotdeauna modest, el nu caută 
să strălucească. înfăţişarea sa pare umilă, neînsemnată. în Versetul X se 
spune: „[Tao] naşte fiinţele şi lucrurile, şi le hrăneşte. [El] creează, însă 
nu ia în stăpânire, rânduieşte [lucrurile], însă nu atârnă [de ele], se 
găseşte înaintea [fiinţelor şi lucrurilor], însă nu se socoate stăpân (...). 
Heshang Gong : „Numai şi numai din pricină că nu caută strălucirea 
şi îndestularea, [de aceea] omului îi este cu putinţă să păstreze 
umilinţa, fără a se arăta încununat de izbândă." 


* Vezi Versetul VI ; în comentariul versetului de faţă, Heshang 
Gong identifică valea (gu), cu „vidul, golul". 

Caută să ajungi la vidul desăvârşit şi să rămâi netulburat 
şi neclintit 1 . 

„Cele zece mii de fiinţe şi lucruri" se înmulţesc laolaltă 
iar eu ştiu că ele se vor înapoia [la rădăcină] 2 . 

Prin urmare, fiinţele şi lucrurile capătă o sumedenie de 
înfăţişări şi toate se vor înapoia la rădăcina lor. înapoierea la 
rădăcină înseamnă „nemişcare" iar „nemişcare" înseamnă 
„redobândirea vieţii". „Redobândirea vieţii" înseamnă „rân- 
duială". A cunoaşte „rânduiala" se numeşte „a fi luminat" 3 . 

[Dacă] nu cunoşti „rânduiala", lucrând cu nesăbuinţă, vei 
cunoaşte prăpădul 4 . 

Cunoscând „rânduiala", vei fi cuprinzător ; cuprinzător 
şi prin urmare drept ; fiind drept, vei fi cârmiiitor ; câr¬ 
muit or, [una cu] Cerul deci ; cu Cerul, aşadar cu Tao, iar 
Tao-nseamnă veşnicie. Vei face ca trupul să îţi piară, fără a 
cunoaşte primejdia 5 . 


Note 

1 „Vidul desăvârşit" semnifică unitatea nediferenţiată a lui Tao, 
ilustrată prin simbolul wuji. Vidul este „trupul" lui Tao, iar Tao este 
adevărul ultim, unitatea nediferenţiată, nemişcarea şi netulburarea. 
Heshang Gong : „Omul care îl dobândeşte pe Tao îşi biruie emoţiile şi 
îşi alungă dorinţele. Cele cinci organe se vor limpezi, ajungând la 
vidul desăvârşit." Ajungând la desăvârşita netulburare, îl vei cunoaşte 

.pe Tao — taina Creaţiei, începutul fiinţelor şi lucrurilor. însă oamenii 
sunt adesea neputincioşi de a-nţelege, din pricina poftelor şi nă¬ 
dejdilor deşarte, din pricina faptelor nesăbuite. Iată de ce viaţa omului 
este o nesfârşită suferinţă, o petrecere-amară între naştere şi moarte. 
Heshang Gong : „Păzeşte-ţi netulburarea şi curăţenia şi arată-te 
neprefăcut şi mărinimos." 

2 Versetul LII spune : „Lumea are un început, socotit drept 'mamă' 
a Pământului ; cunoscându-i 'mama', îi vei cunoaşte şi 'fiul' ; 
cunoscându-i 'fiul', te vei înapoia la 'mamă' — vei face ca trupul să îţi 
piară, fără a cunoaşte primejdia." Gândurile oamenilor se înmulţesc 
laolaltă, asemenea „celor zece mii de fiinţe şi lucruri", depărtându-se 
de rădăcina unică, de adevăr. Gândurile, asemenea fiinţelor şi 
lucrurilor, se nasc şi pier, numai rădăcina este veşnică. Prin urmare, 
omul trebuie să se îndepărteze de hăţişul gândurilor trecătoare şi 
înşelătoare, căutând rădăcina tuturor fiinţelor şi lucrurilor : Tao. 
Heshang Gong : „[Lao zi] spune 'Eu mă uit la mulţimea de fiinţe şi 
lucruri şi ştiu că toate se vor înapoia la rădăcina lor/ Omul trebuie să 
dea însemnătate rădăcinii." 

3 O dată cu venirea primăverii, vegetaţia renaşte, plantele căpătând 
o infinitate de înfăţişări. însă când toamna soseşte, fructele sunt culese, 
iar frunzele se vor veşteji şi se vor scutura. Rădăcina rămâne însă 
neschimbată. Când natura originară a omului — rădăcina existenţei — 
este tulburată, emoţiile şi dorinţele se ivesc. Când emoţiile (tristeţea, 
bucuria, teama, îngrijorarea etc.) încetează, iar poftele sunt alungate, 
omul se reîntoarce la natura sa originară, netulburată şi veşnică. 
Heshang Gong : „[Lao zi] spune că nu se află fiinţă sau lucru care să 
nu se veştejească şi să nu se scuture. Fiecare se reîntoarce la rădăcina 
sa, recăpătând viaţă. 'Nemişcare' înseamnă 'rădăcină'. Rădăcina este 
netulburată, blândă şi umilă, aflându-se [mereu] în partea de jos, iată 
de ce [ea] nu va mai cunoaşte moartea. [Lao zi] spune că netulburarea 
se numeşte reîntoarcerea la natura originară şi la viaţă. Redobândirea 
vieţii ce duce [omul] la nemurire este aşadar lucrarea neîntreruptă a 
lui Tao. [Dacă] oamenilor le este cu putinţă să pătrundă lucrarea 
neîntreruptă a lui Tao, atunci [ei] se vor numi 'luminaţi'". 

4 Dacă vei da frâu slobod poftelor şi vei căuta desfătarea şi mărirea, 
uitând de rădăcina cea veşnică, vei fi asemenea unui arbore retezat din 
rădăcină : trunchiul va putrezi, crengile se vor usca iar frunzele se vor 
scutura. Heshang Gong : „[Dacă] nu păfrunzi lucrarea fără de-ncetare 
a lui Tao, lucrând cu nesăbuinţă şi înşelând, atunci duhul te va părăsi, 
şi astfel vei cunoaşte prăpădul." 

5 Tao aflat în om se numeşte „natura originară" (xing)*. Tao este 
veşnic şi atotcuprinzător. Omul care cunoaşte lucrarea şi rânduiala lui 
Tao, regăsindu-şi natura originară, va dobândi însuşirile lui Tao — 
iată de ce va fi numit „cuprinzător". Tao nu cunoaşte părtinirea, slu¬ 
jind deopotrivă „celor zece mii de fiinţe şi lucruri", iată de ce omul 
care l-a dobândit pe Tao va fi numit „drept". Slujind cu dreptate şi 
chibzuinţă, prin mijlocirea non-acţiunii, omul care l-a dobândit pe Tao 
va putea fi „cârmuitor". Cârmuind potrivit rânduielii Naturii, omul 
care l-a dobândit pe Tao va fi una cu Cerul. întrucât Tao este rădăcina 
Cerului şi Pământului şi temelia tuturor transformărilor, necunoscând 
nenorocirea şi primejdia — fiind nenăscut şi nepieritor, la rândul său 
omul care l-a dobândit pe Tao va face ca trupul să i se preschimbe şi 
să îi piară, fără a fi cu-adevărat în primejdie. Heshang Gong : „[Dacă] 
îţi este cu putinţă să cunoşti lucrarea neîntreruptă a lui Tao, alungând 
emoţiile şi uitând de dorinţe, vei fi atotcuprinzător. Fiind cuprinzător, 
vei fi şi drept; nici una dintre rele nu-ţi va sta în cale. Fiind drept, îţi 
va fi cu putinţă să cârmuieşti sub Cer. [Dacă] poţi să fii cârmuitor, 
[atunci] virtuţile tale vor fi una cu sfinţii (...). [Dacă] virtuţile tale sunt 
una cu Cerul, atunci te vei uni cu Tao. Unindu-te cu Tao, atunci îţi va 
fi cu putinţă să fii veşnic. Tao şi virtuţile sale sunt de necuprins, [ele] 
nu cunosc nenorocirea şi prăpădul. Astfel, vei pieri laolaltă cu Cerul şi 
Pământul, fără a fi în primejdie." 


* Zhuang zi : „Natura înnăscută [xing] este temelia vieţii" (Cf. 
<Zhuang zi>, traducere integrală, pp. 422—426). 

Despre Suveranul din vechime, supuşii ştiau că există, 
[numai atât] 1 . 

Pe urmă, [au fost] aceia pe care [supuşii] îi simţeau 
aproape şi îi preamăreau 2 . 

Pe urmă, au fost aceia de care se temeau şi pe care căutau 
să-i înşele ; încrederea [în Suveran] era neîndestulătoare iar 
[printre supuşi] erau [oameni] neîncrezători 3 . 

[Suveranul] părea să pună preţ pe vorbe 4 . 

Ducându-mi la bun sfârşit lucrarea, cei mulţi nu vor 
socoti decât că am înfăptuit ceea ce se cuvenea 5 . 


Note 

1 în vechime. Suveranul cârmuia ţara urmând pilda virtuţilor lui 
Tao, norodul avea sufletul curat iar datinile erau neîmpodobite şi 
fireşti. Ţara se găsea în bună rânduială fără ca norodul să ştie că aceas¬ 
ta se chema „bună rânduială". Suveranul nu căuta să-şi arate măreţia 
dinaintea celor mulţi şi nici oamenii nu căutau să-l preamărească. 
Heshang Gong: „Supuşii ştiau că deasupra lor se afla un Suveran, însă 
nu îl preamăreau. Rânduiala [lor] era firească." 

2 Cu timpul, virtuţile lui Tao au început să fie uitate, poftele şi 
lăcomia s-au ivit iar datinile s-au depărtat de ceea ce era firesc. 
Oamenii au început să-i laude pe cei virtuoşi şi să împartă lumea în 
„buni" şi „răi". Heshang Gong: „Virtuţile lui Tao puteau fi [de-acum] 
desluşite iar bunătatea putea fi numită, de aceea [supuşii] îl iubeau şi 
îl preamăreau pe Suveran." 

3 Virtuţile lui Tao au fost cu totul uitate. Purtarea cârmuitorilor a 
devenit samavolnică iar supuşii, pentru a se apăra, s-au dedat minciu¬ 
nii. Cârmuitorii au înăsprit pedepsele iar duşmănia între aceştia şi 
supuşi a sporit. Heshang Gong : „încrederea supuşilor în Suveran era 
neîndestulătoare, de aceea supuşii îi răspundeau prin neîncredere şi 
căutau să-l înşele." 

4 Când virtuţile lui Tao au fost uitate iar poporul a devenit 
neîncrezător, cârmuitorii au rânduit legile şi au început să dea 
însemnătate învăţăturii date prin mijlocirea vorbelor, căutând să 
capete încrederea oamenilor şi să cârmuiască, astfel, ţara. Cârmuirea 
desăvârşită se împlineşte însă prin mijlocirea virtuţilor lui Tao, după 
cum spune Lao zi în Versetul II: „Omul Sfânt înfăptuieşte lucrările ce 
aparţin non-acţiunii şi făureşte învăţătura dată fără vorbe." 

5 Prin urmare, tihna şi bunăstarea nu pot fi dobândite decât prin 
mijlocirea lui Tao. Când Suveranul se slujeşte de virtuţile lui Tao, 
datinile poporului sunt fireşti, neîmpodobite. între Suveran şi supuşi 
nu există duşmănie iar ţara este în bună rânduială. Cu toate acestea, 
cei mai mulţi nu vor spune că Suveranul este „bun" şi ţara „în bună 
rânduială", ci vor socoti că Suveranul şi cârmuirea sa sunt aşa cum se 
cuvine să fie. Heshang Gong : „[Lao zi] spune că în ţară va fi pace, iar 
cei mulţi nu vor auzi de Virtuţile Suveranului'. [Oamenii] vor fi puri 
şi cinstiţi, însă vor socoti că nu este decât ceea ce este firesc să fie." 

[Când] desăvârşitul Tao este-ndepărtat, „omenia" şi 
„dreptatea" se ivesc 1 . 

[Când] iscusinţa se face cunoscută, se iveşte înşelătoria 
desăvârşită 2 . 

[Când] în familie nu se află înţelegere, „respectul filial" şi 
„iubirea părintească" se vor face cunoscute 3 . 

[Când] ţara este în neorânduială, apar „dregătorii 
devotaţi" 4 . 


Note 

1 Când oamenii trăiesc în Tao, purtarea lor este omenoasă şi dreaptă 
în chip firesc, fără ca ei să ştie ce înseamnă „omenie" şi „dreptate". Când 
oamenii încetează să lucreze prin mijlocirea lui Tao, printre cei răi şi 
nedrepţi se vor ivi şi oameni despre care se va spune că sunt „buni" şi 
„drepţi". Heshang Gong : „Când desăvârşitul Tao domneşte, în familie 
se găsesc fii respectuoşi şi există credinţă şi încredere, iar 'omenia' şi 
'dreptatea' nu sunt cunoscute. [Când] desăvârşitul Tao este îndepărtat, 
răul se împotriveşte vieţii şi astfel se ivesc 'omenia' şi 'dreptatea' (...)." 

2 Când oamenii iscusiţi îşi fac cunoscută măiestria, oamenii vor 
începe să preţuiască vorba meşteşugită ; atunci vor apărea şi cei neis¬ 
cusiţi, care vor căuta să-i înşele pe cei mulţi prin vorbe împodobite, 
însă fără înţeles. Heshang Gong : „Suveranul care se arată iscusit neso¬ 
coteşte virtuţile lui Tao şi preţuieşte vorbele. [Dacă Suveranul] neso¬ 
coteşte simplitatea şi preţuieşte erudiţia, atunci supuşii îi vor 
răspunde prin făţărnicie şi necinste." 

3 Când în familie virtuţile lui Tao sunt părăsite, între părinţi şi fii, 
soţ şi soţie şi între fraţi, neînţelegerile se vor ivi cu uşurinţă. Atunci, 
despre unii fii se va spune că sunt „respectuoşi" iar despre alţii că nu 
sunt „respectuoşi" ; despre unii părinţi se va spune că sunt „iubitori" 
iar despre alţii că „nu sunt iubitori". Ileshang Gong : „[Când] între 
rubedenii nu există înţelegere, atunci sunt cunoscute 'pietatea filială' 
şi 'dragostea părintească', iar fiecare va purta de grijă celuilalt." 

4 Dacă Suveranul nu caută a cânnui prin mijlocirea lui Tao, ci se 
arată însetat de putere şi dornic de mărire, dregătorii vor unelti 
împotriva lui. Ţara va fi în neorânduială şi numai atunci se vor cerne 
dregătorii cu-adevârat devotaţi de cei desfrânaţi. în cârmuirea 
desăvârşită însă. Suveranul şi dregătorii se slujesc laolaltă de virtuţile 
lui Tao, nefiind cu putinţă să se spună despre unii dintre ei că sunt 
„devotaţi" iar despre alţii că nu sunt astfel. Heshang Gong : „[Când] 
poruncile nu sunt bune. Suveranul şi supuşii se vor duşmăni între ei; 
cei răi se vor lupta pentru putere şi astfel vor apărea dregătorii 
devotaţi care să-l îndrepte pe Suveran. Aceste vorbe spun că [atunci 
când] în ţară este pace, 'omenia' nu este cunoscută. [Când] oamenii 
sunt cu totul lipsiţi de dorinţe, 'curăţenia' nu este cunoscută. [Când] 
fiecare se primeneşte pe sine, 'virtutea' nu este cunoscută. [Sub câr¬ 
muirea] Suveranului înzestrat cu [însuşirile] lui Tao cel desăvârşit, 
'omenia', 'dreptatea', 'respectul filial' şi 'iubirea părintească' se vor 
stinge aşa cum stelele îşi pierd raza, când Soarele ajunge la strălucirea 
amiezii." 




Versetul XIX 


Pune capăt înţelepciunii şi leapădă iscusinţa : câştigul 
oamenilor va fi însutit 1 . 

Pune capăt „omeniei" şi renunţă la „dreptate" : [astfel] oa¬ 
menii vor redobândi „respectul filial" şi „iubirea părintească"* 2 . 

Pune capăt măiestriei şi leapădă ascuţimea: [astfel] nu se 
vor mai găsi hoţi şi tâlhari 3 . 

[Căci] aceste trei lucruri nu sunt îndestulătoare în 
alcătuirea rânduielilor 4 . 

Prin urmare, iată ce li s-a încredinţat poruncilor : să te 
arăţi modest şi să păzeşti în suflet simplitatea ; gândeşte-te 
mai rar la tine şi împuţinează-ţi poftele 5 . 


Note 

1 înţelepciunea şi iscusinţa sunt însuşirile Omului Sfânt, însă aces¬ 
ta nu caută să le scoată la iveală, ci rânduieşte lucrurile slujindu-se de 
virtuţile lui Tao, aducând bunăstare şi pace în ţară. Când cel înţelept 
şi iscusit se depărtează de Tao, făcându-şi cunoscute însuşirile, cei 
nevrednici vor căuta şi ei să se arate înţelepţi şi iscusiţi, înşelând 
oamenii şi iscând neorânduială. HeshangGong : „Leapădă iscusinţa şi 
înapoiazâ-te la non-acţiune." 


*Termenii „omenie" (ren) şi „dreptate" (yi) apar în paralel cu ter¬ 
menii „respect filial" (xiao), „iubire părintească" (ci) şi „devotament" 
(zhong), în versetul precedent; înţelesul acestor termeni şi raporturile 
lor cu noţiunea de „Tao" sunt explicate în Versetul XXXVIII. 

2 Vietăţile sălbatice îşi hrănesc puii chiar dacă ele însele îndură 
foamea şi pun mai presus viaţa puilor, jertfindu-se pentru aceştia. 
Toate acestea se întâmplă potrivit firii : nimeni nu le-a învăţat pe 
vieţuitoare ce înseamnă „iubire părintească". Prin urmare, „omenia", 
„dreptatea", „respectul filial" şi „iubirea părintească" există în chip 
firesc atunci când oamenii trăiesc în Tao. Numai când Tao este părăsit 
se fac cunoscute numele de „omenie", „dreptate", „respect filial" şi 
„iubire părintească". Heshang Gong: „Pune capăt omeniei în care este 
scoasă la iveală bunătatea (...)." 

3 Rândunica îşi face cuibul pentTU a se adăposti iar păianjenul îşi 
ţese pânza pentru a-şi căuta hrana. Iată deci că lucruri pe care oamenii 
le socotesc minunate, vieţuitoarele le-au zămislit numai şi numai pen¬ 
tru a supravieţui, iar nu pentru a-şi arăta măiestria şi ascuţimea. Când 
oamenii trăiesc în Tao, ei se slujesc de măiestrie şi de ascuţime în chip 
firesc, asemenea vieţuitoarelor. Când Tao este părăsit însă, cei nevred¬ 
nici se slujesc de măiestrie şi de ascuţime pentru a prăda şi tâlhări. 
Heshang Gong : „înşelătoria şi minciuna tulbură [natura] adevărată [a 
omului]. Astupă calea către lăcomie şi încuie poarta către putere." 

4 Cele trei lucruri sunt „înţelepciunea şi iscusinţa", „omenia şi 
dreptatea" şi „măiestria şi iscusinţa". Când Tao este părăsit, oamenii 
pun preţ pe aceste trei lucruri şi se slujesc de ele în cârmuirea ţârii, 
iscând tulburare şi neorânduială. Prin urmare, cârmuirea desăvârşită 
se înfăptuieşte numai prin mijlocirea lui Tao. Heshang Gong : „Slova 
este neîndestulătoare pentru a-i învăţa pe oameni." 

5 Cârmuirea Omului Sfânt se aseamănă desăvârşirii trupului şi 
spiritului. Omul Sfânt este modest, sincer, milostiv şi cumpătat, 
oferind pilda sa supuşilor. Heshang Gong : „Trebuie să păstrezi în 
suflet modestia şi să păzeşti natura cea adevărată ; nu da însemnătate 
podoabei slovelor. Trebuie să te arăţi credincios înaintea supuşilor, 
astfel vei putea fi o pildă [pentru ei]." 




Versetul XX 


Punând capăt învăţăturii nu vei mai fi frământat de griji 1 . 

Ce depărtare este oare între răspunsul blând şi cel 
nepăsător ? Ce depărtare este oare între bine şi rău 2 ? 

Nu poţi să nu te temi de ceea ce oamenii se tem 3 . 

O ! Năpădit de ierburi; omul rătăceşte încă 4 ! 

Oamenii de rând sunt voioşi, ca atunci când este primit 
în ospeţie un mare dregător, ori ca atunci când urcă pe 
tăpşanele-nverzite ; ci numai eu sunt limpede, fără dorinţe. 
Mă asemui unui prunc ce n-a-nvăţat a râde încă, şi vai ! — 
uşor şi iute — [eu] par că n-am lăcaş la care să mă-ntum 5 ! 

Oamenii de rând au din belşug, ci numai eu par nevoiaş. 
Eu sunt [ca] gândul unui om neştiutor ! Sunt nedesluşit 6 ! 

Oamenii de rând îşi scot la iveală strălucirea, ci numai eu 
par întunecat ; oamenii de rând sunt iscoditori, numai eu 
singur sunt tăcut 7 . 

îndepărtaţi, [ei] par [mereu] umbriţi. Neauziţi, par veşnic 
rătăciţi 8 ! 

Oamenii de rând au cu toţii un rost, numai eu sunt 
nevrednic şi apar demn de dispreţ 9 . 

Ci eu mă deosebesc de oameni, căci socot de cuviinţă să 
cer hrană de la „mamă" 10 . 


Note 


1 Versetul I spune : „Cel ce nu are niciodată dorinţe, îi va cuprinde 
taina, iar cel împovărat de dorinţe îi va zări hotarul [numai]." Versetul 

XVI spune, de asemenea:,/Redobândirea vieţii' înseamnă 'rânduială'. 
A cunoaşte 'rânduiala' se numeşte 'a fi luminat'." în Versetul XLVIII se 
spune : „[Dacă] te dedici învăţăturii, vei spori cu fiecare zi; [dacă] te 
dedici lui Tao, vei descreşte cu fiecare zi; vei descreşte iar şi iar, până 
când vei ajunge la non-acţiune. Vei fi fără acţiune, însă nimic nu va 
rămâne nedesăvârşit." Iar în Versetul LXIV se spune : „[El] învaţă ceea 
ce nu este „învăţătură", şi se înapoiază în locul de care oamenii s-au 
îndepărtat." Prin urmare, Lao zi numeşte „învăţătură" ceea ce este 
opus lui Tao, iar Tao este numit „ceea ce nu este învăţătură". Pentru a 
dobândi cunoaşterea adevărată, omul trebuie să-şi alunge dorinţele şi 
să se slujească de non-acţiune şi astfel îi va fi cu putinţă să se 
reîntoarcă la natura originară, netulburată. Heshang Gong : „Pune 
capăt învăţăturii lucrurilor neadevărate şi slovelor care nu sunt una cu 
Tao. Lasă la o parte măreţia înşelătoare şi astfel vei fi ferit de-amar şi 

griji-" 

2 Răspunsul blând şi modest te va apropia de oameni, iar răspun¬ 
sul dispreţuitor şi rece te va îndepărta de ei. Aşadar, vorbele, deşi sunt 
rostite toate din gură, iar nu din două locuri depărtate, roadele vor fi 
potrivnice. 

3 Atât lucrurile socotite „bune", cât şi cele socotite drept „rele" au 
aceeaşi obârşie : Tao. Tao este cauza tuturor transformărilor şi obârşia 
„celor zece mii de fiinţe şi lucruri", iată de ce Lao zi spune că oamenii 
îi dau însemnătate lui Tao. Heshang Gong : „'Oameni' sunt numiţi cei 
înzestraţi cu Tao." 

4 Omul care s-a depărtat de Tao este asemenea unui câmp năpădit 
de buruieni. Uitându-şi obârşia, omul pare a rătăci fără-ncetare între 
senzaţii şi dorinţe. 

5 Oamenii sunt adesea înşelaţi de înfăţişarea exterioară a lucrurilor 
şi de izbânzile trecătoare ; Omul Sfânt este netulburat şi fără acţiune, 
asemenea unui prunc neştiutor. Heshang Gong : „Primăvara, yin şi 
yatig se întâlnesc; oamenii sunt tulburaţi şi se suie pe tăpşane pentru 
a-şi desfăta privirile, iar pofta [le] este neînfrânată. [Eu] mă asemăn 
unui copil căruia încă nu îi este cu putinţă să răspundă 

6 Oamenii sunt îndestulaţi şi se socot împăcaţi : Omul Sfânt se 
aseamănă unui om nevoiaş şi neştiutor. El este întotdeauna nedesluşit, 
asemenea lemnului nelucrat. Heshang Gong : „[Când] averea oame¬ 
nilor de rând prisoseşte, [ei] se dedau risipei; [când] iscusinţa [le] pri¬ 
soseşte, [ei] se dedau înşelătoriei. Numai eu par a fi fost părăsit şi mă 
arăt nevoiaş. Nu mă însoţesc cu oamenii din Lume, [ci] păzesc Unul şi 
sunt neclintit. [Eu] sunt asemenea sufletului unui om neştiutor. 
[Sufletul meu] este nedesluşit." 

7 Oamenii caută să-şi arate strălucirea şi sunt iscoditori ; Omul 
Sfânt se arată întunecat la minte şi socoate că toate fiinţele şi lucrurile 
alcătuiesc un singur trup împreună cu el. Heshang Gong : „[Oamenii 
de rând] se arată luminaţi şi pătrunzători; [eu] par neştiutor/' 

8 Oamenii de rând sunt adesea umbriţi de lăcomie şi desfrâu, 
părând a rătăci neîntrerupt, îndepărtaţi de obârşia tuturor fiinţelor şi 
lucrurilor — Tao*. 

9 Oamenii s-au îndepărtat de adevăr, căutând neîntrerupt un 
reazem bănesc în această Lume; Omul Sfânt se arată neştiutor şi vred¬ 
nic de dispreţ, socotind câştigul şi faima drept trecătoare. Heshang 
Gong : „'Rost' înseamnă 'acţiune'. Numai eu sunt fără acţiune. Demn 
de dispreţ, [eu] par [mereu] în urmă." 

10 „Mama" este obârşia „celor zece mii de fiinţe şi lucruri", Tao. 
Oamenii s-au îndepărtat de obârşie, râvnind neîncetat la ceea ce este 
efemer şi-nşelător ; Omul Sfânt se deosebeşte de oamenii din Lume, 
întrucât el urmează neîntrerupt pilda lui Tao. Heshang Gong : 
„Numai eu sunt deosebit de oameni. [A cere] 'hrană' înseamnă 'a se 
sluji'. 'Mama' este Tao. Numai eu socot de cuviinţă să mă slujesc de 
Tao." 


*în textul comentat de Heshang Gong apar distincţii de ordin lexi¬ 
cal faţă de textul comentat de monahul Ren Farong, care conduc la 
perspective diferite asupra comentariului paragrafului opt ; deşi textul 
comentat, cât şi comentariul propriu-zis ale lui Heshang Gong stau la 
temelia perspectivei religioase asupra Cârtii despre Tao , exegetul con¬ 
temporan şi monahul Ren Farong, influenţat vădit de Heshang Gong, 
oferă totuşi interpretări noi şi pertinente în comentariul său ; am ales 
şi noi, în comentariul nostru, interpretarea dată de Ren Farong acestui 
paragraf. 




Versetul XXI 


în tot ceea ce desăvârşitul de* cuprinde, numai pe Tao îl va 
urma 1 . 

[Când] Tao este lucru, este neclar şi-ntunecos ! Neclar, 
întunecos ! Ci înlăuntrul lui se află-nfăţişare. întunecos, 
neclar ! Ci înlăuntrul lui se află lucru. întunecat, ceţos ! Ci 
înlăuntrul lui se află viaţă, iar viaţa lui e negreşit adevărată, 
[căci] înlăuntrul lui aflăm statornicie 2 . 

Din vechime până astăzi, numele său nu a pierit, iată de 
ce zărim începutul noianului [de fiinţe şi lucruri] 3 . 

Cum oare ştiu că începutul lor astfel se-arată ? Slujindu-mă 
de [ceea ce văd] astăzi 4 . 


Note 

1 De este ceea ce fiinţele şi lucrurile obţin de la Tao. Prin de 
(virtuţile lui Tao), natura lui Tao se poate reîntrupa. între „cele zece 
mii de fiinţe şi lucruri" nu este nimic care să nu se preschimbe fără 


*Am considerat aici că termenul de exprimă proiecţia totală a lui 
Tao, nu doar particularizarea sa, de aceea am optat pentru transcrierea 
ca atare a termenului, iar nu pentru o traducere explicită 
(„virtute/virtuţi a/ale lui Tao"); termenul este expus mai amănunţit 
în Versetul X. 

încetare, prin mijlocirea virtuţilor lui Tao. De este numit „desăvârşit" 
atunci când natura fiinţelor şi lucrurilor este reîntregită iar suflul (qi) 
există din belşug. Natura lui Tao nu are formă şi nici înfăţişare, fiind 
cu neputinţă de numit. Tao se înfăţişează numai prin mijlocirea lui de. 
Heshang Gong: „Omul înzestrat cu virtuţile desăvârşite ale lui Tao nu 
lasă nimic necuprins în sine; lui îi este cu putinţă să îndure umilinţele 
şi să se arate modest. Omul înzestrat cu virtuţile desăvârşite ale lui 
Tao nu urmează pilda oamenilor din Lume, ci îl urmează numai şi 
numai pe Tao." 

2 Tao este suflu (qi), unic şi nediferenţiat. El vieţuieşte şi totuşi pare 
a nu vieţui; nu dă semne că vieţuieşte, şi totuşi nu putem spune că nu 
vieţuieşte. înlăuntrul său se află rostul tainic al lucrurilor, ce nu poate 
fi zărit sau desluşit. Heshang Gong : „Tao este neclar şi-ntunecos ! 
înlăuntrul său se află un rost ce rânduieşte transformările (...). Tao îşi 
tăinuieşte meritele şi numele ; statornicia lui se află înlăuntru." 

3 Tao, unic şi nediferenţiat, vieţuieşte dintotdeauna şi este nepieri¬ 
tor. Iată de ce Lao zi spune că prin mijlocirea lui Tao ne este cu putinţă 
să zărim începutul infinităţii de fiinţe şi lucruri. Heshang Gong : „Din 
vechime până astăzi, Tao a vieţuit neîntrerupt, ci nu a pierit." 

4 Dacă oamenii vor să zărească taina şi-nceputul tuturor fiinţelor şi 
lucrurilor, ei trebuie întâi de toate să-l regăsească pe Tao în ei înşişi. 
Când Tao este cunoscut, şi fiinţele şi lucrurile zămislite de Tao vor fi 
cunoscute. Heshang Gong : „[Lao zi întreabă :] 'De unde ştiu că 
[fiinţele şi lucrurile] capătă qi de la Tao ? Şi astăzi toate fiinţele şi 
lucrurile primesc suflul lui Tao, născându-se (...). Fără Tao, [ele] nu ar 
[putea] fi astfel'. 




Versetul XXII 


[Numai dacă] eşti ne-ntregit te vei împlini; [numai dacă] 
eşti îndoit te vei îndrepta, [numai dacă] eşti scobit te vei 
umple ; [numai dacă] eşti învechit te vei înnoi ; [numai] 
având puţin vei [putea] căpăta. Având mult, vei rătăci 1 . 

Iată de ce Omul Sfânt îşi păzeşte cu străşnicie Unitatea, 
fiind o pildă pentru [cei aflaţi] sub Cer 2 . 

Nu căuta să ieşi la iveală : astfel vei fi cunoscut; nu socoti 
că doar tu ai dreptate : astfel [adevărul] va fi-nvederat; nu 
socoti c-ai avea vreun merit: astfel vei fi lăudat; nu socoti că 
eşti însemnat: astfel vei trăi îndelung. Numai şi numai din 
pricină că nu luptă, iată de ce sub Cer nu se află nimeni 
căruia să-i fie cu putinţă să lupte cu Omul Sfânt 3 . 

Să fie slova din vechime „îndoaie-te, astfel te vei reîntre¬ 
gi" doar vorbă goală ?! Cu-adevărat te vei reîntregi şi te vei 
reîntoarce 4 . 


Note 

1 Arată-te smerit şi iertător şi îndură necazurile. Astfel, în chip 
firesc, te vei împlini pe tine însuţi. Fii drept şi domol, îndură 
umilinţele şi păstrează-ţi cumpătul, aşteptând să-ţi vină vremea. 
Arată-te modest şi cumpătat, fii neschimbat dinaintea celor însemnaţi 
ca şi dinaintea celor umili. Astfel, cu toţii se vor întoarce la tine şi te 
vor sluji. Arată-te simplu şi sărăcăcios, căci numai astfel îţi va fi cu 

putinţă să te înnoieşti cu fiecare zi şi să propăşeşti. Dobândind toate 
aceste virtuţi, vei ajunge să cunoşti obârşia tuturor fiinţelor şi 
lucrurilor şi rostul vieţii. Dacă te laşi înşelat de înfăţişarea exterioară a 
lucrurilor, vei rătăci. Heshang Gong : „îndură şi slujeşte-i pe cei mulţi, 
nu îngriji numai de tine însuţi, astfel îţi vei întregi trupul. Indoaie-te şi 
lasă-i pe oameni să fie drepţi ; cu vremea, îţi va fi cu putinţă să te 
îndrepţi. [Când] pământul este scobit, apa se scurge înlăuntru ; dacă 
omul se pune mai prejos [de ceilalţi], virtuţile lui Tao se vor reîntoarce 
la el. [Dacă] înduri neajunsuri şi sărăcie, punându-te pe tine însuţi în 
urmă şi pe semeni înainte, oamenii te vor respecta şi cu timpul te vei 
înnoi, în chip firesc. [Dacă] îţi vei îngădui puţin, atunci vei dobândi 
mult. Tao al Cerului ocroteşte umilinţa iar sfinţii [îl] ţin în palmă [pe 
cel cu sufletul] golit. Cel avut rătăceşte din pricina a ceea ce îşi păzeşte 
cu străşnicie ; cel învăţat rătăceşte din pricina ştiinţei sale." 

2 Deşi „cele zece mii de fiinţe şi lucruri" se deosebesc între ele, 
toate sunt zămislite prin suflul unic al lui Tao. „Unitatea" este Tao cel 
nediferenţiat. Prin urmare. Omul Sfânt îşi păzeşte ne-ntrerupt natura 
originară neîntinată şi se supune rostului fiinţelor şi lucrurilor. 
Heshang Gong : „Omul Sfânt îşi păzeşte cu străşnicie Unitatea şi ast¬ 
fel înţelege 'cele zece mii de fiinţe şi lucruri', iată de ce îi stă în putinţă 
să fie o pildă pentru semenii săi." 

3 Numai acela care păstrează în sine lumina, fără a o scoate la 
iveală, înţelege cu-adevărat rostul lucrurilor. El nu îşi rosteşte cu 
îndâijire părerile, ci se arată tăcut şi modest. El nu cunoaşte trufia şi 
nesăbuinţa. El nu luptă niciodată cu oamenii din pricina averilor sau a 
învăţăturii, de aceea el este de neînvins. Heshang Gong : „Omul Sfânt 
nu se slujeşte de propriii săi ochi pentru a privi în depărtări ; [el] 
priveşte prin ochii semenilor, astfel îi este cu putinţă să zărească în 
depărtări. Omul Sfânt nu se socoate pe sine drept, tăgăduindu-i pe 
ceilalţi ; astfel îi stă în putinţă să [îşi] scoată la iveală [adevărul] ; 
făcându-1 cunoscut oamenilor. [Omul Sfânt] nu caută să fie lăudat, iată 
de ce capătă lauda semenilor. Omul Sfânt nu se socoate pe sine însem¬ 
nat, de aceea este păzit tot timpul de primejdii. Sub Cer, nici cei vir¬ 
tuoşi şi nici cei nevrednici nu pot lupta împotriva celui care nu caută 
a lupta." 

4 Păzeşte-ţi natura neîntinată şi arată-tc modest, căci ceea ce astăzi 
este strâmb, mâine va fi îndreptat. Heshang Gong : „Se spune că în 
vechime era o vorbă : 'nu căuta să te împotriveşti, astfel te vei întregi 
pe tine însuţi'. Cel căruia îi este cu putinţă să fie astfel, îşi va 
astâmpăra trupul înfometat şi-l va face să se înapoieze la părinţii săi, 
ocolind [astfel] prăpădul." 




Versetul XXIII 


A vorbi puţin este firesc 1 . 

Vântul înverşunat nu durează o dimineaţă întreagă, 
ploaia repede nu durează o zi întreagă. Cine le rânduieşte pe 
acestea ? Cerul şi Pământul. Nici chiar Cerului şi Pământu¬ 
lui nu le stă în putinţă să [le] facă să dureze, cum ar putea 
atunci omul [să fie astfel] 2 ?! 

Prin urmare, între cei care înfăptuiesc lucrurile în Tao, cel 
înzestrat cu Tao, este una cu Tao ; cel înzestrat cu virtuţile 
lui Tao, este una cu virtuţile lui Tao. Cel care [îl] pierde [pe 
Tao], este una cu pierderea [sa de către Tao] 3 . 

Pe cel care este una cu Tao, şi Tao îl va lua cu sine; pe cel 
care este una cu virtuţile lui Tao, şi virtuţile lui Tao îl vor lua 
cu ele ; pe cel care este una cu pierderea, şi pierderea îl va 
lua cu sine. [Când] încrederea nu este îndestulătoare se vor 
găsi [oameni] neîncrezători. 


Note 

1 Versetul II spune : „Omul Sfânt înfăptuieşte lucrările ce aparţin 
non-acţiunii şi făureşte învăţătura dată fără vorbe/' în Versetul LXXIII 
se spune : „Tao al Cerului nu luptă, însă se pricepe să biruiască ; nu 
rosteşte vorbe, însă se pricepe să primească răspuns ; nu porunceşte, 
însă [fiinţele] vin [la el] de la sine/' Heshang Gong : ,,'A vorbi puţin' 
înseamnă 'a-ţi precupeţi vorbele'. Cel care îşi precupeţeşte vorbele 
este [una] cu Tao cel firesc." 



76 


Cartea despre Tao şi virtuţile sale 


2 Când rânduiala Cerului şi a Pământului este firească, yin şi yang 
sunt în armonie iar ploile şi vântul vin când este nevoie. Când yin şi 
yang îşi pierd armonia, seceta şi inundaţiile se fac cunoscute. Cu toate 
acestea, lucrurile nefireşti, precum vântul înverşunat şi ploile iuţi, nu 
pot dura vreme îndelungată. Prin urmare, dacă omul este copleşit de 
pofte şi nesăbuit, neţinând seama de Tao şi de semeni, va sfârşi la fel 
de repede ca vântul sălbatic şi ploile iuţi. Heshang Gong : „[Lao zi] 
spune că ceea ce este iute şi sălbatic nu poate dura vreme îndelungată. 
Cine rânduieşte aceste furtuni şi ploi ? Cerul şi Pământul le rânduiesc. 
Cerul şi Pământul sunt cele mai [apropiate de] stihii, rânduind laolaltă 
furtunile şi ploile repezi, şi totuşi nu le este cu putinţă să [le] facă să 
dureze din zori până la apus." 

3 „Cele zece mii de fiinţe şi lucruri", deşi au aceeaşi obârşie, ele 
capătă înfăţişări diferite şi se dezvoltă, de asemenea, în chip diferit. 
Prin urmare, se găsesc oameni care lucrează în Tao, oameni care 
lucrează prin virtuţile lui Tao şi oameni care lucrează fără a ţine seama 
de Tao şi de virtuţile sale. Heshang Gong : „[Când] oamenii înfăptu¬ 
iesc lucrurile, trebuie să se asemene cu Tao, netulburaţi, nu trebuie să 
se asemene vântului înverşunat şi ploilor iuţi." 

4 Tao este netulburat şi nu se slujeşte de vorbe. Celui care lucrează 
în Tao, şi Tao îi va răspunde. Virtuţile lui Tao sunt firescul şi non- 
acţiunea. Dacă omul se slujeşte de virtuţile lui Tao, lui i se va răspunde 
prin mijlocirea virtuţilor lui Tao. Dacă omul se depărtează de Tao şi de 
virtuţile sale, lucrând cu nesăbuinţă şi slujindu-se de învăţătura dată 
prin vorbe, atunci va rătăci. Dacă Suveranul nu se slujeşte de virtuţile 
lui Tao, atunci supuşii se vor arăta neîncrezători. Heshang Gong : „Pe 
cel care este una cu Tao, şi Tao îl va lua, bucuros, cu sine ; pe cel care 
este una cu Virtuţile lui Tao, şi virtuţile lui Tao îl vor lua, de bună voie, 
cu ele ; pe cel care este una cu pierderea, şi pierderea va fi gata să îl 
rătăcească. [Când] încrederea Suveranului nu este îndestulătoare, 
supuşii îi vor răspunde atunci prin neîncredere." 




Versetul XXIV 


Cel înălţat pe vârfuri nu va sta ferm, cel care calcă cu paşi 
mari nu va înainta 1 . 

Cel care se scoate pe sine la iveală nu va fi cunoscut; cel 
ce socoate că are dreptate nu [îşi] va face cunoscut [ade¬ 
vărul] ; cel ce socoate că are vreun merit, nu va fi lăudat; cel 
ce socoate că este-nsemnat, nu va dăinui 2 . 

Dinaintea lui Tao, acestea sunt ca rămăşiţele de hrană, ori 
ca negii... între fiinţe se naşte ură împotriva acestora. Iată de 
ce omul înzestrat cu Tao se ţine departe 3 . 


Note 

i- 

1 // Cel înălţat pe vârfuri" şi „cel care calcă cu paşi mari" sunt numiţi 
cei care caută mărirea şi câştigul, amăgindu-se, vremelnic, că se 
deosebesc de semeni. Heshang Gong : „înseamnă a fi lacom de putere 
şi a căuta faima 

2 Heshang Gong : „Oamenii se scot pe ei înşişi la iveală, socotin- 
du-se buni (...). Cât de neştiutori sunt, căci înfăţişarea le este slută iar 
purtarea demnă de dispreţ. Socotind că ai dreptate, tâgăduindu-i pe 
ceilalţi, mulţimea te va copleşi, făcând [ca dreptatea ta] să nu poată fi 
cunoscută. Socolindu-te întruna merituos şi căutând laudele, nu vei 
izbuti să ai vreun merit dinaintea semenilor tăi. Celui căruia îi place să 
se socoatâ însemnat, nu-i va fi cu putinţă să fie veşnic." 

3 „Cel înălţat pe vârfuri", „cel care calcă cu paşi mari", „cel care se 
scoate pe sine la iveală", „cel ce socoate că are dreptate", „cel ce se 
socoate merituos" şi „cel ce se socoate însemnat" sunt cei rătăciţi. 

amăgiţi de înfăţişarea exterioară a lucrurilor. Faptele lor sunt nefireşti, 
potrivinice lui Tao, iată de ce Lao zi le aseamănă cu rămăşiţele de 
mâncare şi cu negii. Heshang Gong : „Aceşti oameni, aflaţi la domnie, 
vor fi purtaţi de dorinţe şi vor aduce suferinţă, de aceea între fiinţe nu 
este una care să nu se teamă şi să nu urască [acel] loc. [Lao zi] spune 
că omul înzestrat cu Tao nu va poposi în ţara acestora/' 


Versetul XXV 


Există o fiinţă alcătuită nedesluşit, ce vieţuieşte dinaintea 
Cerului şi a Pământului. [Ea] este neauzită şi nevăzută, este 
de sine stătătoare şi neschimbătoare; [ea] curge pretutindeni 
fără a osteni 1 . 

Poate că este „mama" Pământului. Eu nu-i cunosc 
numele — o voi numi „Tao"* ; mă străduiesc să-i [mai] 
găsesc un nume şi îi spun „mare". „Mare" înseamnă „veşnic 
curgător" ; „veşnic curgător" înseamnă „întins", înseamnă 
„întors [între fiinţe şi lucruri]" 2 . 

Prin urmare, Tao este mare. Cerul este mare. Pământul 
este mare, iar Suveranul este, de asemenea, mare. în Univers 
se află pentru [lucruri] mari, iar Suveranul, iată, este unul 
dintre acestea. Omul să urmeze pilda Pământului, Pământul 
să urmeze pilda Cerului, Cerul să urmeze pilda ltii Tao. Tao 
lucrează prin el însuşi 3 . 


Note 

1 „Fiinţa alcătuită nedesluşit" este suflul ( qi ) unic, care vieţuieşte 
dinaintea Cerului şi a Pământului. El nu are început şi nici sfârşit, nu 
are formă sau înfăţişare, nu poate fi desluşit sau adulmecat, nu 


*Fragmentul marcat prin asterisc apare în comentariul nostru la Ver¬ 
setul I (fidel sintezei lui Ren Farong), într-o tălmăcire deosebită prin formă 
de cea adoptată în prezentul verset, datorată unor reconsiderări stilistice 
ulterioare; între cele două versiuni nu există însă deosebiri de fond. 

sporeşte şi nici nu descreşte. El curge pretutindeni şi fără încetare. 
Heshang Gong: „[Lao zi] spune că Tao este alcătuit nedesluşit, însă face 
• ca 'cele zece mii de fiinţe şi lucruri' să se împlinească. [El] vieţuieşte prin 
urmare dinaintea Cerului şi a Pământului. Tao curge nestânjenit iar 
între Cer şi Pământ nu se găseşte loc unde să nu pătrundă. Aflat înyang, 
el nu se pârjoleşte; lăsat lui yin, [el] nu va putrezi." 

2 Tao este obârşia tuturor naşterilor şi transformărilor, este 
rădăcina „celor zece mii de fiinţe şi lucruri". Lao zi s-a slujit de cuvân¬ 
tul „Tao" numai pentru a-1 face cunoscut. Din pricină că slova singură 
nu-1 poate înfăţişa pe adevăratul Tao, Lao zi caută să arate unele din¬ 
tre însuşirile lui Tao : „mare", „veşnic curgător", „întins". Cerul, 
Pământul şi „cele zece mii de fiinţe şi lucruri" vieţuiesc datorită lui, 
iată de ce Lao zi îl numeşte „întors [între fiinţe şi lucruri]". Tao 
zămisleşte fiinţele şi lucrurile şi se găseşte întotdeauna înlăuntrul 
lor. Heshang Gong : „Tao hrăneşte 'cele zece mii de fiinţe şi lucruri', 
dându-le suflu, la fel cum o mamă îşi hrăneşte pruncul. [Lao zi 
spune :] 'Eu nu-i zăresc înfăţişarea lui Tao şi nu ştiu cum se cuvine 
să-l numesc. Ştiu [numai] că toate fiinţele şi lucrurile sunt zămislite din 
Tao, de aceea îi spun Tao. Nu-i cunosc numele ; mă străduiesc [să-l 
numesc] şi îi spun 'mare' (...). Măreţia lui nu se aseamănă Cerului, 
aflat mereu deasupra, nu se aseamănă Pământului, aflat mereu 
dedesubt, ci [el] curge fără încetare, fără a zăbovi în vreun loc. între 
Cer şi Pământ nu se află loc în care [Tao] să nu pătrundă. [Lao zi] 
spune că Tao este întins, [dar] nu depărtat, ci mereu înlăuntrul omu¬ 
lui." 

3 Nici Cerul, Pământul ori Suveranul nu sunt lipsiţi de 
însemnătate. Omul şi cârmuitorul oamenilor trebuie să urmeze pilda 
Pământului, Pământul trebuie să urmeze pilda Cerului, Cerul trebuie 
să urmeze natura lui Tao, iar Tao este natura însăşi. Heshang Gong : 
„Tao este mare — [el] cuprinde laolaltă Cerul şi Pământul ; este 
atotcuprinzător. Cerul este mare — [el] se aşterne peste tot. Pământul 
este marc — [el] ţine deasupra sa totul. Suveranul este mare — [el] nu 
lasă nimic nerânduit. Omul trebuie să urmeze pilda Pământului, 
netulburat şi blând. [Oamenii] îl cultivă şi capătă bucatele, sapă 
înlăuntrul său şi află izvoarele. [Pământul] osteneşte, dar nu se 
răzvrăteşte, aduce folos, însă nu caută să stăpânească. Cerul este 
limpede şi neclintit ; [el] îşi revarsă bunătatea, însă nu cere să fie 
răsplătit; [el] creşte 'cele zece mii de fiinţe şi lucruri' fără a primi ceva 
în schimb. Tao este netulburat şi nu rosteşte vorbe. [El], neştiut, pune 
în mişcare suflul iar 'cele zece mii de fiinţe şi lucruri' se împlinesc în 
chip natural. Firea lui Tao este Natura însăşi." 



Versetul XXVI 


Grija este rădăcina nepăsării ; netulburarea este stăpâna 
nesăbuinţei 1 . 

De aceea. Omul Sfânt* cutreieră din zori şi până-n seară, 
[însă] nu îşi părăseşte poverile. Deşi are-n stăpânire prive¬ 
lişti semeţe şi lăcaşuri ale desfătării, [el] este nepăsător 2 . 

Cum şi-ar îngădui [atunci] „stăpânul a zece mii de care" 
să nesocotească ţara prin purtarea sa ?! [Dacă] va nesocoti 
[ţara], atunci îşi va pierde dregătorii; [dacă] va fi nesăbuit, 
atunci îşi va pierde domnia 3 . 


Note 

r. 

1 Heshang Gong : „Dacă Suveranul este nechibzuit, atunci nu va fi 
demn de respect ; [dacă] cel care îşi desăvârşeşte trupul este 
nechibzuit, atunci îşi va pierde duhul. Florile sunt uşoare, de aceea 
[ele] se vor scutura ; rădăcinile sunt adânci, iată de ce [ele] vieţuiesc 
îndelung. [Dacă] Suveranul este tulburat, atunci [el] îşi va pierde 
stăpânirea; [dacă] cel care îşi desăvârşeşte trupul este tulburat, atunci 
trupul îi va fi în primejdie." 


* Am tradus astfel termenul junzi, pe care l-am echivalat aici cu ter¬ 
menul shengren, de care Lao zi se slujeşte de cele mai multe ori în 
Cartea sa ; termenul junzi este comentat în Cartea despre Dao şi Putere 
(introducere, traducere din chineza veche şi note de Dinu Luca), 
p. 130. 

2 Omul Sfânt se aseamănă celui care păzeşte armele şi hrana 
oştenilor în timpul marşurilor — el este fără încetare grijuliu şi 
chibzuit. „Priveliştile semeţe" şi „lăcaşurile desfătării" îl fac cel mai 
lesne pe om să îşi piardă firea, însă Omul Sfânt se arată nepăsător şi 
netulburat. Heshang Gong* : „Omul Sfânt, din zori şi pânâ-n seară, 
lucrează întru Tao; [el] nu îşi rătăceşte netulburarea şi chibzuinţă." 

3 Dacă Omul Sfânt rânduieşte lucrurile cu socotinţă, i-ar fi îngăduit 
atunci Suveranului, „stăpân a zece mii de care" şi domn peste 
mulţime, să se dedea nesăbuinţei şi să se lase pradă desfătărilor ?! 
Heshang Gong : ,/Stâpânul celor zece mii de care' este Suveranul. 
Suveranul, [dacă] este nesăbuit din cale-afară, atunci îşi va rătăci 
dregătorii; [dacă] cel care îşi desăvârşeşte trupul este nesăbuit, atunci 
[el] îşi va risipi sămânţa. [Dacă] Suveranul lucrează în nechibzuială, 
atunci îşi va pierde domnia; [dacă] cel care îşi desăvârşeşte trupul este 
nesocotit, atunci [el] îşi va rătăci duhul." 


* Heshang Gong identifică termenul zi (care intră aici în alcătuirea 
cuvântului zizhong, tălmăcit de noi prin „poveri") cu jing, „netulbu- 
rare, linişte" ; prin urmare, prima frază a paragrafului se traduce, 
potrivit lui Heshang Gong, astfel: „[Omul Sfânt] nu îşi rătăceşte netul¬ 
burarea şi chibzuinţă." 



Versetul XXVII 


[Omul Sfânt] se pricepe să păşească : [el] nu lasă urme : 
se pricepe să grăiască, negăsindu-se neajuns care să-i fie 
arătat; se pricepe să socotească, fără a se sluji de unelte de 
socotit; se pricepe să zăvorască : nu se slujeşte de ivăr, însă 
[poarta] nu poate fi descuiată ; se pricepe a înnoda : nu se 
slujeşte de funii, însă [nodul] — nu este cu putinţă să fie 
dezlegat 1 . 

De aceea. Omul Sfânt e înclinat către mântuirea seme¬ 
nilor, iată de ce [el] nu îi părăseşte pe oameni; [Omul Sfânt] 
e înclinat către mântuirea fiinţelor, iată de ce nu le părăseşte. 
Aceasta se numeşte „a te călăuzi după înţelepciune" 2 . 

Prin urmare, cel bun este dascălul celui care nu este bun ; 
cel care nu este bun, este temelia celui bun. [Dacă] este neso¬ 
cotit dascălul, iar temelia nu este preţuită, în ciuda iscusinţei, 
un mare întuneric va domni. Aici este miezul şi taina 3 . 


Note 

1 Lao zi se slujeşte de toate aceste slove pentru a înfăţişa însuşirile 
celui care vieţuieşte întru Tao : Omul Sfânt. Omul Sfânt îşi slujeşte 
semenii fără ca ei să prindă de veste, trecând adesea neobservat. Omul 
Sfânt îşi desăvârşeşte lucrările potrivit timpului şi rostului lucrurilor. 
Omul Sfânt, când se cuvine să meargă, el merge ; când se cuvine să 
vorbească, el vorbeşte. Iată de ce Omul Sfânt este ferit de neajunsuri. 
Când fiecare lucru este rânduit cum se cuvine, oamenii nu mai au 

nevoie de unelte de socotit; când oamenii lucrează prin mijlocirea lui 
Tao, nimeni nu va râvni la bunurile celuilalt şi astfel zăvoarele porţilor 
vor fi de prisos. Dinaintea semenilor se cuvine să te slujeşti de virtuţile 
lui Tao. Dacă te îndepărtezi de Tao, şi totuşi vrei ca oamenii să te spri¬ 
jine, este ca şi când ai căuta să îi legi pentru a-i ţine în jurul tău. Omul 
Sfânt nu foloseşte funiile, însă oamenii sunt gata oricând să-l slujească. 
Heshang Gong : „Cel priceput să lucreze întru Tao, caută rostul 
lucrurilor în sine, nu păşeşte afară din odaia sa, iată de ce nu lasă 
urme. 'A se pricepe să grăiască' înseamnă a-şi alege vorbele şi a le 
rosti, astfel, oamenii nu vor avea pentru ce să-l învinuiască. Cel pri¬ 
ceput să socotească, mijlocindu-se de Tao, îşi păzeşte Unitatea şi este 
neclintit ; când ceea ce este de socotit este puţin, uneltele de socotit 
sunt de prisos, fiindu-ţi cu putinţă totuşi să cunoşti. Cel priceput ca 
prin mijlocirea lui Tao să-şi zăvorască poftele şi să-şi apere duhul, nu 
este asemenea porţilor cu ivăre ce pot să fie deschise. Celui priceput a 
înnoda, mijlocindu-se de Tao, îi este cu putinţă să-şi neclinlească gân¬ 
durile ; [el] nu este asemenea funiilor care pot să fie deznodate." 

2 Omul Sfânt se socoate una cu fiinţele şi lucrurile, menirea sa fiind 
de a-şi mântui semenii. A urma această chemare se numeşte, potrivit 
lui Lao zi, „a te călăuzi după [vechea] înţelepciune". Heshang Gong : 
„[Omul Sfânt] face ca toţi — însemnaţi şi umili — să capete ceea ce li 
se cuvine. Omul Sfânt nu nesocoteşte piatra şi nici nu preţuieşte jadul, 
ci le socoate pe amândouă un singur lucru." 

3 „Cel bun" este numit cel care urmează pilda lui Tao; „cel care nu 
este bun" este numit cel îndepărtat de Tao. Se cuvine prin urmare ca 
„cel care nu este bun" să îl socoată pe „cel bun" dascălul său. Dacă 
însă „cel care nu este bun" nu ar exista, cum i-ar fi oare cu putinţă 
„celui bun" să fie socotit astfel ?! Prin urmare, „cel care nu este bun" 
este temelia şi oglinda „celui bun". Heshang Gong : „De faptele bune 
ale semenilor. Omul Sfânt se slujeşte pentru a da o pildă oamenilor. 
[Dacă] purtarea oamenilor nu e bună. Omul Sfânt îi va învăţa totuşi, 
făcându-i să devină buni (...). Cu toate că se vor socoti iscusiţi — 
spune [Lao zi] — aceşti oameni [care se nesocotesc unii pe ceilalţi] se 
vor afla într-un mare întuneric. [Dacă] îţi stă în putinţă să pătrunzi 
aceste rosturi, se va chema că ai înţeles taina şi miezul lui Tao." 



Versetul XXVIII 


[De] vei cunoaşte tăria, păzind [însă] blândeţea, vei fi 
[precum e] valea pentru [cele aflate] sub Cer. Fiind vale pen¬ 
tru semeni, virtuţile veşnice ale lui Tao nu te vor părăsi şi te 
vei înapoia la pruncie 1 . 

[De] vei cunoaşte partea-i albă, păzindu-i [însă] partea 
neagră, vei fi o pildă pentru [cei aflaţi] sub Cer. Fiind pildă 
pentru semeni, virtuţile veşnice ale lui Tao vor fi fără păcat 
iar [tu] te vei înapoia la Unitate* 2 . 

[De] vei cunoaşte măreţia-i, păzindu-i [însă] umilinţa, vei 
fi [precum e] valea** pentru [cele aflate] sub Cer. Fiind vale 
pentru semeni, virtuţile veşnice ale lui Tao vor fi atunci 
îndestulate şi te vei înapoia la începuturi*** 3 . 

[Când] buşteanul**** este despicat, [el] se preschimbă-n 
lucruri; [când] Omul Sfânt este numit dregător, [el] devine 
mai-mare peste semeni* Astfel, domnia va fi desăvârşită, 
fără dezbinare 4 . 


* Am tradus astfel termenul wuji ; vezi Versetul VI, precum şi intro¬ 
ducerea la traducerea noastră. 

** Am tradus prin „vale" atât termenul qi („pârâu de munte"), 

paragraful întâi, cât şi termenul consacrat, gu, din paragraful al doilea. 

***, **** Am tradus prin „începuturi", respectiv „buştean" (lemn 
neprelucrat), termenul pu ; vezi Versetul al XV-lea. 

Note 


1 Tăria şi vitejia pot învinge duşmanii, însă vitejia nesăbuită 
stârneşte duşmănia oamenilor. Prin urmare, chiar şi cei mai puternici 
şi curajoşi se cuvine să se arate blânzi şi smeriţi, asemenea văilor din¬ 
tre munţi. Astfel, virtuţile lui Tao nu-i vor părăsi, iar ei se vor 
reîntoarce la starea de pruncie. Ceea ce Lao zi numeşte „blândeţe" şi 
„slăbiciune" nu înseamnă neputinţă şi laşitate. „Blândeţea" este una 
din însuşirile lui Tao, ce ascunde în sine adevărata tărie. Pentru cel 
care se desăvârşeşte întru Tao, „blândeţea" este esenţa practicii. Ceea 
ce omul trebuie să aleagă este blândeţea, feminitatea (ci), iar nu tăria, 
masculinitatea ( xiong ), care semnifică puterea, nestatornicia şi 
nesăbuinţa. Heshang Gong: „Tăria arată ceea ce este demn de respect 
iar blândeţea ceea ce este smerit. Omul, chiar văzând respectul ce i 
se-arată, se cuvine să se reîntoarcă la blândeţe (...). Astfel, semenii se 
vor întoarce la el, asemenea apei curgând către văile-adânci. [Dacă] 
omului îi este cu putinţă să fie smerit, asemenea văilor adânci, atunci 
virtuţile lui Tao vor vieţui neîntrerupt şi nu îl vor mai părăsi. Vei face ca 
gândurile să se înapoieze pentru vecie la curăţenia şi neştiinţa pruncu¬ 
lui." 

2 „Partea albă" semnifică iscusinţa minţii şi erudiţia ; „partea 
neagră" semnifică întunericul şi neştiinţa. Omul Sfânt înţelege rostul 
lucrurilor, însă nu îşi face cunoscută ştiinţa, ci îşi slujeşte semenii fără 
ca ei să prindă de veste. Este întocmai cum spune Versetul XX : 
„Oamenii de rând îşi scot la iveală strălucirea, ci numai eu par 
întunecat ; oamenii de rând sunt iscoditori, numai eu singur sunt 
tăcut." Versetul XL spune, de asemenea : „înţelegerea lui Tao se asea¬ 
mănă neştiinţei." Heshang Gong : „Partea albă semnifică strălucirea ; 
partea neagră semnifică tăcerea. Omul, chiar cunoscându-şi strălucirea 
şi ştiinţa, se cuvine să le păzească, arătându-se tăcut, asemenea unui 
neştiutor ; astfel îi va fi cu putinţă să fie o pildă pentru semeni şi să 
vieţuiască îndelung. [Dacă] omului îi stă în putinţă să fie o pildă pentru 
semeni, atunci virtuţile lui Tao vor fi mereu cu el şi nu va mai avea 
păcate." 

3 Oamenii, asemenea pomilor înfloriţi, primăvara, ajung să 
cunoască măreţia şi belşugul. Astfel, încetul cu încetul, devin trufaşi şi 
nesimţitori. Măreţia şi belşugul însă, nu sunt date pentru mult timp — 
astfel de oameni vor cunoaşte curând blestem şi prăpăd. Prin urmare, 
chiar în clipele de mărire şi belşug, omul trebuie să se arate smerit şi 
gata de a-şi sluji semenii, asemenea văii aflate între munţi. Astfel, 

omul va redobândi virtuţile lui Tao. Heshang Gong : „Măreţia arată 
respectul şi însemnătatea; umilinţa arată sărăcia. [Chiar] cunoscându-ţi 
măreţia şi însemnătatea, trebuie să le păzeşti, arâtându-te sărăcăcios : 
astfel semenii se vor întoarce la tine, asemenea apei curgând către 
văile-adânci. [Dacă] omului îi este cu putinţă să fie vale pentru semenii 
săi, atunci virtuţile lui Tao vor sălăşlui în el." 

4 Substanţa primordială se aseamănă unui buştean. După ce 
buşteanul a fost despicat, el este preschimbat în obiecte, fiind astfel 
închis înăuntrul formelor şi îndepărtat de folosul tainic al întregului. 
Omul Sfânt, care trăieşte întru Tao, nu se slujeşte de tărie şi nu neso¬ 
coteşte blândeţea, nu se slujeşte de ştiinţă pentru a-i umili pe cei 
neştiutori, nu preamăreşte gloria şi-avuţia, ci este smerit şi mărinimos, 
lată de ce el poate fi asemuit unui mare dregător, mai-mare peste 
semeni. întrucât Omul Sfânt se slujeşte neîncetat de virtuţile lui Tao, 
domnia sa va fi desăvârşită. Heshang Gong : „Buşteanul care [ascunde 
în sine] 'cele zece mii de fiinţe şi lucruri' este despicat, preschimbân- 
du-se astfel în obiecte care vor fi folosite. Dacă Tao este împrăştiat, 
atunci [el] se preschimbă în duhuri (...). [Dacă] Omul Sfânt este numit 
dregător, atunci [el] devine mai-mare peste toţi dregătorii. [Când] 
Omul Sfânt este numit dregător, [el] se slujeşte de Tao cel desăvârşit 
pentru a rândui ţara şi nu se va afla vătămare şi dezbinare. Cel care îşi 
desăvârşeşte trupul, să se slujească de Tao ceresc pentru a-şi înfrâna 
poftele, nevătămându-şi [astfel] spiritul." 




Versetul XXIX 


[Dacă vreunul] va voi să domnească sub Cer şi va lucra 
după bunul plac, eu ştiu că aceluia nu îi va fi cu putinţă 1 . 

Ţara este un obiect însufleţit, nu se cuvine să lucrezi 
după bunul plac. Cel care lucrează după bunul plac va fi 
înfrânt, cel care vrea să o subjuge, o va pierde 2 . 

Astfel unele fiinţe merg, iar altele le urmează; unele sunt 
calde, iar altele suferă de frig; unele sunt puternice, iar altele 
sunt slabe ; unele sunt la adăpost, altele sunt în primejdie 3 . 

Iată de ce Omul Sfânt îndepărtează preamultul, risipa şi 
tihna 4 . 


Note 

1 Dacă vei voi să rânduieşti ţara şi oamenii, trebuie să te supui 
firii lucrurilor, nu să te arăţi trufaş şi nesăbuit. HeshangGong: „[De] 
vrei să fii stăpânitorul ţării, [de] vrei să cârmuieşti cu orice preţ 
poporul, eu ştiu că acest lucru nu este cu putinţă. Tao al Cerului 
urăşte ceea ce este întortocheat şi tulbure iar sufletul omului urăşte 
preamultele pofte." 

2 „Obiectul însufleţit" îl înfăţişează pe Tao al Cerului şi sufletul 
omului. Oamenii, la rândul lor, sunt fiinţe, iar nu lucruri neînsufleţite. 
Prin urmare. Suveranul să nu îndrăznească a lucra după bunul plac, 
slujindu-se de puterea sa. Dacă purtarea sa este potrivită firii 
lucrurilor, lui îi va fi cu neputinţă să cârmuiască. Heshang Gong : 
„Omul este prin urmare un lucru însufleţit aflat sub Cer. [Acest] 'lucru 

însufleţit' iubeşte netulburarea, [el] nu poate fi cârmuit după voie. 
[Dacă] îl cârmuieşti după bunul plac, atunci îţi vei vătăma natura pri¬ 
mordială." 

3 Dacă nu urmezi rostul lucrurilor, ci te arăţi trufaş şi nechibzuit, 
căutând mereu să te afli înaintea semenilor, cei aflaţi în urmă te vor 
îndepărta. De vei căuta să te încălzeşti, cel suferind de frig te va piz- 
mui. De vei vrea să te arăţi puternic, cei slabi te vor dispreţui. De vei 
căuta adăpost, cel aflat în primejdie te va izgoni negreşit. Prin urmare, 
lucrurile potrivnice non-acţiunii — întâietatea, puterea, tihna — sunt 
vremelnice şi tind să se preschimbe în opusul lor. Heshang Gong : 
„Când Suveranul merge, supuşii îl vor urma. Când există fiinţe calde, 
vor exista negreşit şi fiinţe ce suferă de frig. Când există oameni pu¬ 
ternici, vor exista negreşit şi oameni slabi. Când există fiinţe aflate la 
adăpost, vor exista negreşit şi fiinţe aflate în primejdie. Suveranului 
înţelept nu îi este îngăduit să cârmuiască ţara şi să îşi desăvârşească 
trupul după plac." 

4 Heshang Gong : ,,'Preamult' vrea să spună 'nesaţ' (...). 'Risipă' 
vrea să spună 'veşminte, odoare, vinuri şi bucate'. 'Tihnă' vrea să 
spună 'palate şi odăi, terase, foişoare'." 




Versetul XXX 


Cel care îl slujeşte pe Suveran prin mijlocirea lui Tao, nu 
se foloseşte de arme, arătându-şi tăria în faţa supuşilor ; 
acesta, [când] merge la război, caută [să sfârşească] iute 1 . 

Năpădit de bălării şi de mărăcini va fi locul unde oştirile 
au poposit; în urma unei mari oştiri vor fi, negreşit, recolte 
sărace 2 . 

Iată de ce, cel bun biruieşte, iar apoi pune capăt [luptei]; 
nu se încumetă să lupte pentru [a fi numit] „puternic" 3 . 

[Cel bun] biruieşte, însă nu se arată puternic ; biruieşte, 
însă nu se preamăreşte pe sine ; biruieşte, însă nu se arată 
trufaş ; biruieşte, [ci numai din pricină că] nu are-ncotro ; el 
biruieşte, însă nu se socoate puternic 4 . 

Când fiinţele şi lucrurile ajung la deplina înflorire, atunci 
vor începe să îmbătrânească — iată ce se cheamă „potrivnic 
lui Tao". Ceea ce este potrivnic lui Tao curând se va stinge 5 . 


Note 

1 Cel care este mai-mare peste semenii săi se cuvine să îl slujească 
pe Suveran prin mijlocirea lui Tao, nu să rânduiască poporul prin tăria 
armelor. Când armele sunt preţuite peste măsură, firea oamenilor este 
tulburată, iar ţara este aruncată în haos. Heshang Gong: „Cârmuitorul 
care se slujeşte de Tao nu foloseşte armele, [ci] urmează [rostul] 
Cerului şi al virtuţilor lui Tao, iar duşmanul se înduplecă în chip 

firesc. Cârmuitorul care se slujeşte de Tao, [când] porneşte la luptă, 
caută să [isprăvească] degrabă ; [el] ia asupra sa totul, nu îşi 
învinuieşte semenii." 

2 Când armele sunt ridicate, ţăranii sunt luaţi fără voia lor la oaste, 
iar ogoarele sunt părăsite. Văduvele şi orfanii vor blestema locurile în 
care au poposit oştirile, din pricina foametei şi a crimelor. Fărădelegile 
se vor înmulţi iar molimele se vor răspândi. Heshang Gong : 
„Lucrările câmpului vor fi părăsite iar ogoarele vor rămâne nelucrate." 

3 Când nu îţi este cu putinţă să ocoleşti calea armelor, se cuvine ca 
după ce vei fi învins să pui degrabă capăt luptei, ci nu să lupţi pentru 
puternicie şi mărire. Heshang Gong : „Oştenii pricepuţi se cuvine să 
fie îndrăzneţi şi hotărâţi, dar (...) să nu se slujească de îndrăzneală şi 
de hotărâre pentru a dobândi renumele de 'mare şi puternic'. 

4 Heshang Gong : „Se cuvine să fim îndrăzneţi şi hotărâţi, [însă] 
modeşti şi smeriţi, nu să ne arătăm măreţia. Se cuvine să fim 
îndrăzneţi şi hotărâţi, [dar] să respingem [preamăririle], astfel (...) 
vom dobândi măreţia. Să fim îndrăzneţi şt hotărâţi, [dar] să nu căutăm 
a-i umili pe oameni. Se cuvine să fim îndrăzneţi, neclintiţi şi 
neprefăcuţi, nu să [luptăm], împotriva voinţei noastre. Să fim 
îndrăzneţi şi neclintiţi, [dar] să nu ne socotim oşteni puternici, în mân¬ 
dre armuri, căutând a-i îngrozi pe oameni." 

5 Când fiinţele şi lucurile ajung la înflorire, ele încep să se 
veştejească, despărţindu-se încetul cu încetul de Tao. Depărtarea de 
Tao este pricina pieirii. Suveranul simbolizează, în acest verset, 
„inima", iar supuşii reprezintă „trupul". Dacă te vei lăsa pradă 
emoţiilor şi vei da frâu slobod mâniei, este ca şi cum te-ai,sluji de tăria 
armelor pentru a-ţi subjuga semenii. în acest fel, trupul î ţi va lucra în 
neorânduială iar suferinţele te vor năpădi. Heshang Gong : „Când 
arborii şi iarba ajung la înflorirea deplină, vor începe să se veştejească 
şi vor cădea ; când oamenii ajung la înflorirea deplină, vor începe să 
îmbătrânească. [Lao zi] spune că celui puternic nu îi este cu putinţă să 
fie [cu-adevărat] tare. Cel care nu lucrează întru Tao, va pieri curând." 




Versetul XXXI 


O armă grozavă este o unealtă a nenorocirii, pe care 
fiinţele o duşmănesc ; de aceea, cel înzestrat cu Tao se ţine 
departe [de arme] 1 . 

Omul Sfânt* preţuieşte [locul din] stânga, iar cel care se 
slujeşte de tăria armelor preţuieşte [locul din] dreapta ; 
armele sunt unelte ale nenorocirii, nu sunt uneltele Omului 
Sfânt. [Când] este silit să ridice armele, [Omul Sfânt] se află 
în frunte, neţulburat 2 . 

[El] este biruitor, însă nu se socoate grozav, căci cel care 
se socoate astfel, acela se tulbură când ucide. Celui care se 
bucură când ucide, nu îi este cu putinţă să capete gândurile 
bune ale semenilor săi 3 . 

Lucrurile norocite preţuiesc [locul din] stânga, iar cele 
nenorocite preţuiesc [locul din] dreapta ; generalul de rang 
inferior se aşază pe [locul din] stânga, iar cel de rang supe¬ 
rior se aşază pe [locul din] dreapta — [aceasta] vrea să spună 
că se cuvine să mergi la război cu sufletul cernit; [când] sunt 
ucişi mulţi oameni, se cuvine să-i plângi cu lacrimi amare ; 
ieşind biruitor, [se cuvine] să sfârşeşti cu rânduiala de 
îngropăciune 4 . 


*Am tradus astfel, şi în acest verset, termenul junzi, pe care l-am 
echivalat cu shengren ; vezi comentariul şi notele la Versetul XXVI. 

Note 


1 Armele ascuţite şi oştirile călite vor aduce negreşit vătămare şi 
pieire, iată de ce oamenii le urăsc. Omul Sfânt, când rânduieşte 
lucrurile, se slujeşte neîncetat de Tao, ocolind folosirea armelor. 
Heshang Gong : „Armele înspăimântă duhul şi tulbură suflul*, [ele] 
nu sunt uneltele celui bun şi nu trebuie să fie şlefuite. Când armele 
sunt ridicate, [ele] aduc vătămare, iată de ce între fiinţe nu se află una 
care să nu le duşmănească. Omul înzestrat cu Tao nu va poposi în ţară 
[unde armele sunt preţuite]." 

2 Stânga se găseşte spre Răsărit şi este partea în care arborii şi iarba 
întâmpină primăvara şi cresc ; dreapta se găseşte spre apus şi este 
partea în care arborii şi iarba întâmpină toamna şi se usucă. Braţul 
stâng este lipsit de tărie şi blând, iar braţul drept este puternic şi 
primejdios. Prin aceasta, Lao zi spune că Omul Sfânt rânduieşte 
lucrurile cu blândeţe şi bunătate, nu prin mijlocirea armelor. Când este 
nevoit să ridice armele, pentru a apăra ţara de duşmani. Omul Sfânt se 
află înaintea semenilor săi, însă nu caută să se arate viteaz, ci rămâne 
netulburat, socotind că luptă numai şi numai din pricină că a fost silit 
să lupte. Prin urmare. Omul Sfânt se aşază pe locul din stânga, locul 
vieţii, iar cel care preţuieşte armele se aşază pe locul din dreapta, care 
aduce vătămare şi pieire. Heshang Gong : „[Omul Sfânt] preţuieşte 
blândeţea şi moliciunea. [Lao zi] spune aici că legea armelor este 
potrivnică rânduielii Omului Sfânt (...). Armele şi oştirile sunt unelte 
ale nenorocirii, nu sunt uneltele pe care Omul Sfânt le preţuieşte. [Lao 
zi] spune că atunci când [ţara] suferă din pricina înapoierii iar haosul 
i se împotriveşte, nenorocirile înmulţindu-se, cei mulţi se slujesc de 
arme pentru a se apăra." 

3 Omul Sfânt se slujeşte de arme numai atunci când este silit să îşi 
apere supuşii. El iese biruitor, însă nu se bucură de izbândă, ci este 
copleşit de durere din pricina atâtor vieţi pierdute. A te bucura de 
izbândă înseamnă a te bucura să ucizi. Heshang Gong : „Deşi iese 
învingător, [Omul Sfânt] nu socoate că a adus un câştig sieşi. Cel care 
socoate izbânda ca pe un lucru gozav, acela este unul care se bucură 
când ucide. Cel care este Suveran şi se bucură să ucidă, acela nu va 
putea să capete bunăvoinţa semenilor ; când eşti mai-mare peste 
oameni, se cuvine să te îngrijeşti cu deosebire de vieţile lor (...)." 


*Literal: he qi, „suflul îngemănat", care animă omul; vezi comen¬ 
tariul şi notele la Versetul XII. 

4 în vechime, când se săvârşeau praznice pentru lucruri norocite, 
locul din stânga era socotit loc de cinste ; când se săvârşeau praznice 
pentru lucruri nenorocite, locul de cinste era cel din dreapta. Când se 
câştiga vreo bătălie, erau rânduite praznice iar mai-marele peste oşteni 
era aşezat pe locul din dreapta. Omul Sfânt nu este asemenea generalu¬ 
lui de rang superior — cel preamărit şi aşezat pe locul din dreapta —, ci 
este asemenea generalului de rang inferior — cel care pătimeşte alături 
de oşteni şi plânge cu lacrimi amare când este silit să ia viaţa semenilor 
săi. După ce va fi ieşit biruitor. Omul Sfânt va sfârşi cu rânduiala de 
îngropăciune. Heshang Gong : „[Locul din] stânga este locul vieţii. 
Generalul de rang inferior este smerit şi se aşază pe [locul] vieţii*, căci 
nu el rânduieşte luarea vieţilor. Generalul de rang superior este 
respectat şi aşezat pe [locul din] dreapta; [Lao zi] spune că acesta rân¬ 
duieşte luarea vieţilor. A preţui [locul din] dreapta înseamnă a-i duce 
pe oameni la pieire (...). Suveranul luminat preţuieşte virtuţile lui Tao 
şi nesocoteşte tăria armelor ; când este silit să meargă la război, este 
îndurerat (...), ca la o îngropăciune ; [el] ştie că urmaşii se vor sluji de 
arme fără încetare, iată de ce este îngândurat." 


*Literal: yang, principiul masculin, care semnifică viaţa, căldura, 
lumina etc. 




Versetul XXXII 


Tao este veşnic, nu are nume. Tao*, deşi se arată 
neînsemnat, [cei aflaţi] sub Cer nu se încumetă să-l socoată 
slujitor. Cârmuitorul, dacă îi stă în putinţă să-[l] păzească, 
„cele zece mii de fiinţe şi lucruri" îl vor sluji de bunăvoie 1 . 

Cerul şi Pământul se împreună, făcând să se aştearnă o 
rouă dulce. între oameni nu se găseşte nimeni care să le 
porunceasscă, însă [rouă] se aşterne pretutindeni, în chip 
firesc 2 . 

„începutul" a zămislit [ceea ce] are nume. Numirile o 
dată ivite, vom şti atunci [unde] să punem capăt [rânduielii 
lucrurilor]. Dacă ştim [unde] să punem capăt [rânduielii 
lucrurilor], nu vom cunoaşte primejdia 3 . 

[De-am căuta] să-l înfăţişăm pe Tao, [aşa ciim] s-ar afla 
sub Cer, l-am asemui cu şuvoaiele şi cu pâraiele curgând 
către fluvii şi mări 4 . 


Note 

1 Tao, deşi se arată neînsemnat, cu neputinţă de înfăţişat, el este, 
negreşit, rădăcina tuturor fiinţelor şi lucrurilor, iată de ce nimănui nu 
îi este cu putinţă să-l subjuge. Dacă Suveranul se slujeşte de Tao şi îl 
păzeşte cu străşnicie, atunci supuşii îl vor sluji nesiliţi. Hehang Gong: 


*Literal: pu ; vezi Versetul XV şi Versetul XXVIII. 

Cartea despre Tao şi virtuţile sale 


„Tao poate fi yin, poate fi yang ; se poate răspândi şi se poate mări; 
poate vieţui şi se poate stinge; iată de ce [Tao] nu are un nume pentru 
veşnicie. Tao, deşi este mărunt şi lipsit de formă, oamenii nu 
îndrăznesc să-l aibă [drept] slujitor şi să-i poruncească. Cârmuitorul, 
dacă îi stă în putinţă să urmeze non-acţiunea lui Tao, fiinţele îl vor 
sluji de bunăvoie (...)." 

2 Când Cerul şi Pământul nu sunt în armonie, yin şi yang nu se pot 
împreuna, stârnind neorânduială şi prăpăd între oameni. Când Cerul 
şi Pământul sunt în armonie, yin şi yang se vor împreuna. Ploile vor 
cădea la vreme, hrănind rădăcinile plantelor, iar rouă le va umezi 
tulpinile. Bucatele vor fi îmbelşugate iat oamenii îşi vor afla pacea. 
Când omul este netulburat şi fără acţiune, lipsit de pofte şi firesc, cele 
două sufluri yin şi yang aflate înlăuntrul său se vor armoniza, şi astfel 
umorile îi vor limpezi trupul. Heshang Gong : „[Dacă] Suveranului îi 
este cu putinţă să lucreze potrivit [rostului] Cerului, atunci o rouă 
dulce se va aşterne 

3 După ce fiinţele şi lucrurile sunt zămislite, se cuvine ca ele să 
capete nume şi să fie rânduite potrivit însuşirilor şi rostului lor. 
Rânduiala lucrurilor înfăţişează însă numai numele lucrurilor, iar 
lucrurile sunt trecătoare. Prin urmare, fiinţele şi lucrurile să fie numite 
şi rânduite după cuviinţă, însă nu mai mult de-atât. Nu trebuie să dăm 
însemnătate lucrurilor înşelătoare şi vremelnice, ci să căutăm rădăcina 
tuturor fiinţelor şi lucrurilor. Heshang Gong : „'începutul' este Tao. 
'[Ceea ce] are nume' arată 'cele zece mii de fiinţe şi lucruri'. Tao nu are 
nume, [însă] poate fi întrupat în [ceea ce] are nume ; nu are formă, 
[însă] poate fi întrupat în [ceea ce] are formă." 

4 Sub Cer, Tao se asemuie cu marea, căci marea se găseşte la 
picioarele tuturor lucrurilor şi le găzduieşte ; de asemenea, Tao este 
asemuit cu şuvoaiele şi cu pâraiele curgând către locurile joase. 
Asemenea şuvoaielor şi pâraielor, oamenii se îndreaptă către cel care 
îl întruchipează pe Tao — Omul Sfânt. Heshang Gong : „[Lao zi] 
spune că Tao aflat sub Cer este în armonie cu omul, aşa cum şuvoaiele 
şi pâraiele se întâlnesc cu fluviile şi cu mările." 





Fig. 1. Lao zi, Templul Yuanming, provincia 

Sichuan, China 


. .V* J, 














Fig. 2. Mormântul unui monah taoist, aflat în preajma templului Yuanming, 

provincia Sichuan, China 







Fig. 3. Urnă de piatră; cadran de piatră reprezentând simbolul Taiji şi cele opt 
trigrame, templul Caprei de Bronz, Chengdu, provincia Sichuan, China. 




Fig. 4. Piatră funerară, templul Yuanming , provincia 

Sichuan, China 




Fig. 5. Trepied, templul Norilor Albi, Beijing, China 






Fig. 6. Ceremonie religioasa taoistă, templul Caprei de Bronz, Chengdu 

provincia Sichuan, China 




Fig. 7. Zeitate protectoare a templului, Yuanming, 
provincia Sichuan, China 











Fig. 8. Protectorul Vetrei, templul Yuanming, provincia Sichuan, China 













Versetul XXXIII 


Cel care cunoaşte oamenii, este înţelept ; cel care se 
cunoaşte pe sine — este luminat 1 . 

Cel care învinge oamenii, are tărie; cel care se învinge pe 
sine — este puternic 2 . 

Cel care înţelege îndestularea, este avut 3 . 

Cel care păşeşte [către desăvârşire], neclintit, [acela] are 
voinţă 4 . 

Cel care nu îşi rătăceşte rostul va [vieţui] îndelung 5 . 

Cel care pleacă dintre cei vii, însă nu este dat uitării, 
[acela] va fi multă vreme [printre semeni] 6 . 


Note 

1 Cel care cercetează firile oamenilor şi îi cunoaşte, acela poate fi nu¬ 
mit „înţelept"; cel care se cercetează pe sine şi se îndreaptă fără încetare, 
acela cu-adevărat poate fi numit „luminat". Heshang Gong: „Cel căruia 
îi este cu putinţă să cunoască ceea ce este bine şi rău la oameni, acela se 
numeşte 'înţelept'. [Dacă] omului îi este cu putinţă să cunoască ceea ce 
este virtuos şi nevirtuosîn sine, acela se numeşte (...) 'luminat'." 

2 Cel priceput să învingă oamenii, este numai „înzestrat cu tărie" ; 
numai cel care se înfrânează şi îşi domoleşte poftele, acela poate fi 
numit „cu-adevărat puternic". Heshang Gong : „Cel căruia îi stă în 
putinţă să biruiască oamenii, [acela] nu face decât să se slujească de 
tărie. [Dacă] omului îi este cu putinţă să-şi biruiască poftele, atunci sub 
Cer nu se va găsi nimeni care să poată lupta cu el, iată de ce este numit 
'puternic'." 

Cartea despre Tao şi virtuţile sale 


3 Se cuvine să vieţuieşti întru Tao şi să te înapoiezi la simplitate. 
Astfel, mărirea şi câştigul nu îţi vor tulbura sufletul şi vei fi propriul 
tău stăpân. Adevărata îndestulare este cumpătarea. Dacă înţelegi ros¬ 
tul cumpătării, nimic nu îţi va lipsi. Heshang Gong: „[Dacă] omului îi 
este cu putinţă să cunoască rostul îndestulării, atunci îşi va păzi vreme 
îndelungată bunăstarea (...), iată de ce este numit 'avut'." 

4 Cel care îşi păzeşte drumul cel drept, neistovit de încercări şi 
neclintit de primejdii, acela are cu-adevărat voinţă. Heshang Gong : 
„[Dacă] omului îi este cu putinţă să lucreze întru bine, neslăbindu-şi 
puterile, atunci, îndreptându-şi gândurile înspre Tao, şi Tao îşi 
îndreaptă gândurile către el." 

5 . Rostul oamenilor nu este de a căuta mărirea şi câştigul, ci de a 
căuta fără încetare rădăcina tuturor lucrurilor — Tao. Cel care „îşi 
rătăceşte rostul" este cel care se lasă înşelat de mărire şi câştig, iar cel 
care „nu îşi rătăceşte rostul" este cel cu sufletul limpede, însetat de a 
se afla pe sine. Heshang Gong : „[Dacă] omului îi este cu putinţă să se 
înfrâneze şi să se desăvârşească, nerătăcindu-şi suflul* dobândit de la 
Cer, atunci va putea vieţui îndelung." 

6 Cel care vieţuieşte întru Tao se îngrijeşte de semenii săi şi este 
neprefăcut şi smerit dinaintea lor. Astfel, chiar părăsind lumea muri¬ 
torilor, el nu este dat uitării, căci oamenii îşi vor îndrepta neîncetat 
gândurile lor bune către el. 


* 

Iată prin urmare cele şase trepte ale desăvârşirii întru Tao, aşa cum 
au fost arătate mai sus : 

I. Nu-ţi scoate la iveală iscusinţa şi nu căuta mărirea şi câştigul ; 
cercetează-ţi neîncetat vorbele şi purtarea. 

II. Fiecare gând tulbure şi fiecare faptă nesăbuită se cuvine să fie 
îndreptate neîntârziat. 

III. Cel care caută desăvârşirea întru Tao, se cuvine să se arate 
netulburat în faţa ispitelor şi să fie cumpătat, căci câştigul şi mărirea 
sunt lucruri aflate în afara trupului, iar nu lucruri lăuntrice. 

IV. Fii neclintit dacă ai păşit pe drumul desăvârşirii. 


*în original : jingqi, substanţa subtilă, considerată de cei din 
vechime drept izvor al tuturor lucrurilor din natură, al vieţii şi al 
înţelepciunii; vezi Dicţionar dc termeni ai practicilor taoiste, p. 508. 

V. Tao este obârşia Cerului, Pământului şi a „celor zece mii de 
fiinţe şi lucruri", este rostul tuturor cuvântătoarelor şi ne¬ 
cuvântătoarelor, pe care la naştere l-am moştenit înlăuntrul nostru, 
iată de ce se cuvine să-l păzim cu străşnicie. 

VI. După ce fructele desăvârşirii se vor fi copt, vei alcătui un sin¬ 
gur trup cu vidul desăvârşit, vei fi una cu Tao ! Chiar dacă trupul se 
va preschimba necontenit, sămânţa primordială va dăinui veşnic. 




Versetul XXXIV 


Desăvârşitul Tao se află pretutindeni, negreşit! îi este cu 
putinţă să fie şi la stânga, şi la dreapta 1 . 

„Cele zece mii de fiinţe şi lucruri" cresc prin mijlocirea sa 
iar [el] nu le îndepărtează ; îşi duce la bun sfârşit lucrarea, 
[însă] nu se face cunoscut ; se îngrijeşte de fiinţe şi le 
hrăneşte, însă nu se socoate stăpân 2 . 

[Tao] este întotdeauna lipsit de dorinţe — poate fi numit 
„neînsemnat" ; „cele zece mii de fiinţe şi lucuri" se 
îndreaptă spre el, însă [el] nu se socoate stăpân — astfel îl 
numim „măreţ". Iată de ce Omul Sfânt nu se socoate măreţ 
nicicând, şi astfel îi stă în putinţă să-şi desăvârşească 
măreţia 3 . 


Note 


1 Tao este omniprezent. El este şi sus, şi jos, este şi la stânga, şi la 
dreapta. în locurile pătrate, Tao este pătrat; în locurile rotunde, el are 
formă rotundă. Tao îngăduie fiinţelor şi lucrurilor să îşi urmeze firea. 
Heshang Gong : „[Lao zi] spune că Tao se găseşte pretutindeni. [El] 
pare că pluteşte şi pare a se scufunda ; pare că vieţuieşte şi pare a nu 
fi; te uiţi la el, [dar] nu-1 zăreşti (...). Tao poate fi 'stânga' şi poate fi 
'dreapta'; oriunde s-ar afla, este la locul nimerit." 

2 Tao zămisleşte fiinţele şi lucrurile şi le primeşte la sânul său ; 
lucrează întru propăşirea lor, fără ca ele să prindă de veste ; se îngri¬ 
jeşte de ele, însă nu se socoate stăpânitorul lor. Heshang Gong : 

„Fiinţele toate îşi află sprijinul în Tao şi [astfel] se-mplinesc. Tao nu 
[le] îndepărtează, ci [le] iese-n cale şi rămâne [cu ele]. Cel înzestrat cu 
Tao nu-şi face cunoscută strădania. Tao, deşi îngrijeşte de fiinţe, nu 
este-asemenea stăpânitorului de oameni, nesăbuit şi samavolnic." 

3 Tao nu lucrează pentru sine, ci îşi urmează rostul. El slujeşte 
fiinţele, fără ca ele să prindă de veste. Iată de ce Lao zi îl numeşte 
„neînsemnat". însă fiinţele se îndreaptă, în chip firesc, către el, fără ca 
el să se socoatâ stăpânitor. Prin urmare, Tao este cu-adevărat măreţ 
numai şi numai din pricină că nu se socoate astfel. Heshang Gong : 
„Tao îşi ascunde virtuţile şi nu se face cunoscut ; este mereu fără 
acţiune, pârând neînsemnat. Fiinţele toate se-ndreaptă către Tao şi 
dobândesc suflul [său]. Tao nu este asemenea cârmuitorului care pune 
oprelişti înaintea supuşilor săi. Omul Sfânt urmează pilda lui Tao (...), 
nu se socoate măreţ. Omul Sfânt (...) nu rosteşte vorbe, însă 
preschimbă fiinţele şi [le] rânduieşte, iată de ce îi este cu putinţă să-şi 
desăvârşească măreţia." 




Versetul XXXV 


[Spre cel care] cu străşnicie pe Tao* îl păzeşte, mulţimea 
se îndreaptă. Se-ndreaptă [către el], ci [el] nu caută s-aducă 
vătămare. Tihna şi împăciuirea vor domni 1 . 

Muzica şi desfătarea [sunt asemenea] drumeţului, 
[vremelnic] zăbovind 2 . 

[Când] Tao este slobozit pe gură, searbăd — vai ! — cât 
de sălciu ! Caut să-l văd, [dar] nu-1 zăresc cu totul; dau să-l 
ascult, [dar] nu îl desluşesc. De Tao mă slujesc, [dar] să-l 
sfârşesc nu-mi este cu putinţă 3 . 


Note 

1 Dacă omul îl păzeşte pe Tao cu străşnicie şi îl cultivă fără 
încetare, semenii se vor îndrepta, în chip firesc, către el, pentru a-1 sluji 
şi a fi slujiţi. Astfel, nimeni nu va căuta să aducă vătămare aproapelui 
său. Heshang Gong : „Omul Sfânt îl păzeşte pe Tao cel desăvârşit şi 
astfel cei mulţi îşi îndreaptă gândurile către el. Desăvârşindu-ţi trupul. 
Cerul va face ca sfinţii să se pogoare şi să-ţi fie-ades în preajmă. Cele 
zece mii de fiinţe şi lucruri' se-ndreaptă către el, ci [el] n-aduce 
vătămare, astfel, ţara-şi va găsi pacea (...)." 


*Literal : „măreaţa-nfăţişare" (da xiang), metaforă pentru Tao ; am 
urmat, ca de cele mai multe ori în lucrarea noastră, îndrumările lexi¬ 
cale ale lui Heshang Gong. 

2 Bucatele alese, sunetele plăcute auzului şi culorile orbitoare sunt 
vremelnice. Ele nu aduc decât pentru o clipă desfătarea, însă 
adevărata desfătare numai în Tao poate fi aflată. Se cuvine prin 
urmare să nu ne lăsăm ademeniţi de lucrurile-nşelătoare şi vremel¬ 
nice, ci să căutăm fără-ncetare cceea ce este veşnic. 

3 Tao este cu totul şi cu totul pur şi netulburat. Nu are gust, nu 
are-nfăţişare, cu neputinţă să fie desluşit. Şi totuşi el a zămislit fiinţele, 
iar fiinţele se slujesc fără încetare de el. Puterea sa e nesfârşită ! 
Heshang Gong\: „[Când] Tao este slobozit pe gură, ori este înghiţit, [el] 
este searbăd, nu este asemenea celor cinci gusturi — acru, sărat, amar, 
dulceag şi iute. Tao este lipsit de formă, nu se aseamănă cu cele cinci 
culori — verde, galben, roşu, alb şi negru, ce-s cu putinţă de zărit. Tao 
nu este asemenea celor cinci sunete (...), ce pot fi desluşite. [Dacă] te 
slujeşti de Tao în cârmuirea ţării, atunci ţara îşi va afla pacea iar 
supuşii vor afla bunăstare ; [dacă] te desăvârşeşti [întru Tao], îţi vei 
îndelunga viaţa, [căci Tao] este nesfârşit." 

[De] vei voi să micşorezi un lucru, întâi şi-ntâi să îl 
măreşti 1 . 

[De] vei voi ca să slăbeşti un lucru, întâi şi-ntâi să-l 
întăreşti 2 . 

[De] vei voi să îi stârneşti căderea, întâi şi-ntâi să îl ridici 3 . 

[De] vei voi să-l faci să piardă, întâi şi-ntâi să-i dăruieşti 4 . 

Iată ce se cheamă „profund" şi „limpede" 5 . 

Ceea ce este blând şi moale biruieşte ceea ce este tare şi 
puternic 6 . 

Peştelui nu-i este cu putinţă să părăsească adâncurile; în 
ţară, armele ascuţite* nu se cuvine să fie arătate oamenilor 7 . 


Note 

1 Dacă vrem să facem astfel ca un lucru să se micşoreze, se cuvine 
înainte de toate să îl mărim. Heshang Gong: „Cel care întâi îl măreşte, 
îi [va împinge către] culme risipa şi desfrânarea." 

2 Dacă vom căuta să slăbim un lucru, va trebui să începem prin 
a-1 întări. Heshang Gong : „Cel care întâi îl întăreşte, [îi] va stârni 
prăpădul." 


*în comentariul lui Heshang Gong, „armele ascuţite" îi reprezintă 
pe dregătorii iscusiţi, meniţi să îl slujească cum se cuvine pe Suveran, 
nu să stârnească tulburare printre supuşi. 

3 Dacă vom vrea să provocăm căderea unui lucru, trebuie ca 
înainte de toate să-l ridicăm. Heshang Gong : „Cel care întâi îl ridică, 
îl va face trufaş, punându-1 în primejdie." 

4 „Cele zece mii de fiinţe şi lucruri" se zămislesc şi pier, înfloresc şi 
se veştejesc; se despart şi se unesc. Aceasta este rânduiala lui Tao. Prin 
urmare, dacă vrei să stârneşti pierderea, se cuvine ca întâi să dăruieşti. 
Heshang Gong: „Cel care îi dăruieşte-ntâi, îi [va împinge către] culme 
lăcomia." 

5 Heshang Gong : „Rostul* acestor patru lucruri este profund, iar 
înrâurirea lor este limpede." 

6 Tăria şi puterea sunt ascunse în blândeţe şi în moliciune. 
Heshang Gong : „Cel blând şi moale dăinuieşte ; cel tare şi puternic va 
pieri curând." 

7 Dacă sub Cer sunt scoase la iveală armele ascuţite, cei fără de 
căpătâi se vor sluji de ele, pentru a stârni groaza şi a se deda tâlhăriei. 
Când peştii sunt scoşi cu năvodul din ape, ei sunt sortiţi să piară, căci 
lumea lor este în apă, nu pe uscat. Lumea oamenilor este cea în care se 
vieţuieşte întru Tao ; când armele sunt scoase la iveală, oamenii se 
depărtează de virtuţile lui Tao. Prin urmare, oamenii vor sfârşi aido¬ 
ma peştilor târâţi pe uscat. Heshang Gong : „Cel care cârmuieşte ţara, 
nu se cuvine să-şi scoată la iveală dregătorii 


*Tao. 

Tao este mereu fără acţiune, însă nu lasă nimic nerânduit 
cum se cuvine 1 . 

Cârmuitorului, de-i este cu putinţă să-[l] păzească, „cele 
zece mii de fiinţe şi lucruri" se vor preschimba în chip 
firesc 2 . 

[Fiinţele şi lucrurile] se vor preschimba, iar [dacă] 
dorinţele se vor ivi, le voi domoli slujindu-mă de „începutul 
fără nume" 3 . 

Nici „începutul fără nume" nu va avea dorinţe. Nu va 
avea dorinţe, căci este nemişcat, iar supuşii se vor îndrepta 
în chip firesc 4 . 


Note 

1 „A avea acţiune" înseamnă a lucra împotriva firii lucrurilor. Firea 
lucrurilor este Tao însuşi. Tao este unitate nediferenţiată; după zămis¬ 
lirea Cerului şi Pământului, şi a celor „zece mii de fiinţe şi lucruri", 
Tao lucrează lăuntric în fiecare dintre fiinţele şi lucrurile zămislite din 
el, nelăsând nimic nerânduit cum se cuvine. Plantele răsar, înfloresc şi 
se usucă ; Luna creşte, se împlineşte, iar apoi descreşte. Iată ce se 
cheamă „firesc, fără acţiune". Heshang Gong : „Tao este veşnic, căci 
este fără acţiune." 

2 Dacă cel care cârmuieşte ţara se slujeşte de Tao şi îl păzeşte cu 
sfinţenie, în ţară nu se va găsi neorânduială, totul va fi rânduit după 
cuviinţă, iar supuşii se vor îndrepta în chip firesc. Heshang Gong: ,,[I.ao 

zi] spune că celui care cârmuieşte, dacă ii stă în putinţă să îl păzească 
pe Tao, fiinţele şi lucrurile se vor preschimba în chip firesc 

3 Dacă dorinţele se vor ivi, se cuvine să le domolim pe dată căutând 
a ne reîntoarce la netulburare şi non-acţiune. Pe drumul desăvârşirii 
întru Tao, ţine-te departe de pofte şi de gânduri deşarte. Heshang 
Gong : ,/începutul fără nume' este Tao." 

4 Natura lui Tao este nemişcarea, desăvârşita netulburare. La 
naştere, omul este asemenea lui Tao ; crescând, omul îşi tulbură înce¬ 
tul cu încetul sufletul, depărtându-se de Tao. Astfel, viaţa îi va părea 
o nesfârşită nelinişte şi suferinţă. Orbiţi de-nfăţişarea înşelătoare şi 
vremelnică a lucrurilor, oamenii luptă fără încetare, fără a pătrunde 
cu-adevărat rostul vieţii. Ţara va fi în bună rânduială numai atunci 
când Suveranul se slujeşte de Tao ; astfel, supuşii îi vor urma pilda şi 
se vor îndrepta în chip firesc. Heshang Gong: „Se cuvine să-i înveţi pe 
oameni prin netulburare. De-ţi este cu putinţă să te arăţi astfel, 
oamenii se vor îndrepta prin ei înşişi." 

Virtutea* ** desăvârşită nu se socoate „virtute", iată de ce 
are [cu-adevărat] virtute 1 . 

Virtutea nedesăvârşită se socoate fără-ncetare „virtute", 
iată de ce nu are virtute 2 . 

Virtutea desăvârşită nu are acţiune şi nu caută să 
acţioneze; virtutea nedesăvârşită are acţiune şi este aplecată 
către acţiune 3 . 

Omenia desăvârşită are acţiune, însă nu este aplecată 
către acţiune ; dreptatea desăvârşită are acţiune şi este aple¬ 
cată către acţiune ; ritualul*** desăvârşit are acţiune şi ni¬ 
meni nu i se supune; astfel, braţele vor fi suflecate şi ridicate 
[împotriva oamenilor] 4 . 

Aşadar, după Tao urmează virtuţile sale; [când] virtuţile 
lui Tao sunt rătăcite, în urma [lor] rămâne omenia ; [când] 
omenia este rătăcită, în urma [ei] rămâne dreptatea, [când] 


*Acesta este, potrivit alcătuirii lui Heshang Gong, primul verset al 
secţiunii posterioare a Cărţii despre Tao ; în secţiunea anterioară este 
înfăţişată noţiunea de Tao, iar în cea care debutează prin acest verset 
este înfăţişată noţiunea de de (virtute/virtuţi a/ale lui Tao). 

**Am preferat aici forma de singular, totalizatoare. 

***li ; vezi comentariul paragrafului patru. 

dreptatea este rătăcită, în urma [ei] rămâne ritualul. Ritualul 
arată sfârşitul credinţei* şi al încrederii** şi începutul ne- 
orânduieli 5 . 

Putinţa de a prezice arată partea vremelnică a lui Tao şi 
începutul necunoaşterii. De aceea Suveranul desăvârşit se 
află-n neprefăcătorie, iar nu în minciună, vieţuieşte în 
adevăr, nu în vremelnicie. Alungă prin urmare cel din urmă 
lucru şi însuşeşte-ţi-1 pe cel dintâi 6 . 


Note 


1 Tao nu are formă şi nici înfăţişare, însă este atotcuprinzător şi 
omniprezent. Tao a zămislit Cerul şi Pământul, şi „cele zece mii de 
fiinţe şi lucruri", însă nu le-a luat în stăpânire. Toate aceste însuşiri ale 
lui Tao, înfăţişate în Lume, poartă numele de „virtuţi desăvârşite". 
„Virtutea desăvârşită" corespunde lui „Tao cel veşnic", iar amândouă 
ţin de esenţă, nu de aparenţă. Heshang Gong :,/Virtutea desăvârşită' 
este cea străveche şi fără nume ; o numesc 'virtute a Suveranului', ce-i 
mai presus de tot şi de toate (...). 'A nu se socoti virtute' : vrea să 
spună că Suveranul nu se slujeşte de virtute*** pentru a-i învăţa pe 
supuşi, [ci] se îngrijeşte de vieţile lor, potrivit firii; virtutea sa nu poate 
fi zărită (...). [Lao zi] spune că virtutea Suveranului se supune [rân¬ 
duielii] Cerului şi Pământului; suflul îngemănat curge pretutindeni, 
iar supuşii îl capătă, întregindu-se." 

2 „Virtute desăvârşită" înseamnă simplitate şi neprefăcătorie, 
chibzuinţă şi naturaleţe. „Virtute nedesăvârşită" înseamnă acţiune 
voită, teama că semenii nu-ţi vor cunoaşte faptele bune şi nu le vor 
preamări. Heshang Gong : „Virtutea ce se socoate fărâ-ncetare 'vir¬ 
tute', este cea care poate fi văzută şi ale cărei merite pot fi preamărite." 


*zhong. 

**xin — vezi comentariul paragrafului cinci. 

***Heshang Gong se foloseşte aici, contrastiv, de termenul omonin 
confucianist; unele dintre accepţiile termenului de (considerate unila¬ 
terale din perspectiva taoismului religios) sunt expuse în comentariul 
Versetului X. 



110 


Cartea despre Tao şi virtuţile sale 


3 Natura lui „Tao cel veşnic'' este non-acţiunea ; „virtutea 
desăvârşită" întruchipează natura lui „Tao cel veşnic" şi este, prin 
urmare, fără acţiune. Natura „virtuţii nedesăvârşite" este acţiunea voită, 
nefirească. Hcshang Gong : „[Lao zi] spune că [virtutea desăvârşită] 
urmează pilda lui Tao — este netulburată şi nu caută să preschimbe [cu 
orice preţ lucrurile]. [Mai] spune că [virtutea nedesăvârşită] pune la cale 
învăţăturile (...) şi rânduieşte treburile ţării." 

4 Când omul vieţuieşte în Tao, „omenia", „dreptatea" şi „ritualul"* 
există în chip firesc; Tao este rădăcina şi tulpina, iar „omenia", „drep¬ 
tatea" şi „ritualul" reprezintă ramurile şi vârfurile. „Omenie 
desăvârşită" înseamnă omenie firească, neprecugetată ; „dreptate" 
înseamnă neclintire, pedepsirea fărădelegilor şi slujirea celor nevoiaşi; 
„ritual" înseamnă întâietatea celor vârstnici, credinţa soţiei pentru 
soţul său, iubirea părintească şi pietatea filială. „Omenia desăvârşită" 
îi urmează „virtuţii desăvârşite" şi nu este înclinată către acţiune ; 
„dreptatea desăvârşită" îi urmează „virtuţii nedesăvârşite" şi este 
înclinată către acţiune. Când oamenii încetează să vieţuiască întru 
Tao, iar rânduiala în ţară este păzită numai prin mijlocirea ritualului, 
supuşii vor ajunge încetul cu încetul să-l nesocotească. Atunci câr- 
muitorii vor ridica braţele împotriva supuşilor. Heshang Gong : 
,/Omenie desăvârşită' : omenia pusă la cale de Suveran este 
desăvârşită (...). Lucrarea [sa] este dusă la bun sfârşit şi totul este rân¬ 
duit, [însă el] nu caută să [o] stăpânească." 

5 Tao este rădăcina iar lucrarea lui este săvârşită prin mijlocirea 
virtuţilor sale (de) ; „omenia", „dreptatea" şi „ritualul" înfăţişează 
unele dintre virtuţile lui Tao. Când Tao este părăsit, „omenia", 
„dreptatea" şi „ritualul" îşi pierd însemnătatea, aşa cum ramurile se 
usucă şi frunzele se scutură atunci când arborele a fost doborât. 
Heshang Gong : „[Lao zi] spune că [atunci când] virtuţile lui Tao slă¬ 
besc, omenia se arată ; [când] omenia slăbeşte, dreptatea poate fi 
zărită ; [când] dreptatea slăbeşte, au loc ceremonii şi sunt oferite în 
dar jaduri şi mătăsuri; ritualurile s-au depărtat de 'rădăcină', îngri¬ 
jind [numai] de 'capete şi vârfuri', iar credinţa şi încrederea slăbesc 
cu fiecare zi; ritualul nesocoteşte simplitatea şi preţuieşte strălucirea, 
astfel dreptatea şi cinstea se micşorează cu fiecare zi iar relele şi 
neorânduiala se-nmulţesc." 


* ren („omenia"), yi („dreptatea"), li (ritualul"); autorul Dao de jing 
pare a comite aici un gest polemic, destul de detaşat, având ca obiect 
gândirea confucianistă. 

6 Cel care se desăvârşeşte întru Tao se cuvine să caute esenţa şi să 
se ţină departe de aparenţe ; căutarea aparenţelor este începutul igno¬ 
ranţei. Prin urmare. Suveranul desăvârşit nu se arată iscusit şi nici nu 
se lasă înşelat de mărire şi avuţie. Heshang Gong : „A te arăta ştiutor, 
fără a şti [cu-adevărat] — [iată ce] înseamnă 'putinţa de a prezice'. 
[Lao zi] spune că cel care are putinţa de a prezice [înfăţişează] 
începutul necunoaşterii. Suveranul desăvârşit este cârmuitorul înzes¬ 
trat cu Tao. [Suveranul desăvârşit] trăieşte în devoţiune şi încredere, 
[el] nu preamăreşte vorbele." 



Versetul XXXIX 


[Iată] lucrurile ce dobândeau, în străvechime. Unitatea h 

Cerul dobândea Unitatea, limpezindu-se 2 . 

Pământul dobândea Unitatea, domolindu-se 3 . 

Natura dobândea Unitatea, însufleţindu-se ; valea dobân¬ 
dea Unitatea, umplându-se; „cele zece mii de fiinţe şi lucruri" 
dobândeau Unitatea, zămislindu-se ; cârmuitorul dobândea 
Unitatea pentru a îndrepta ţara 4 . 

Cei [din vechime] ne spun să luăm aminte : [de] nu se 
limpezeşte. Cerul se va frânge negreşit; [de] nu se domoleşte. 
Pământul, negreşit, va răbufni; [de] nu se-nsufleţeşte. Natura 
se va stinge negreşit; [de] nu se umple, valea — vai! — cu totul 
va seca; [de] nu se zămislesc, din fiinţe şi din lucruri nimic nu 
va rămâne, e netăgăduit; cârmuitorul, [dacă]-şi nesocoteşte 
rostul, ştiu bine că domnia-i se va rătăci 5 . 

Astfel, ceea ce este umil este rădăcina a ceea ce este însem¬ 
nat ; ceea ce este scund se află la temelia a ceea ce este înalt. 
Iată de ce cârmuitorul se numeşte pe sine „răzleţ", „neînsem¬ 
nat", „nevrednic"*. Nu-nseamnă oare acest lucru a socoti 
drept temelie ceea ce e neînsemnat ? Nu-nseamnă oare ?! De 
aceea, [când] căutăm a-nşirui [tot ce slujeşte la alcătuirea] unui 
car, întregul îşi va pierde rostul. Să nu-ţi doreşti a fi preţios 
ca jadul, fii ne-nsemnat, ca piatra 6 . 


* gu („răzleţ, singur") ;gua („puţin, neînsemnat"); bu gu („nevred¬ 
nic"). 

Note 

1 „Unitatea" arată totul nediferenţiat; de asemenea, arată armonia 
dintre yiti şi yang. Heshang Gong : „'Unul' este fiul lui Tao cel fără 
acţiune. 

2 Cerul, Pământul şi „cele zece mii de fiinţe şi lucruri" au fost 
zămislite, potrivit rânduielii, din totul nediferenţiat. Când yin şi yang 
s-au despărţit, ceea ce era limpede şi uşor s-a ridicat, alcătuind Cerul, 
iar ceea ce era tulbure şi greu s-a întărit, alcătuind Pământul. Când 
Cerul dobândeşte Unitatea, Soarele şi Luna capătă mişcare, cele patru 
anotimpuri îşi fac loc unul altuia, vântul suflă la vreme, împingând 
norii, iar ploile cad atunci când este nevoie de ele. Heshang Gong : 
[Lao zi] spune că Cerul dobândeşte Unul şi astfel îi este cu putinţă să 
dăruiască [bunătate]." 

3 însuşirea de temelie a Unităţii este armonia dintre yin şi yang. 
Pământul s-a format atunci când suflul ( qi ) tulbure şi greu s-a lăsat în 
jos şi s-a întărit. Dacă yin şi yang îşi pierd armonia, vulcanii se vor 
dezlănţui, pământul se va cutremura iar munţii se vor prăbuşi. Numai 
dobândind Unitatea, Pământului îi va sta în putinţă să se domolească. 
Heshang Gong : „Pământul dobândeşte Unul şi astfel îi este cu putinţă 
să fie netulburat şi nezdruncinat." 

4 Potrivit Cârtii Schimbărilor, „Natura" ( shen) arată folosul tainic al 
suflurilor yin şi yang. Când yin şi yang sunt în armonie, ele alcătuiesc 
Unitatea nediferenţiată, iar Unitatea nediferenţiată este Tao însuşi. 
Tao, deşi este lipsit de formă şi de înfăţişare, el poate zămisli fără-nce- 
tare fiinţe şi lucruri — Tao este „poarta către noianul de taine". Iată de 
ce Lao zi spune că „Natura dobândea Unitatea, însufleţindu-se " Valea 
este locul unde apa încetează să curgă, este adâncitura spre care apele 
se scurg în chip firesc, umplând-o. Prin urmare. Valea înfăţişează 
însuşirea lui Tao : vidul atrage către sine fiinţele şi lucrurile. „Cele zece 
mii de fiinţe şi lucruri" sunt zămislite prin unirea suflurilor yin şi 
yang ; dacă yin şi yang nu sunt în armonie, lor nu le este cu putinţă să 
zămislească ; numai atunci când cele două sufluri sunt în armonie, 
alcătuind Unitatea, fiinţele şi lucrurile sunt zămislite. Cârmuitorul se 
află deasupra tuturor ; se cuvine însă ca el să se numească pe sine 
„răzleţ", „neînsemnat" şi „nevrednic", punându-se mai prejos de 
supuşii săi şi arătându-se smerit. Aici se află taina dreptei cârmuiri : 
armonia desăvârşită — Unitatea — se dobândeşte numai şi numai 
atunci când însemnătatea cuvenită Suveranului este cumpănită prin 
smerenie. Heshang Gong: „[Lao zi] spune că Natura dobândeşte Unul 

şi astfel îi este cu putinţă să se preschimbe [ne-ncetat] şi să nu aibă o 
formă [a sa]; Valea dobândeşte Unul şi astfel îi este cu putinţă să se 
umple (...) ; toate fiinţele şi lucrurile au trebuinţă de Tao pentru a se 
zămisli şi pentru a se împlini; cârmuitorul dobândeşte Unul şi astfel 
îi este cu putinţă să aducă pace şi îndreptare în ţară." 

5 „Limpezirea, domolirea, însufleţirea, umplerea, zămislirea şi 
îndreptarea" sunt săvârşite prin mijlocirea Unităţii suflurilor yin şi 
yang ; dacă Cerul nu se limpezeşte, el va cunoaşte neorânduială ; dacă 
Pământul nu se domoleşte, el se va dezlănţui; dacă Natura nu se însu¬ 
fleţeşte, ea va pieri; dacă Valea nu se umple, ea va seca ; dacă fiinţele 
şi lucrurile nu se zămislesc, nu se găseşte altă cale pentru împlinirea 
lor ; dacă Suveranul nesocoteşte smerenia, el îşi va pierde domnia. 
Heshang Gong : „[Lao zi] spune că Cerul se cuvine să cunoască 
[înşiruirea] lui yin şi a lui yang (...), nu-i este îngăduit să dorească 
numai a fi limpede; Pământul se cuvine să cunoască ceea ce este înalt 
şi ceea ce este scund, ceea ce este tare şi ceea ce este blând (...), nu-i 
este îngăduit să dorească numai a fi netulburat; Naturii (...) nu-i este 
îngăduit să dorească numai a se însufleţi ; Valea se cuvine să 
cunoască (...) golul şi plinul, nu-i este îngăduit să dorească numai a 
se umple ; se cuvine ca fiinţele şi lucrurile să se nască şi să moară, 
urmându-şi vremea, nu le este îngăduit să dorească numai a fi 
zămislite ; cârmuitorul se cuvine să se încovoaie, arătându-se smerit 
dinaintea supuşilor (...), nu-i este îngăduit să dorească numai a fi 
însemnat (...)." 

6 Natura lui Tao este armonia. Prin urmare, ceea ce este însemnat 
nu trebuie să nesocotească ceea ce este umil, iar ceea ce este înalt tre¬ 
buie să socotească ceea ce este scund drept temelie. Iată de ce câr¬ 
muitorul se cuvine să se numească pe sine „răzleţ", „neînsemnat" şi 
„nevrednic". Nu trebuie să judecăm fiecare frântură care slujeşte la 
alcătuirea unui car potrivit mărimii ori potrivit preţului, căci menirea 
lor este de a alcătui un întreg. Frânturile îşi află rostul numai atunci 
când lucrează laolaltă. Heshang Gong : „[Lao zi] spune că dacă vrei 
să fii demn de respect şi însemnat, se cuvine să socoţi ceea ce este 
umil drept rădăcină. Jadurile sunt rare, iată de ce sunt preţioase ; 
pietrele sunt peste tot, de aceea sunt socotite drept neînsemnate. 
[Lao zi] spune să nu dorim a ne asemui cu jadul, pe care oamenii îl 
preţuiesc, [ci] să ne arătăm ca pietrele (...)." 




Versetul XL 


Reîntoarcerea [la rădăcină] — [iată] mişcarea lui Tao 1 . 
Blândeţea — iată folosul lui Tao 2 . 

Fiinţele aflate sub Cer se zămislesc din fiinţă, iar fiinţa se 
zămisleşte din nefiinţă 3 . 


Note 

1 Legea mişcării periodice a lui Tao poate fi înfăţişată prin 
mijlocirea hexagramelor. Luna a zecea* aparţine cu totul principiului 
yin şi nemişcării desăvârşite ; imaginea sa este M M. Luna a Xl-a este 
cea mai friguroasă, însă imaginea sa capătă, în partea inferioară, o 
componentă yang : M M . Iată prin urmare legea :;când yin ajunge la 
culme, yang se zămisleşte ; când yang ajunge la culme, yin este zămis¬ 
lit. în luna a Xll-a, yang sporeşte, după cum arată imaginea sa :§şjg. 
în cea dintâi lună a calendarului lunar, yin şi yang sunt în armonie iar 
natura începe să se reîntoarcă la viaţă ; imaginea celei dintâi luni şi a 
primăverii este s în luna a doua plantele înfloresc, în vreme ce 
yang devine stăpânitor : . în luna a treia, yang este covârşitor : 

Luna a patra aparţine cu totul principiului yang iar plantele 
cunosc desăvârşirea ; imaginea sa este . în luna a cincea yang 

începe să descrească : fiinţele şi lucrurile se reîntorc încetul cu 

încetul la nemişcare. începând cu luna a şasea, yang se retrage puţin 


*Este vorba aici de cele douăsprezece luni ale calendarului agricol 
(lunar). 

câte puţin iar yin sporeşte: £_ _£[ . Luna a şaptea este, la rândul ei, luna 
armoniei între yin şi yang, însă Natura se îndreaptă către nemişcare ; 
imaginea lunii a şaptea este =. ■=. în luna a opta yin este stăpâni tor : 
5 ş. în luna a noua, plantele se veşlejeşc şi se scutură; imaginea lunii 
a noua este jg§ J§§. în luna a zecea Natura se reîntoarce la nemişcarea 
desăvârşită. Aici este taina : în nemişcare se află temelia Creaţiei. 
Heshang Gong : ,,'Re-întoarcere' înseamnă 'temelie'. Temelia este 
pricina mişcării lui Tao iar din mişcare sunt zămislite 'cele zece mii de 
fiinţe şi lucruri'; [dacă] i te împotriveşti, atunci vei pieri." 

2 Când fiinţele ajung la înflorirea desăvârşită, ele vor începe 
negreşit să se veştejească ; când oamenii cunosc tăria desăvârşită, ei 
vor deveni slabi. Prin urmare, puterea o dobândeşte numai cel care se 
slujeşte de blândeţe şi smerenie, şi nu caută să lupte cu semenii săi. 
Heshang Gong : „Tao se slujeşte fără-ncetare de blândeţe şi de moli¬ 
ciune, iată de ce îi este cu putinţă să dăinuiască." 

3 „Fiinţa" cuprinde lucrurile şi fiinţele, care sunt înzestrate cu 
formă şi cu înfăţişare şi se supun creşterii şi descreşterii principiilor 
yin şi yang. „Nefiinţa" este unitatea nediferenţială, ce nu are formă şi 
nici înfăţişare : Tao. Fiinţele şi lucrurile sunt zămislite din Cer şi din 
Pământ, din yin şi yang ; Cerul şi Pământul, yin şi yang, îşi au obârşia 
în Tao. Heshang Gong : '„Cele zece mii de fiinţe şi lucruri' sunt 
zămislite toate din cer şi din Pământ; Cerul şi Pământul sunt înzes¬ 
trate cu formă şi au un loc al lor, iată de ce [Lao zi] spune că [ele] sunt 
zămislite din fiinţă. Duhurile aflate între Cer şi Pământ se mişcă 
încolo şi-ncoace, [însă] toate sunt născute din Tao; Tao nu are formă, 
iată de ce [Lao zi] spune că [el] este ivit din nefiinţă. Aceste lucruri 
spun că rădăcina biruie florile, ceea ce este blând învinge ceea ce este 
puternic, iar smerenia înfrânge trufia." 




Versetul XLI 


Bărbatul desăvârşit, auzind de Tao, se osteneşte să-l 
înfăptuiască ; bărbatul mijlociu, auzind de Tao, îl păzeşte şi 
îl pierde, pe rând ; bărbatul mărunt, auzind de Tao, râde în 
hohote de el, [căci de] n-ar râde, n-ar fi cu putinţă să se 
numească „Tao" 1 . 

[Astfel] s-a statornicit vorba : „înţelegerea lui Tao se asea¬ 
mănă neştiinţei ; pătrunderea în Tao se aseamănă mersului 
îndărăt; Tao se arată firesc, asemenea tuturor vieţuitoarelor 2 . 

Virtutea* desăvârşită se aseamănă Văii; albul desăvârşit 
pare întinat; virtutea de necuprins pare neîndestulătoare ; 
întemeierea virtuţii se aseamănă rătăcirii iar neprefăcătoria 
pare a se preschimba mereu 3 . 

Un pătrat nemărginit nu are unghere ;.*un vas mare se 
desăvârşeşte cu vremea ; un sunet răsunător arareori e 
desluşit ; un chip întins rămâne nezărit. Tao este lăuntric, 
[el] nu are nume. G numai Tao să ştie să [îi] slujească [pe 
oameni] şi să [îi] ducă la desăvârşire 4 . 

Note 

1 Tao este netulburat şi fără acţiune, el nu poate fi zărit ori desluşit. 
Bărbatul desăvârşit este cel care nu se lasă biruit de pofte şi nu îşi arată 


*de ; cum am mai arătat, forma de singular („virtute") semnifică, în 
lucrarea noastră, totalitatea virtuţilor lui Tao , proiecţia totală a lui Tao. 

iscusinţa ; acesta, auzind de Tao, va căuta fără-ncetare să-i pătrundă 
taina. Bărbatul mijlociu este cel care nu şi-a păzit cum se cuvine natu¬ 
ra înnăscută, lăsându-se adesea biruit de pofte; acesta, auzind de Tao, 
va dori să-i înţeleagă taina, însă va şovăi adeseori. Bărbatul mărunt 
este cel cu totul copleşit de pofte, gonind fără-ncetare după mărire şi 
câştig ; acesta, auzind de Tao, îl va socoti demn de dispreţ. Şi totuşi, 
dacă Tao nu ar fi dipreţuit, nu ar fi cu putinţă să i se cunoască 
însemnătatea. HeshangGong: „Bărbatul desăvârşit, auzind de Tao, va 
îndura amar şi va osteni, înfăptuindu-1. Bărbatul mijlociu, auzind de 
Tao, îşi va desăvârşi trupul, îndelungându-şi viaţa şi va cârmui ţara, 
aducând pacea, păzindu-1 pe Tao cu mulţumire ; păşind îndărăt, 
averea, desfătările şi mărirea [îl] vor azvârli în negura poftelor, iar Tao 
va fi din nou pierdut. Bărbatul mărunt (...), când va vedea că Tao este 
blând, îl va numi 'fricos' ; văzând că Tao este simplu, îl va numi 
'neînsemnat' şi de aceea va râde-n hohote de el. [Dacă] bărbatul cel 
mărunt nu l-ar dispreţui, n-ar fi cu putinţă ca Tao să fie numit astfel." 

2 Cel care pătrunde taina lui Tao nu îşi arată iscusinţa, ci se arată 
ne-nsemnat şi neştiutor; el este firesc şi fără acţiune, se desăvârşeşte 
în taină şi nu caută să se găsească înaintea semenilor săi; acesta nu se 
socoate însemnat, ci se află fără-ncetare în mijlocul tuturor 
vieţuitoarelor, slujindu-le deopotrivă. Heshang Gong : „Omul care 
pătrunde [taina] lui Tao pare cu totul lipsit de ştiinţă ; cel care înain¬ 
tează fără ostenire întru Tao pare a păşi îndărăt (...); omul înzestrat 
cu Tao nu se socoate pe sine ales, [ci] se aseamănă mulţimii 

3 Virtutea desăvârşită nu poate fi zărită, ea se aseamănă unei văi, 
căci valea atrage către sine tot ce se află sub Cer. Cel care cunoaşte 
taina lui Tao se desăvârşeşte în tăcere, este smerit şi chibzuit şi nu 
socoate nicicând că virtutea sa este îndestulătoare. Sufletul său este 
neprefăcut, însă înfăţişarea sa se preschimbă potrivit împrejurării, 
asemenea apei. Heshang Gong : „Omul înzestrat cu virtutea 
desăvârşită este asemenea văilor adânci (...); omul cu totul neîntinat 
se aseamănă sudorii şi necurăţeniei (...); omul a cărui virtute este de 
necuprins se aseamănă unui neştiutor (...) ; omul care întemeiază 
virtuţile lui Tao pare a rătăci (...)." 

4 Cel neprefăcut şi chibzuit, netulburat şi nepărtinitor, se aseamănă 
unui cerc nemărginit, fără muchii ori unghere. Cel care desăvârşeşte 
un vas mare, trebuie să îndure încercarea vremii. Tao este asemenea 
sunetului puternic, ce nu poate fi desluşit ; este asemenea unui chip 
nemăsurat, care nu poate fi zărit. Tao este cuprins înăuntrul Cerului şi 
Pământului, şi înăuntrul „celor zece mii de fiinţe şi lucruri", el nu are 
o înfăţişare a sa şi nu i se poate da un nume. Tao este cel care 

zămisleşte fiinţele, le slujeşte şi le duce la împlinire. Heshang Gong : 
„Sunetul puternic se asemuie tunetului : este aşteptată vremea priel¬ 
nică pentru a se dezlănţui (...) ; omul care este o pildă desăvârşită 
[pentru semeni] este simplu, [el] nu poate fi înfăţişat. [Lao zi] spune că 
Tao se pricepe să dea suflu* oamenilor şi să-i ducă la desăvârşire." 


*jingqi — vezi Versetul XXXIII. 


Versetul XLII 


Tao zămisleşte Unul, Unul zămisleşte Doiul, Doiul 
zămisleşte Treimea, iar Treimea zămisleşte „cele zece mii de 
fiinţe şi lucruri" 1 . 

„Cele zece mii de fiinţe şi lucruri" îl poartă în spinare pe yin 
şi îl îmbrăţişează pe yang ; vidul şi suflul* alcătuiesc armonia 2 . 

Ceea ce oamenii urăsc sunt numai şi numai pribegia, 
neînsemnătatea şi nevrednicia**, însă cârmuitorii se slujesc 
[de înţelesul lor] pentru a [se] denumi [pe ei înşişi]. Iată de 
ce, între fiinţe, unele caută să descrească, şi [astfel] sporesc, 
iar [altele] caută să sporească, şi [astfel] descresc 3 . 

Ceea ce oamenii [ne] învaţă, şi eu am să povăţuiesc : „Un 
despot va pieri înainte de vreme". Voi face [din aceasta] un 
început pentru învăţătura [mea] 4 . 


Note 

1 Vidul zămisleşte suflul unic, suflul unic se divide în cele două 
sufluri yin şi yang, yin şi yang se unesc, zămislind suflul îngemănat. 


*ch<mg („vid, gol") şi qi („suflu") ; am tradus prin „vid" termenul 
chong, potrivit accepţiei pe care Lao zi o dă cuvântului în Versetul IV. 

**gu, gua, bu gu (vezi Versetul XXX/X) — ţinând seama de lipsa 
flexiunii în morfologia limbii chineze, am tradus termenii potrivit con¬ 
textului, dându-le valoare substantivală. 

he qi, iar cele trei sufluri, yin, yang şi he qi*, zămislesc noianul de fiinţe şi 
lucruri. Heshang Gong : „[Unul este] născut de Tao la începuturi. Unul 
a zămislit yin şi yang. Yin şi yang au zămislit suflul îngemănat (...). Cerul 
şi Pământul au zămislit laolaltă 'cele zece mii de fiinţe şi lucruri'; Cerul 
îşi revarsă [grija asupra lor]. Pământul [le] preschimbă iar omul le 
creşte." 

2 Fiinţele şi lucrurile au înfăţişări felurite, însă toate sunt născute 
prin unirea suflurilor yin şi yang. Folosul tainic al celor două sufluri se 
află în armonia lor. Heshang Gong: „Fiinţele şi lucrurile îl poartă toate 
în spinare pe yin şi stau dinaintea lui yang (...). Toate fiinţele şi 
lucrurile au înlăuntrul lor suflul primordial (...), la fel cum înlăuntrul 
pieptului se găsesc organele, cum înlăuntrul oaselor să găseşte 
măduva (...)." 

3 Smerenia pare a stârni pagubă, însă izbânda îi urmează ; trufia 
pare a aduce izbândă, însă ea nu aduce decât prăpăd. Heshang Gong: 
„'Răzleţ, neînsemnat, nevrednic' — sunt denumiri nefericite; însă câr- 
muitorul se slujeşte [de ele] pentru a [se] numi [pe sine] — vieţuind în 
smerenie şi urmând pilda vidului şi a blândeţii. [De] chemi la tine 
vreun lucru, nu îl vei căpăta ; [dacă] îl îndepărtezi, se va întoarce 
negreşit. Cel ce se-nalţă iar şi iar, cu totul se va prăbuşi; cel lacom de 
avere îşi va isca prăpădul." 

4 în vechime oamenii erau povăţuiţi să se ţină departe de trufie şi de 
nesăbuinţă, să fie smeriţi şi blânzi. Cel samavolnic va sădi sămânţa 
răului, iar rodul va lucra împotriva lui. Heshang Gong: „[Lao zi] spune: 
'„Eu îi învăţ pe cei mulţi să caute a alunga tăria şi să fie blânzi (...)'. 'A 
fi samavolnic' înseamnă a nu da crezare tainei adânci, a te răzvrăti 
împotriva lui Tao, a nu urma învăţătura scripturilor, a preamări puter¬ 
nicia şi a te sluji de silnicie." 


*Vezi notele noastre la comentariul Versetului al XlI-lea. 

Cel mai firav [lucru] aflat sub Cer goneşte nestingherit 
înlăuntrul celui mai vârtos [lucru] ce se găseşte sub Cer. 
Nefiinţa* pătrunde prin ceea ce este des. De aceea, eu ştiu că 
non-acţiunea aduce folos. La învăţătura fără vorbe şi la folo¬ 
sul non-acţiunii, sub Cer, arareori se-ajunge. 

Suflul (qi) tainic este plăpând, însă el poate călători ne¬ 
stânjenit sub Cer, pătrunzând prin lăuntrul lucrurilor tari şi 
dese. Non-acţiunea ascunde în sine însuşirile suflului (qi), 
căci prin mijlocirea non-acţiunii nimic nu rămâne neînfăp¬ 
tuit. Tao nu rosteşte vorbe, însă îi învaţă pe oameni; nu po¬ 
runceşte, însă este urmat. Puţini sunt cei care ajung să fie ast¬ 
fel. Heshang Gong : „Cel mai firav lucru este apa; cele mai tari 
lucruri sunt metalele şi pietrele ; apei îi este cu putinţă să pă¬ 
trundă prin ceea ce este tare (...). 'Nefiinţa' este Tao ; Tao nu 
are formă şi nici urzeală, iată de ce îi stă în putinţă să cu¬ 
treiere nestânjenit (...). Eu ştiu că Tao nu are acţiune iar 'cele 
zece mii de fiinţe şi lucruri' se preschimbă şi se împlinesc în 
chip firesc, iată de ce înţeleg că non-acţiunea aduce folos oa¬ 
menilor. [Dacă] urmezi pilda non-acţiunii lui Tao, desăvâr- 
şindu-ţi trupul, vei aduce folos spiritului; cârmuind ţara, vei 
aduce folos celor mulţi, ferindu-i de osteneală şi necaz. '[Cei 
aflaţi] sub Cer' sunt cei care cârmuiesc oamenii ; [la ce] se 
poate ajunge rar ? La desăvârşirea trupului şi la cârmuirea 
ţării prin mijlocirea non-acţiunii lui Tao. 


*Literal: wu you. 

Ce este mai aproape, tu însuţi sau mărirea ? Ce e mai 
însemnat, tu însuţi sau câştigul ? Ce e mai demn de a îngri¬ 
jora, a pierde sau a căpăta l ? 

Prin urmare, precupeţind peste măsură, vei îndura mari 
pierderi, negreşit ; agonisind neîntrerupt, vei pierde, 
negreşit, la fel de mult 2 . 

[Dacă] vei şti [când] este-ndeajuns, nu vei cunoaşte 
înjosirea ; [dacă] vei şti [când se cuvine] să-ncetezi, primej¬ 
dia te va ocoli — [astfel] vei vieţui îndelung 3 . 


Note 

1 Mărirea şi câştigul sunt lucruri exterioare trupului şi spiritului 
nostru. Prin urmare, se cuvine să ne îngrijim a nu ne pierde viaţa şi 
spiritul, nu să ne îngrijim a căpăta mărire şi câştig. Heshang Gong : 
„Renumele ivindu-se, trupul va avea de suferit; averea sporind, tru¬ 
pul va fi vătămat. Iubind căpătuiala, purtarea ţi se va sminti." 

2 Cu cât vei căuta mai mult mărirea şi câştigul, cu-atâta spiritul 
şi trupul îţi vor osteni. Agonisind fără-ncetare, primejdiile te vor 
pândi. 

3 Dacă omului îi este sorocit să cunoască faimă şi bogăţie, se cuvine 
să nu se lase înşelat de cea dintâi şi să o rânduiască după cuviinţă pe 
cea de-a doua. Numai cunoscând măsura, omul va fi ferit de înjosire 
şi de primejdii. Heshang Gong : „Omul care cunoaşte măsura 

îndepărtează câştigul şi alungă dorinţele (...); [dacă] vei şti [când] se 
cuvine să-ncetezi, atunci averea şi câştigul nu-ţi vor vătăma trupul, 
dânţuiala şi desfătarea nu-ţi vor tulbura urechile şi ochii şi astfel 
trupul nu-ţi va fi în primejdie. [Dacă] omului îi este cu putinţă să 
cunoască măsura, atunci, (...), desăvârşindu-şi trupul, duhul nu-i va 
osteni (...) şi astfel va putea vieţui îndelung." 

împlinirea desăvârşită se aseamănă neîmplinirii; folosul 
său este neostenit. Plinătatea desăvârşită se aseamănă golu¬ 
lui ; folosul său este nesfârşit 1 . 

Dreptatea desăvârşită pare a îndura nedreptate ; măies¬ 
tria desăvârşită se aseamănă neîndemânării; vorba iscusită 
se aseamănă gângăvelii 2 . 

Iuţeala biruieşte frigul iar nemişcarea biruieşte căldura. 
Netulburarea* este pildă pentru [cei aflaţi] sub Cer 3 . 


Note 

1 Cel care zămisleşte şi hrăneşte fiinţele Tao, preschimbat în suflu 
(qi), de aceea el nu are formă şi nici înfăţişare, pârând adesea neîmpli¬ 
nit. Suflul primordial (yuan qi) se găseşte în toate ungherele Universului, 
umplându-1, însă el este asemenea vidului ; numai vidului îi stă în 
putinţă să zămislească fiinţele şi lucrurile iar folosul său este nesfârşit 


^Literal: „limpede şi nemişcat" (qingjing ); netulburarea este natu¬ 
ra lui Tao, începutul şi locul de reîntoarcere al tuturor fiinţelor şi 
lucrurilor, ţelul celui care se desăvârşeşte întru Tao ; limpezimea este 
însuşirea Cerului iar nemişcarea este însuşirea Pământului; gândurile 
omului trebuie să fie limpezi iar trupul sâ-i fie nemişcat — numai ast¬ 
fel se va uni cu Tao. Vezi Ren Farong, Explicarea înţelesului cărţii, pp. 
184 - 185 . 



126 


Cartea despre Tao şi virtuţile sale 


Heshang Gong : „Suveranul care l-a desăvârşit în sine pe Tao, pare 
neîmplinit — [el] îşi nimiceşte numele şi alungă mărirea (...); Suveranul 
cu totul pătruns de Tao se aseamănă vidului — [el] este însemnat, [însă] 
nu se încumetă să fie trufaş; este avut, [însă] nu se încumetă să fie risi¬ 
pitor." 

} Suflul (qi) tainic zămisleşte fiinţele şi le duce la împlinire, slu- 
jindu-se de dreptate ; el urmează firea fiinţelor şi. lucrurilor şi nu 
caută a lupta, iată de ce pare a îndura nedreptăţi. întreaga minunăţie 
a vieţii a fost cioplită şi şlefuită de către Tao însuşi, asemenea unui 
meşter desăvârşit; Tao nu lucrează împotriva firii, ci se slujeşte de 
non-acţiune, de aceea pare adesea neîndemânatic. Tao dă mişcare 
Soarelui şi Lunii şi statorniceşte cele patru anotimpuri; fiecare lucru 
îşi urmează rostul fără ca Tao să fi rostit vreo vorbă. Heshang Gong : 
'„A părea că înduri nedreptăţi' înseamnă a nu lupta împotriva seme¬ 
nilor (...) ; 'a părea neîndemânatic' înseamnă, de asemenea, a nu 
îndrăzni să îţi scoţi la iveală iscusinţa." 

3 Yang îl învinge adesea pe yin iar yin, la rândul său, îl poate birui 
pe yang. însă numai şi numai Tao cel netulburat şi fără acţiune se 
cuvine să fie urmat. Heshang Gong : „Primăvara şi vara, suflul yang 
[se mişcă] iute în partea de sus iar 'cele zece mii de fiinţe şi lucruri' 
cunosc împlinirea ; [când ajung] la împlinire, frigul [soseşte]; [când] 
frigul se lasă, [plantele] se scutură şi mor. [Lao zi] spune că omul nu 
trebuie să fie tare şi nestăpânit. Toamna şi iama, 'cele zece mii de fiinţe 
şi lucruri' îşi află liniştea pe tărâmul morţii; [când liniştea ajunge] la 
hotare, căldura soseşte, iar ea este obârşia vieţii. [Dacă] îţi este cu 
putinţă să fii netulburat atunci vei fi cârmuitor sub Cer 

Atunci când sub Cer se găseşte Tao, caii cei iuţi vor 
îngrăşa ogorul; [atunci când] sub Cer nu se găseşte Tao, caii 
de luptă îşi duc zilele dincolo de zidurile cetăţii 1 . 

Nu se află vină mai mare decât aplecarea în faţa poftelor; 
nu se află prăpăd mai mare decât necunoaşterea măsurii; nu 
se găseşte păcat mai mare decât dorinţa de a căpăta 2 . 

Prin urmare, cunoscând rostul cumpătării, vei avea 
fără-ncetare îndestul 3 . 


Note 

1 Când în ţară domneşte Tao, între oameni nu există luptă, iar caii 
vor sluji la aratul ogoarelor, urmându-şi rostul; când Tao încetează să 
lucreze, oamenii vor începe să lupte între ei iar caii vor fi folosiţi în 
război. Heshang Gong: „Când armele şi zalele nu sunt folosite, caii cei 
iuţi slujesc la rânduiala ogoarelor. [Când] luptele sunt nesfârşite, caii 
de luptă îşi duc zilele dincolo de zidurile cetăţii 

2 Pricina războaielor se află în pofte şi în lăcomia fără margini. Iată 
de ce Lao zi spune că „nu se află vină mai mare decât aplecarea în faţa 
poftelor" şi că „nu se găseşte păcat mai mare decât dorinţa de a 
căpăta". Heshang Gong : ,,[A te apleca în faţa poftelor] înseamnă a 
iubi desfrâul ; celui avut şi însemnat nu îi stă în putinţă să se 
înfrâneze." 

3 Numai cel care cunoaşte rostul cumpătării va fi ferit de dorinţe, 
lăcomie şi — prin urmare — de prăpăd. Heshang Gong : ,,[A cunoaşte 
cumpătarea] înseamnă a păzi adevărul şi neprefăcătoria." 

Nu păşesc dincolo de pragul casei, [însă] cunosc lumea*. 
Nu privesc pe fereastră, [însă] înţeleg rostul ceresc**. Cu cât 
te îndepărtezi mai mult, cu-atât vei cunoaşte mai puţin. De 
aceea. Omul Sfânt nu umblă, însă cunoaşte ; nu priveşte, 
însă pătrunde ; nu are acţiune, însă înfăptuieşte. 

Omul Sfânt socoate că trupul şi sufletul său sunt una cu 
trupul şi sufletul aproapelui său. Omul Sfânt priveşte prin 
lăuntrul trupului şi sufletului său şi astfel cunoaşte trupul şi 
sufletul aproapelui său. Fiinţele şi lucrurile aflate în Univers 
au o infinitate de înfăţişări şi se preschimbă neîncetat; dacă 
uităm de noi înşine, privind în afară şi căutând latura efe¬ 
meră a lucrurilor, atunci, cu cât ne vom îndepărta mai mult, 
cu-atât vom cunoaşte mai puţin. Se cuvine prin urmare să 
căutăm rădăcina lucrurilor, căci omul este oglinda marelui 
Univers iar marele Univers este alcătuit din Cer şi din 
Pământ; dacă nu ne cunoaştem pe noi înşine, cum ne-ar fi 
cu putinţă oare să cunoaştem Cerul şi Pământul ? lată de ce 


*Literal: „sub Cer" (tianxia ); termenul poate fi tradus, în funcţie de 
context, prin : „împărăţie", „oameni, lume, semeni", „supuşi" , 
„China" etc 

**Literal : „Tao al Cerului" (tiandao) ; în gândirea filosofică a 
Chinei, termenul are sensul de „rânduială/rost a /al Universului", 
„ordine imanentă a Universului". 

Omul Sfânt îi înţelege pe oameni fără a umbla printre ei şi le 
cunoaşte rostul fără a-i privi. Omul Sfânt nu are acţiune, 
însă nimic nu rămâne neîmplinit în urma lui. Cel care se 
desăvârşeşte întru Tao se cuvine să purceadă prin a-şi 
cunoaşte propriul rost. Heshang Gong: „Omul Sfânt nu iese 
pe poarta [casei sale] pentru a cunoaşte lumea; [el] cunoaşte 
oamenii prin el însuşi, cunoaşte casele oamenilor cunoscân- 
du-şi propria casă, astfel înţelege lumea. Tao al Cerului şi al 
omului sunt la fel. Universul* şi omul sunt în armonie (...) ; 
[dacă] Suveranul este limpede şi curat, suflul Cerului se 
îndreaptă de la sine ; [dacă] Suveranul este copleşit de 
dorinţe, suflul Cerului este tulbure şi în neorânduială; noro¬ 
cirea şi necazul vin toate din tine însuţi. Părăsindu-ţi casa 
pentru a privi în casa altuia şi părăsindu-te pe tine însuţi 
pentru a-i privi pe semeni, cu cât vei privi mai departe, 
cu-atât vei zări mai puţin. Omul Sfânt, fără a se urca la Cer şi 
fără a coborî în adâncuri, poate cunoaşte Cerul şi Pământul; 
[el] le cunoaşte prin mijlocirea sufletului. [Când] Suveranul 
preţuieşte tăria armelor, supuşii preţuiesc silnicia ; Omul 
Sfânt caută obârşia a ceea ce este mic, cunoscând [astfel] ceea 
ce este mare ; [el] cercetează ceea ce este înlăuntru, cunos¬ 
când [astfel] ceea ce se găseşte în afară. [Când] Suveranul nu 
are acţiune, nici supuşii nu lucrează împotriva firii; oamenii 
au îndestul iar 'cele zece mii de fiinţe şi lucruri' se 
preschimbă şi se împlinesc prin ele însele." 


^Literal : „[ceea ce este] mare" (da), Universul, în raport cu omul, 
„micul Univers". 

[Dacă] te dedici învăţăturii, vei spori cu fiecare zi; [dacă] 
te dedici lui Tao, vei descreşte cu fiecare zi; vei descreşte iar 
şi iar, până când vei ajunge la non-acţiune. Vei fi fără 
acţiune, însă nimic nu va rămâne nedesăvârşit 1 . 

[Dacă vrei] să cârmuieşti ţara, [se cuvine] să fii neîncetat 
fără acţiune. Dacă cineva va avea acţiune, lui nu-i va fi cu 
putinţă să cârmuiască ţara 2 . 


Note 

1 Nenumăraţi oameni se dedică învăţăturii, sporind cu fiecare zi 
ştiinţa lor, căutând fără-ncetare să ajungă la erudiţie. Cel care se 
desăvârşeşte întru Tao îşi limpezeşte gândurile şi îndepărtează 
dorinţele ; sufletul său, limpezindu-se cu fiecare zi, va fi asemenea 

A 

unei oglinzi desăvârşite. Heshang Gong : „'învăţătură' înseamnă 'câr¬ 
muirea ţării, educaţia, ritualul şi muzica'. 'A spori cu fiecare zi' vrea să 
spună că 'poftele şi meşteşugul slovei sporesc zi de zi'. 'Tao' este Tao 
cel firesc. 'A descreşte cu fiecare zi' vrea să spună că 'poftele şi 
meşteşugul slovei se micşorează zi de zi'. Poftele se micşorează iar şi 
iar, pierind încetul cu-ncetul. Se cuvine [să ajungem] a fi netulburaţi, 
asemenea pruncilor, fără acţiune. Dorinţele fiind îndepărtate, virtuţile 
lui Tao se vor cufunda în Tao însuşi şi astfel nu se va găsi nimic 
nerânduit şi nimic neîmplinit." 

2 Suveranul se cuvine să socoată non-acţiunea drept temelie a câr¬ 
muirii ţării, să-şi împuţineze poftele şi să nu preţuiască tăria armelor. 
Dacă Suveranul este copleşit de pofte, supuşii vor fi în neorânduială iar 

ţara va fi cu neputinţă de cârmuit. Heshang Gong : „[Când] rân- 
duieşti treburile ţării, se cuvine să te slujeşti neîncetat de non-acţiune 
(...). Dacă vreunul va căuta să lucreze împotriva firii, atunci câr¬ 
muirea (...) va stârni mulţimea (...), iată de ce nu-i va fi cu putinţă să 
rânduiască ţara." 



Versetul XUX 


Omul Sfânt nu are un suflet al său, [ci] socoate că 
sufletele celor mulţi alcătuiesc sufletul [său]. Celui bun, îi 
voi arăta bunătate ; celui rău îi voi arăta, deopotrivă, 
bunătate; virtute înseamnă [prin urmare] „bunătate". Celui 
demn de încredere, îi voi arăta credinţă; celui nedemn îi voi 
arăta, deopotrivă, credinţă ; virtute-nseamnă [aşadar] 
„credinţă" 1 . 

Omul Sfânt vieţuieşte între semenii săi şi [le] poartă grija, 
socotind că sufletele lor s-au contopit [cu al lui]; cei mulţi îl 
ascultă şi-l privesc cu sfinţenie iar el îi socoate, deopotrivă, 
drept copiii săi 2 . 


Note 

1 Omul Sfânt este drept şi nepărtinitor ; el nu caută mărirea şi 
câştigul, ci îşi slujeşte semenii, bucurându-se şi întristându-Se laolaltă 
cu ei. Omul Sfânt arată bunătate celor buni şi celor răi, deopotrivă ; 
numai astfel cel râu va deveni bun ; celui demn de încredere îi arată 
credinţă, iar celui nedemn îi arată, de asemenea, credinţă ; numai ast¬ 
fel cel nedemn va redeveni demn de încredere. Heshang Gong : „Dacă 
cei mulţi sunt buni. Omul Sfânt se arată bun. Chiar dacă printre 
semeni se află şi cei răi. Omul Sfânt îi preschimbă şi îi face să devină 
buni. Dacă cei mulţi sunt demni de încredere. Omul Sfânt le arată 
credinţă ; [dacă] semenii nu sunt demni de încredere. Omul Sfânt îi 
preschimbă şi îi face să devină demni." 

2 Omul Sfânt este smerit, chibzuit şi cumpătat şi se află neîncetat 
printre semenii săi, slujindu-i. Oamenii, la rândul lor, îl ascultă şi îl 
feresc de primejdii. Heshang Gong : „Omul Sfânt (...) se teme [pen¬ 
tru aproapele său] şi [îi] poartă de grijă fără încetare. [Lao zi] spune 
că Omul Sfânt socoate că semenii săi şi-au unit sufletele [cu al lui] (...). 
Omul Sfânt îşi preţuieşte semenii şi le poartă de grijă, asemenea unor 
prunci abia veniţi pe lume ; îi creşte, însă nu cere şi nft aşteaptă să fie 
răsplătit." 




Versetul L 


[Toţi oamenii] vin pe lume şi se-ndreaptă către moarte. 
Dintre oameni, trei părţi din zece rămân în viaţă, trei părţi 
din zece pier [înainte de vreme]. Dintre cei care vieţuiesc, cei 
care se mişcă pe tărâmul morţii înfăţişează, de asemenea, 
trei părţi din zece. Din ce pricină ? Din pricină că traiul lor 
este cel mai îndestulat 1 . 

Se spune prin urmare : „Cel care ştie să-şi desăvârşească 
trupul, merge pe drum fără să-ntâlnească rinocerul sau tigrul 
şi pleacă la oaste fără a-mbrăca armuri. Rinocerul nu are unde 
să-şi înfigă cornul, tigrul nu are de unde să-l apuce cu ghea¬ 
rele iar armele nu au unde să-şi împlânte tăişul." Din ce pri¬ 
cină ? Din pricină că acela nu are-n sine nici un loc al morţii 2 . 


Note 

i a 

1 Oamenii se nasc şi pier, aceasta este rânduiala Naturii. Insă vieţile 
oamenilor nu sunt întocmai, iar pieirea are felurite pricini. Dintre 
oameni, trei părţi din zece vieţuiesc potrivit rostului Naturii şi nu 
cunosc prăpădul şi boala ; aceştia vor muri de moarte bună. Trei părţi 
din zece se sting înainte de vreme din pricina şubrezeniei şi a 
vătămărilor. Alte trei părţi din zece din pricina poftelor şi a 
nesăbuinţei, din pricina lăcomiei şi a îndestulării. Dintotdeauna regii 
şi-mpăraţii au avut traiul cel mai îndestulat, însă viaţa le-a fost mereu 
primejduită. Heshang Gong : „Din ce pricină [trei părţi din zece] se 
mişcă pe tărâmul morţii ? Din pricină că ei caută o viaţă peste măsură 
de îmbelşugată (...)." 

2 Cei care se desăvârşesc întru Tao sunt netulburaţi şi fără acţiune. 
Ei socotesc că trupurile lor alcătuiesc, laolaltă cu toate vieţuitoarele, un 
singur trup. Măiestria lor este desăvârşită, iată de ce sălbăticiunile, 
când se găsesc dinaintea Omului Sfânt, se îmblânzesc pe dată, iar în 
război, în faţa lui, duşmanul îşi va rătăci voinţa. Cei desăvârşiţi 
vieţuiesc în munţii deşi şi în pădurile de nepătruns, laolaltă cu 
sălbăticiunile, asemenea oamenilor din vechime. Duşmănia între 
oameni şi noianul de vietăţi s-a iscat atunci când cei dintâi, mânaţi de 
pofte,Vau început să le hăituiască şi să le vâneze. Prin urmare, vietăţile 
îşi arată sălbăticia numai din pricina gândurilor rele ale oamenilor. 
Aici se află taina celui desăvârşit: gândurilor bune li se răspunde prin 
bunătate iar netulburării i se răspunde prin blândeţe. Heshang Gong : 
„Pe cel care-şi desăvârşeşte trupul, nici tigrul şi nici rinocerul nu au 
putinţa de a-1 vătăma, iar tăişul armei nu are unde să-l străpungă." 




Versetul LI 


Tao zămisleşte fiinţele, virtutea* lui Tao le hrăneşte, sub¬ 
stanţa le dă forma şi înfăţişare iar vremea le împlineşte. Iată 
de ce printre fiinţe nu se află una care să nu îl urmeze pe Tao 
şi să nu dea însemnătate virtuţilor sale. Tao este urmat iar 
virtuţile sale dobândesc însemnătate fără ca cineva să fi rân¬ 
duit aceste lucruri, ci [ele] sunt Natura cea veşnică 1 . 

Prin urmare, Tao zămisleşte fiinţele, le hrăneşte, le creşte, 
le dospeşte, le împlineşte, le coace, le îngrijeşte şi le 
ocroteşte 2 . 

[Tao] zămisleşte, însă nu ia în stăpânire, înfăptuieşte, 
însă nu caută a fi răsplătit; creşte [fiinţele], însă nu [le] sub¬ 
jugă. Acestea sunt virtuţi adânci ale lui Tao 3 . 


Note 


1 Tao a născut toate fiinţele şi lucrurile iar virtuţile lui Tao le-au 
hrănit; substanţa le-a dat formă şi înfăţişare iar lunile, anotimpurile şi 
anii le împlinesc neîncetat. Totul se săvârşeşte prin lucrarea lui Tao şi 
se înfăţişează prin virtuţile sale ; acesta este rostul Naturii. Heshang 


*de ; am optat şi aici pentru forma de singular în tălmăcirea noas¬ 
tră („virtute"); termenul apare în comentariul nostru fie în forma de 
singular, fie în forma de plural, înfăţişând manifestarea lui Tao, con¬ 
siderată integral. 

Gong: „Tao zămisleşte 'cele zece mii de fiinţe şi lucruri', 'Virtutea' este 
Unul: Unul rânduieşte răspândirea suflului şi hrăneşte [fiinţele]. Unul 
întemeiază forma şi înfăţişarea 'celor zece mii de fiinţe şi lucruri'. Unul 
aduce iernile şi verile pentru fiinţe şi lucruri şi le împlineşte. 
[Dinaintea] lucrării lui Tao şi a virtuţilor sale, cu toţii sunt neadormiţi 
şi se smeresc." 

2 De la starea de nefiinţă, până la fiinţă, de la început până la 
sfârşit, Tao lucrează fără încetare, zămislind fiinţele, hrănindu-le şi 
ocrotindu-le. Totul este rânduit prin lucrarea lui Tao. Heshang Gong : 
„Tao nu face numai ca 'cele zece mii de fiinţe şi lucruri' să se zămis¬ 
lească, ci le creşte, le îngrijeşte, le împlineşte, le coace, le ocroteşte şi le 
dospeşte (...); Suveranul, cârmuind ţara şi desăvârşindu-şi trupul, se 
cuvine, de asemenea* să fie astfel." 

3 Lucrarea lui Tao este firească ; Tao zămisleşte fiinţele, însă nu se 
socoate stăpân, lucrează fără încetare, fără a nădăjdui că va fi răsplătit ; 
se îngrijeşte«de fiinţe, iar fiinţele atârnă de el, însă el nu caută a le sub¬ 
juga. Acestea sunt virtuţile prin care Tao îşi face cunoscută lucrarea ; 
cel care caută desăvârşirea se cuvine să ţină seama ! Heshang Gong : 
„Tao naşte fiinţele şi lucrurile, [însă] nu pune stăpânire pe ceea ce a 
dobândit (...). Tao nu aşteaptă să fie răsplătit pentru darul şi faptele 
sale. Tao creşte fiiinţele şi lucrurile, [însă] nu [le] subjugă (...). 
Bunătatea pe care Tao o dăruieşte este adâncă, nu este cu putinţă să fie 
aflată." 




Versetul LII 


Lumea are un început, socotit drept „mamă" a Pământu¬ 
lui ; cunoscându-i „mama", îi vei cunoaşte şi „fiul" ; 
cunoscându-i „fiul", te vei înapoia la „mamă" — vei face ca 
trupul să îţi piară, fără a cunoaşte primejdia 1 . 

îmi voi acoperi deschizătura, iar porţile-mi voi fereca ; 
[astfel] nicicând nu voi mai osteni. [De] o vei slobozi pe cea 
dintâi şi te vei bucura de ale sale daruri, fără de leac vei fi 
până la moarte 2 . 

A cunoaşte [lucrurile când] sunt [încă] neînsemnate, 
înseamnă „înţelepciune" ; a păzi blândeţea se cheamă 
„tărie". Slujindu-mă de strălucirea lor şi re-ntorcându-mă 
la-nţelepciune, nu-mi voi isca prăpădul. Iată ce înseamnă 
„a duce mai departe [rostul] cel veşnic" 3 . 


Note 

1 „Cele zece mii de fiinţe şi lucruri" au o singură rădăcină. 
Cunoscând rădăcina, vei înţelege şi „cele zece mii de fiinţe şi lucruri", 
deopotrivă. Urmând rostul „celor zece mii de fiinţe şi lucruri", vei fi 
zămislit şi te vei stinge iar şi iar laolaltă cu ele, însă nu vei cunoaşte 
primejdia. Heshang Gong : „La început exista Tao. Tao este 'mama' 
fiinţelor şi lucrurilor aflate sub Cer. 'Fiul' este Unul: cunoscându-1 pe 
Tao, va trebui să cunoşti şi Unul. Cunoscând Unul, va trebui să îl 
păzeşti din nou pe Tao, să te înapoiezi la non-acţiune. [Astfel] vei fi 
ferit de primejdii." 

2 „Deschizătură" este gura iar „porţile" sunt ochii. Tao nu are 
culoare şi nici sunet, nu are miros sau gust. Dacă ne vom lăsa orbiţi de 
arome şi culori, căutând mărirea şi câştigul, ne vom îndepărta încetul 
cu încetul de rădăcină şi astfel vom fi robiţi de suferinţă, fără a 
cunoaşte leac. Se cuvine prin urmare să ne limpezim gândurile şi să 
alungăm poftele, să nu ne lăsăm amăgiţi de lucrurile înşelătoare şi 
vremelnice. Heshang Gong : „'Deschizătura' este ochiul; ochiul să nu 
privească în neorânduială. 'Poarta' este gura ; fă astfel ca gura să nu 
grăiască nechibzuit.* Omul se cuvine să îşi astupe ochiul, pentru a nu 
privi în neorânduială, să îşi ferece gura, pentTU a nu grăi nechibzuit; 
astfel, întreaga viaţă va fi ferit de osteneală şi amar. [Când] va 
deschide ochii, va zări [lucrurile care stârnesc] poftele şi va căuta să se 
bucure de ele ; [astfel] prăpădul îl va covârşi." 

3 Toate lucrurile sunt mici la început şi se împlinesc cu vremea; cel 
cu-adevărat înţelept le cunoaşte rostul şi sorocul încă de când acestea 
sunt mici şi neînsemnate. Blândeţea şi smerenia înfăţişează folosul 
tainic al lui Tao ; nimic nu este mai moale şi mai slab decât apa, însă 
apa biruie totul. Cel care slujeşte de strălucirea ascunsă a virtuţilor lui 
Tao şi se reîntoarce la înţelepciunea lui Tao va fi ferit de primejdii şi 
va trăi vreme îndelungată. Heshang Gong : „Păzind blândeţea şi moli¬ 
ciunea, vei fi din zi în zi mai puternic. Priveşte înlăuntrul [tău] şi 
păzeşte-ţi duhul, nu căuta [lucrurile care] duc la risipă." 


*în comentariul nostru, echivalările pentru „deschizătură" şi 
„poartă/ porţi" sunt inversate în raport cu cele din comentariul lui 
Heshang Gong ; am urmat, în comentariu, îndrumările lexicale ale 
monahului Ren Farong şi am inserat, consecutiv, şi echivalările stilis¬ 
tice ale lui Heshang Gong, fără a opta exclusiv pentru una dintre 
echivalări. 




Versetul LIII 


De-aş cunoaşte [lumea] ca nimeni altul, păşind pe dru¬ 
mul mare, m-aş teme numai să nu rătăcesc. Drumul mare 
este neînchipuit de neted, [şi totuşi] oamenii îndrăgesc peste 
măsură potecile 1 . 

Palatul e din cale-afară de gătit, iar ogoarele sunt 
înecate de buruieni şi grânarele sunt secătuite ; [curtenii] 
sunt înveşmântaţi în mătăsuri colorate şi poartă la brâu 
săbii ascuţite, se îndestulează cu vinuri şi bucate iar averile 
prisosesc. Iată ce se cheamă hoţie şi risipă, [acesta] — vai ! 
— nu este Tao 2 . 


Note 

1 Tao este asemenea unui drum larg şi neted ; când Suveranul 
păşeşte pe acest drum, ţara este în pace, iar poporul îşi află tihna, 
însă oamenii din pricina poftelor, se depărtează adesea de „drumul 
mare" (Tao), rătăcind pe poteci înşelătoare. Heshang Gong: „Dacă aş 
cunoaşte ca nimeni altul rânduiala ţării, atunci aş păşi pe drumul 
mare (...). Drumul mare a fost dintotdeauna neted, însă oamenii 
caută a urma potecile rătăcitoare." 

2 Palatul este lucrat cu măiestrie şi împodobit ; curtenii sunt 
înveşmântaţi în mătăsuri şi se îndestulează cu băuturi alese şi cu 
bucate scumpe, în vreme ce oamenilor de rând li se ia din puţinul lor, 
iar stăpânitorii îşi sporesc averea cu fiecare zi. în ciuda sărăciei şi a 
nedreptăţilor, stăpânitorii se vor socoti fără-ncetare singurii câr- 

muitori. Adevărata cârmuire a ţârii se desăvârşeşte însă numai prin 
mijlocirea lui Tao, căci Tao ia de unde prisoseşte şi adaugă unde 
lipseşte. Heshang Gong : „Terase înalte, turnuri, palate şi săli sunt 
înălţate, [în vreme] ce lucrările câmpului sunt uitate (...); grânele se 
pierd, iar ţara nu are nimic în hambare. [Curtenii] preţuiesc podoabele 
şi minciuna (...) şi sunt copleşiţi de pofte, necunoscând măsura. [Dacă] 
purtarea cârmuitorului este astfel, [să afle] că acesta nu e Tao !" 



Versetul LIV 


Cel priceput să-şi întărească [rădăcinile] nu poate fi smuls, 
celui priceput să-mbrăţişeze nu i se poate lua [ceea ce ţine la 
piept]; [pe acesta], fiii şi nepoţii îl vor cinsti în veci 1 . 

Desăvârşindu-1 [pe Tao] în tine însuţi, virtutea* îţi va fi 
atunci adevărată; desăvârşindu-1 în familie, virtutea îţi va fi 
atunci îndestulată; desăvârşindu-1 înlăuntrul obştii, virtutea 
va fi atunci prelungă ; desăvârşindu-1 înlăuntrul ţării, virtu¬ 
tea îţi va fi atunci îmbelşugată ; desăvârşindu-1 pe Pământ, 
virtutea îţi va fi atunci pretutindeni 2 . 

Aşadar, prin mine însumi îi cunosc pe ceilalţi ; prin 
mijlocirea casei mele cunosc [şi alte] case ; prin obştea mea 
cunosc [şi alte] obşti; prin ţara mea cunosc [şi alte] ţări iar 
prin Pământ cunosc Pământul. Cum oare ştiu eu că Pămân¬ 
tul astfel ni se arată ?! Prin ceea ce îmi este-aproape** 3 . 

Note 

1 Fiinţele se nasc şi mor, înfloresc şi se usucă ; numai Tao este de 
sine stătător şi neschimbat. Omul se cuvine prin urmare să-şi întărească 


*de ; am tradus termenul prin forma de singular. 

**Literal : „prin acesta/aceasta" (yi ci) ; Lao zi sugerează aici co¬ 
respondenţa microcosmos-macrocosmos şi simetria cosmică, în vir¬ 
tutea obârşiei comune a fiinţelor şi lucrurilor ; sintagma yi ci apare şi 
în Versetul XX/, având însă în context valoare temporală, înfăţişând 
imuabilitatea virtuţilor lui Tao. 

rădăcina şi să îl păstreze cu străşnicie pe Tao în sufletul său ; cel care îl 
întruchipează pe Tao aduce pacea şi bunăstarea printre semeni, iată de ce 
urmaşii nu-1 vor uita în veci. Heshang Gong: „Cel priceput ca prin mij¬ 
locirea lui Tao să îşi facă trupul şi ţara să vieţuiască, nu va putea fi apu¬ 
cat şi nici smuls. Cel priceput ca prin mijlocirea lui Tao să îşi păzească 
înlăuntru duhul, nicicând nu va putea fi-ndepărtat sau smuls." 

2 Omul se cuvine să înceapă prin a se desăvârşi pe el însuşi, iar apoi 
să ofere pilda sa semenilor, încetul cu încetul, de la cei înrudiţi cu el, 
până la cei mai îndepărtaţi locuitori ai Pământului. Heshang Gong : 
„Desăvârşindu-1 pe Tao în tine însuţi, preţuindu-ţi suflul şi 
hrănindu-ţi duhul, îţi vei îndelunga viaţa ; [dacă] virtutea-ţi va fi ast¬ 
fel, atunci te vei numi 'om adevărat'*. Desăvârşindu-1 pe Tao în fa¬ 
milie, tatăl va fi iubitor, fiul va fi pios, fraţii şi prietenii vor fi în 
înţelegere, soţul va fi credincios iar soţia virtuoasă; [dacă] virtutea-ţi va 
fi astfel, atunci [ea] va fi îndestulată iar fericirea îi va ajunge pe urmaşi. 
Desăvârşindu-1 pe Tao înlăuntrul obştii, respectându-i pe cei vârst¬ 
nici, crescându-i cu dragoste pe cei neîmpliniţi şi învăţându-i pe cei 
neştiutori şi umili (...), atunci nu va rămâne nimeni neocrotit. 
Desăvârşindu-1 pe Tao în ţară. Suveranul va fi demn de încredere iar 
miniştrii vor fi devotaţi ; omenia şi dreptatea se vor naşte în chip 
firesc (...); [dacă] virtutea-ţi va fi astfel, atunci [ea] va fi îmbelşugată. 
[Dacă] Suveranul îl desăvârşeşte pe Tao sub Cer, învăţând [oamenii] 
fără a rosti vorbe şi cârmuind fără a porunci, supuşii îi vor urma pe 
cârmuitori (...); [dacă] virtutea-i va fi astfel, atunci [ea] va fi răspân¬ 
dită pretutindeni." 

3 Heshang Gong : „Prin mijlocirea celui care se desăvârşeşte întru 
Tao îl privesc pe cel care nu se desăvârşeşte — [văd'astfel] cine va pieri 
şi cine va vieţui, prin mijlocirea familiei care se desăvârşeşte, privesc 
familiile care nu se desăvârşesc ; prin mijlocirea obştii care se 
desăvârşeşte, privesc obştile care nu se desăvârşesc ; prin mijlocirea 
ţârii care se desăvârşeşte, privesc ţările care nu se desăvârşesc ; prin 
mijlocirea cârmuitorului care se desăvârşeşte îi privesc pe cârmuitorii 
care nu se desăvârşesc. Lao zi spune : 'cum oare ştiu eu că sub Cer 
acela care se desăvârşeşte întru Tao va înflori, iar cel care se rătăceşte 
de Tao va pieri ? Mă slujesc de aceste cinci lucruri [de mai sus], privin- 
du-le şi-nţelegându-le." 


*zhenren ; termenul îi desemnează astăzi, în tradiţia religioasă 
taoistâ, pe cei care au ajuns la adevăr, dobândindu-1 pe Tao şi 
devenind, astfel, sfinţi. 




Versetul LV 


A fi din belşug înzestrat cu virtuţile lui Tao [înseamnă] a 
te asemui cu un prunc abia născut: insectele otrăvitoare nu 
[îl] înţeapă, fiarele sălbatice nu [îl] apucă cu ghearele iar 
păsările de pradă nu se năpustesc [asupra lui] ; oasele [îi] 
sunt gingaşe iar muşchii [îi] sunt moi, însă [el] apucă 
zdravăn cu mâna ; nu a cunoscut încă unirea dintre bărbat şi 
femeie, însă falusul* său este viu**, [căci] sămânţa sa este 
neatinsă ; plânge-n hohote fără-ncetare, însă nu răguşeşte, 
[căci] suflul său este desăvârşit 1 . 

A cunoaşte armonia înseamnă „a fi veşnic" ; a cunoaşte veş¬ 
nicia înseamnă „a fi luminat" ; a-ţi îmbelşuga viaţa înseamnă 
„a spori" ; a-ţi supune suflul prin mijlocirea gândurilor în¬ 
seamnă ,,[a deveni] puternic" 2 . 

Când fiinţele şi plantele ajung la înflorire, [ele] încep 
să-mbătrânească; iată ce se numeşte „potrivnicul lui Tao". 
Ceea ce îi este potrivnic lui Tao, va pieri înainte de vreme 3 . 


Note 

1 Omul Adevărat ( zhenren ) nu suferă iama din pricina gerului şi 
nici vara din pricina arşiţei; pătrunde prin apă fără a se îneca şi trece 


* zui, literal; „organul genital al sugarului de sex masculin". 

** zuo, „a se ridica". 

prin foc fără a se pârjoli ; bolile nu îl răpun iar duhurile rele nu se 
încumetă să se apropie de el ; insectele veninoase nu îl înţeapă, 
sălbăticiunile nu îl apucă cu ghearele şi nici păsările răpitoare nu se 
năpustesc asupra lui. Asemenea unui prunc abia venit pe lume. Omul 
Adevărat îşi păzeşte sămânţa neatinsă, iar suflul* său este desăvârşit. 
Heshang Gong : „Duhurile îl ocrotesc pe cel înzestrat cu virtuţile lui 
Tao, la fel cum părinţii [îşi ocrotesc] pruncul. Viespile, scorpionii şi 
şerpii otrăvitori nu se ating [de pruncul abia născut]. Pruncul abia 
născut are muşchii moi iar oasele îi sunt gingaşe, însă [el] apucă lu¬ 
crurile cu străşnicie, căci gândurile sale sunt neclintite. Pruncul încă 
nu a cunoscut unirea dintre bărbat şi femeie, însă falusul său se ridică 
vârtos, căci sămânţa sa e îndestulătoare. Din zori şi până-n seară, 
pruncul plânge şi strigă, [însă] glasul nu i se preschimbă, [căci] suflul 
său e îndestulător." 

2 A cunoaşte armonia dintre yin şi yang înseamnă a fi veşnic ; a 
cunoaşte veşnicia înseamnă a fi luminat. îmbelşugându-ţi viaţa şi 
cruţându-ţi puterile, vei spori negreşit, însă te vei îndepărta de Tao ; 
omul se cuvine să dea însemnătate trupului şi vieţii numai urmând 
pilda lui Tao. Nemişcarea desăvârşită naşte mişcarea : când trupul este 
nemişcat iar gândurile sunt limpezi, suflul (qi) va curge în chip firesc, 
nestânjenit; dacă vei căuta să supui suflul prin mijlocirea gândului, 
vei deveni puternic, însă vei tulbura rânduiala firească ; acest lucru 
aparţine acţiunii , însă desăvârşirea se dobândeşte prin non-acţiunc. 
Heshang Gong : „[Dacă] omului îi este cu putinţă să ştie că blândeţea 
suflului** aduce folos omului ,atunci vom spune că a-nţeles veşnicia 
lui Tao ; [dacă] omului îi este cu putinţă să-nţeleagă mişcarea veşnică 
a lui Tao, atunci va pătrunde, cu fiecare zi, taina cea adâncă. [Lao zi] 
spune că îmbelşugându-ţi viaţa, poftele se vor naşte şi vor spori cu 
fiecare zi; gândurile trebuie să fie adunate şi blânde, iar suflul să se 
afle din belşug înlăuntru, astfel trupul va fi moale; dimpotrivă, [dacă] 
vei căuta să îţi sileşti [suflul], (...), el te va părăsi şi astfel trupul îţi va 
deveni cu fiecare zi mai tare." 

3 Potrivit rânduielii Naturii, când fiinţele ajung la înflorirea 
deplină, ele vor începe să îmbătrânească. Cel care caută înflorirea şi 


* yuan qi, „suflul primordial", vezi Versetul XII. 

** he qi, „suflul îngemănat". 

tăria, se va depărta de însuşirea veşnică a lui Tao şi astfel va pieri 
înainte de vreme ; însuşirile veşnice ale lui Tao sunt smerenia şi 
blândeţea, iar omul se cuvine să se slujească de ele. Dacă gândurile 
sunt limpezi, suflul va deveni blând şi adânc. Heshang Gong : „Când 
'cele zece mii de fiinţe şi lucruri' ajung la înflorirea desăvârşită, [ele] se 
vor veşteji; ceea ce se veştejeşte nu îl dobândeşte pe Tao ; cel care nu 
îl dobândeşte pe Tao, va pieri curând, negreşit." 


Versetul LVI 


Cel care ştie nu rosteşte vorbe; cel care rosteşte vorbe, nu 
ştie 1 . 

Să îţi astupi deschizătura şi să îţi fereci porţile 2 ! 

Toceşte-ţi ascuţişul şi limpezeşte-ţi [gândurile] tulburi 3 ! 

Alătură-ţi strălucirea şi fii deopotrivă cu semenii tăi 4 ! 

Iată ce înseamnă a te alătura Cerului 5 . 

Prin urmare, [pe Tao] nu ţi-1 poţi apropia şi nici nu-1 poţi 
îndepărta ; nu-1 poţi împovăra şi nici nu poţi să fii 
împovărat [de el]; nu poţi să fii însemnat prin [el] şi nici nu 
poţi să fii neînsemnat. De aceea, [sub Cer], Tao este [cel mai] 
însemnat 6 . 


Note 

1 Tao unic şi nediferenţiat este începutul Cerului şi al Pământului 
şi obârşia „celor zece mii de fiinţe şi lucruri", iar folosul său tainic este 
nemărginit. Tao poate fi numai trăit , iar nu rostit. Iată de ce ştiutorul 
nu rosteşte vorbe, iar cel care rosteşte vorbe este neştuitor. Ceea ce este 
rostit sau scris nu înfăţişează decât partea vremelnică a fiinţelor şi 
lucrurilor. Heshang Gong : „Cel care ştie, preţuieşte lucrarea [lui Tao], 
nu vorba ; un car tras de patru cai nu ajunge din urmă vorbele rostite ; 
vorba multă înseamnă necazuri nenumărate." 

2 „Deschizătura" este gura ; „porţile" sunt ochii, urechile şi nasul. 
Din vreme ce adevărul lui Tao nu poate fi rostit şi nici scris, ci numai 
trăit, se cuvine prin urmare să nu ne slujim de simţuri, ci să ne 

desăvârşim alungând gândurile răzleţe şi dobândind nemişcarea. Este 
întocmai cum Lao zi ne învaţă şi în Versetul al XlV-lea : „îl privesc, 
[însă] nu îl zăresc : numele [său] este 'neted' ; îl ascult, [însă] nu îl 
desluşesc ; numele [său] este 'puţin'; îl apuc, [însă] nu mi-1 pot însuşi: 
numele [său] este 'rar'./ Pe aceste trei lucruri nu poţi ajunge a le cer¬ 
ceta ; prin urmare, [ele] sunt contopite, alcătuind un tot." 

3 Oamenii aleargă adesea după mărire şi câştig, se socol ştiutori şi 
se arată trufaşi, asemănându-se cu ascuţişul unei săbii. Cel care se 
desăvârşeşte întru Tao este smerit şi cumpătat, tocindu-şi fără încetare 
tăişul şi limpezindu-se pe dianlâiintru. Omul ajunge adesea să fie 
biruit de pofte, rătăcind viaţa-ntreagă şi sfârşind într-o mare de 
amărăciune, îndepărtat de Tao ; pentru a nu rătăci, omul se cuvine să 
nu-şi uite niciodată rostul şi obârşia. Heshang Gong : „Poftele sunt ca 
tăişul: trebuie să păzeşti în suflet non-acţiunea lui Tao, micşorându-le." 

4 Cel desăvârşit nu îşi arată strălucirea, ci se slujeşte neştiut de ea, 
alăturându-se mulţimii, la fel cum râurile se varsă în mare. Cel 
desăvârşit nu se socoate pe sine însemnat, şi nici nu-i socoate pe 
ceilalţi neînsemnaţi, ci se socoate una cu semenii, aşa cum pământul 
se amestecă şi se uneşte cu pământul. Heshang Gong : „Chiar având 
o-nţelepciune neasemuită, se cuvine să o laşi neştiută, făcând-o [să 
pară] neştiinţă (...). Nu se cuvine să te socoţi ales." 

5 Numai şi numai alăturându-ţi strălucirea şi fiind deopotrivă cu 
semenii vei fi în armonie cu rânduiala adâncă a Cerului. Heshang 
Gong : „[Dacă] omului îi stă în putinţă să desăvârşească cele de mai 
sus, aceasta se va numi 'a alcătui un singur rost laolaltă cu Cerul'." 

6 Tao este unic şi nediferenţiat, adânc şi nemărginit ; în Tao nu 
există „înlăuntru", şi nici „afară" — cum ar putea exista atunci „apro¬ 
piat" şi „îndepărtat" ? în Tao nu există „stânga" şi nici „dreapta" — 
cum s-ar putea vorbi atunci de „a-mpovâra" şi „a fi împovărat" ? în 
Tao nu există „sus" şi nici „jos" — s-ar putea vorbi atunci de „a fi 
însemnat" şi „a fi umil" ? Tao este rădăcina tuturor fiinţelor şi lucru¬ 
rilor, iată de ce este socotit drept cel mai însemnat. Heshang Gong : 
„Nu socoti mărirea drept prilej de a te bucura (...); voinţa fiind netul¬ 
burată, nu va exista pricină [de necaz] şi nu se va afla duşmănie între 
tine şi semeni; trupul să nu dorească avere şi mărire ; gura să nu tân¬ 
jească după 'cele cinci gusturi'; nu lupta cu cel lacom pentru câştig şi 
nu lupta cu cel viteaz pentru a ţi se duce vestea; nu fi cârmuitor în vre¬ 
muri tulburi şi nu sta pe tron ca Suveran întunecat; nu fi trufaş din 
pricină că ai urcat la putere şi nu te socoti umilit din pricină că ai pier¬ 
dut-o." 




Versetul LVII 


Slujeşte-te de dreptate în cârmuirea ţării, de vicleşug în 
bătălie şi de non-acţiune când rânduieşti oamenii 1 . 

Cum ştiu eu oare că Lumea este astfel ? Slujindu-mă de 
[ceea ce văd] astăzi* 2 : 

Sub Cer sunt multe oprelişti, iar poporul este cu-atât mai 
nevoiaş ; printre oameni se află multe minţi iscusite, iar ţara 
este cu-atât mai întunecată ; între oameni se găsesc nenu¬ 
măraţi meşteri iar lucrurile nemaivăzute sporesc întruna; cu 
cât legile şi poruncile sunt mai numeroase, cu-atât tâlharii şi 
hoţii sunt mai mulţi 3 . 

De aceea Omul Sfânt spune : „Eu sunt fără acţiune, iar 
poporul se preschimbă de la sine ; nu lucrez împotriva firii, 
iar poporul ajunge, în chip firesc, să nu îndure lipsuri ; eu 
preţuiesc netulburarea, iar poporul se îndreaptă de la sine ; 
nu am dorinţe, iar poporul devine, în chip firesc, neîntinat 4 . 

Note 

1 Suveranul se cuvine să se slujească de rostul drept al lui Tao în 
cârmuirea ţârii ; când este silit să meargă la război, pentru a-şi ocroti 


*Am urmat îndrumările lexicale ale lui Heshang Gong, acordând 
valoare temporală termenului ci („astăzi"), care alcătuieşte împreună 
cu verbul/prepoziţia yi („a se sluji de"/„prin") sintagma yi ci ; vezi 
notele la Versetul LIV. 

ţara şi supuşii, îi este îngăduit să se slujească de vicleşug. Suveranul 
trebuie să dea însemnătate non-acţiunii şi să cunoască măsura, aşa 
cum Lao zi ne învaţă în Versetul XLVI : „Nu se află vină mai mare 
decât aplecarea în faţa poftelor ; nu se află prăpăd mai mare decât 
necunoaşterea măsurii; nu se găseşte păcat mai mare decât dorinţa de 
a căpăta/' Numai astfel oamenii vor fi rânduiţi cum se cuvine. 
Heshang Gong : „Cerul face ca cel drept să ajungă să cârmuiască ; 
Cerul face ca cel viclean să rânduiască oştirile ; [Cerul] se slujeşte de 
cel fără acţiune făcându-1 să rânduiască ţara şi să-i fie Suveran." 

2 Heshang Gong : „[Lao zi] spune : 'Cum ştiu eu oare că rostul 
Cerului astfel se-aralâ ?! Slujindu-mâ de ceea ce zăresc astăzi'/' 

3 Când în ţară opreliştile şi poruncile sunt fără număr, poporul va să¬ 
răci. Zhuang zi spune: „Acei Oameni Sfinţi sunt minţile ascuţite ale ţării, 
[însă ei] nu-şi arată strălucirea dinaintea semenilor/' Prin urmare. Omul 
Sfânt îi slujeşte pe oameni fără ca ei să prindă de veste, arătându-se fără 
încetare smerit şi netulburat; când cel iscusit îşi arată strălucirea, el va 
stârni tulburare şi neorânduială între semeni. Uneltele au fost zămislite 
din pricină că oamenii au avut trebuinţă de ele; cu vremea însă, meşterii 
au ajuns la desăvârşire iar obiectele nemaivăzute au sporit, tulburând, 
deopotrivă, gândurile oamenilor. Când legile şi poruncile sunt nenu¬ 
mărate, hoţii şi tâlharii se vor înmulţi negreşit; hoţiei şi fărădelegilor li 
se poate pune capăt numai prin mijlocirea virtuţilor lui Tao. Heshang 
Gong : „[Când] poruncile sunt numeroase, relele se ivesc ; [când] opre¬ 
liştile sunt fără număr, supuşii sunt vicleni (...); [când] între oameni se 
găseşte multă iscusinţă, atunci cel care priveşte îşi va întuneca privirea 
iar cel care ascultă îşi va tulbura auzul; cârmuitorii şi supuşii nu vor fi 
apropiaţi şi astfel ţara va fi în neorânduială." 

4 Omul Sfânt urmează pilda lui Tao, el nu lucrează împotriva firii, în 
voia poftelor ; astfel, fiinţele şi lucrurile îşi urmează rostul. Păsările se 
înalţă în văzduh fără ca cineva să le fi învăţat să zboare, peştii se 
cufundă în adâncuri fără ca cineva să-i fi-nvăţat să înoate, iar sălbăticiu¬ 
nile cutreieră nestânjenite prin păduri fără ca cineva să le fi învăţat să 
alerge. Heshang Gong : „Omul Sfânt spune : 'Eu mă desăvârşesc întru 
Tao, ducând mai departe [rostul] Cerului ; nu am înlocuit nimic iar 
oamenii se preschimbă şi se împlinesc prin ei înşişi; eu preţuiesc netul- 
burarea, nu rostesc vorbe şi nu poruncesc, iar poporul devine, în chip 
firesc, credincios şi drept; eu nu îi chem pe oameni la corvezi şi nici 
nu îi silesc să meargă la oştire; poporul îşi statorniceşte meşteşugurile 
şi astfel cu toţii ajung, în chip firesc, să nu îndure lipsuri ; eu sunt 
neîncetat fără dorinţe (...), astfel poporul mă urmează devenind cu 
mult mai ne-ntinatV 




Versetul LVIII 


[Când] cârmuirea este tăcută, poporul va fi curat; [când] 
cârmuirea este iscoditoare, poporul va îndura lipsuri 1 . 

Nenorocirea — vai! — are drept reazem fericirea, iar feri¬ 
cirea este, negreşit, ascunsă în nenorocire 2 . 

Cine le cunoaşte culmea ? Sunt oare lucrurile întruna 
schimbătoare ? Ceea ce este firesc redevine nefiresc, iar ceea 
ce este bun redevine rău. [însă] multă vreme s-a scurs de 
când oamenii au uitat [aceste lucruri] 3 . 

De aceea. Omul Sfânt este drept, însă nu caută a pedepsi; 
este neîntinat, însă nu caută a vătăma ; este neprefăcut, însă 
se stăpâneşte ; este luminat, însă nu caută să strălucească 4 . 


Note 

1 Când cârmuitorii se slujesc de virtuţile lui Tao, poporul va fi 
rânduit cum se cuvine ; când Suveranul nu lucrează împotriva firii, 
supuşii îşi urmează rostul. Când cârmuirea este iscoditoare, între 
oameni vor exista „cei însemnaţi" şi „cei umili", „cei vrednici" şi „cei 
nevrednici" ; astfel, „cei însemnaţi şi vrednici" vor cunoaşte mărirea 
şi belşugul, iar cei „umili şi nevrednici" vor îndura lipsuri şi 
prigoană. Heshang Gong : „ [Când] cârmuirea şi învăţătura sunt 
îngăduitoare, poporul va fi curat şi nu va îndura lipsuri (...). [Când] 
cârmuirea şi învăţătura sunt înverşunate, poporul nu va avea din ce 
să trăiască (...)." 

2 Fiinţele şi lucrurile din Univers iau felurite forme şi înfăţişări, 
însă ele au o singură obârşie şi toate urmează rostul lui yin şi al lui 
yang, al creşterii şi descreşterii, înfăţişat în simbolul taiji: 



Nenorocirea aparţine lui yin iar fericirea aparţine lui yang ; când 
yin ajunge la culme, el se preschimbă în yang ; când yang ajunge la 
culme, el redevine yin. Iată de ce Lao zi spune că nenorocirea are 
drept reazem fericirea iar fericirea este ascunsă în nenorocire. Lao zi 
ne învaţă în Versetul IX : „Cunoscând îndestularea şi mărirea, [de] te 
vei arăta trufaş, tu singur îţi vei pricinui prăpădul." Valul se ridică şi 
se sparge, iar din urmă îl ajunge alt val, care se ridică şi se sparge, la 
rândul lui ; astfel se întâmplă la nesfârşit. Heshang Gong : 
„Nenorocirea se iveşte din fericire ; Cerul îndură nenorociri, însă îi 
este cu putinţă să se îndrepte şi să ia totul asupra sa ; desăvârşind 
binele şi lucrând în Tao, nenorocirea se va duce iar fericirea va veni. 
Nenorocirea este ascunsă înlăuntrul fericirii ; [dacă] omul capătă 
fericire, însă se arată trufaş şi nestăpânit, atunci fericirea se va duce 
iar necazul va veni." 

3 Prin urmare fiinţele cresc şi descresc, urmând rostul lui yin şi al 
lui yang. Iată de ce Lao zi spune că ceea ce este firesc redevine nefiresc 
iar ceea ce este bun redevine rău. însă nenumăraţi oameni au uitat 
aceste rosturi, alergând după mărire şi câştig, înşelaţi de înfăţişarea 
vremelnică a lucrurilor. Heshang Gong : „Nenorocirea şi fericirea se 
înlocuiesc şi se zămislesc una pe alta. Cui îi este cu putinţă să le 
cunoască hotarul şi culmea ? [Dacă] Suveranul nu este drept, supuşii, 
chiar dacă se arată drepţi, se vor schimba din nou (...). [Lao zi] spune 
că deja s-a scurs multă vreme de când cârmuitorii sunt întunecaţi şi 
şi-au pierdut dreptatea." 

4 Cel care cunoaşte rostul lui Tao este drept, însă nu îi pedepseşte 
pe cei nedrepţi în numele dreptăţii ; este neîntinat, însă nu caută a-i 
vătăma pe cei neîntinaţi; este neprefăcut, însă nu este nemilos cu cei 
prefăcuţi; este luminat, însă nu îşi scoate la iveală strălucirea. Iată ce 
înseamnă „a cunoaşte tăria, păzind însă blândeţea (...); a-i cunoaşte 
partea albă, pâzindu-i însă partea neagră (...); a-i cunoaşte măreţia, 
păzindu-i însă umilinţa Heshang Gong : „Purtarea Omul Sfânt 
este dreaptă ; [el] caută a-i urma pe supuşi, nu a pedepsi oamenii. 
Omului Sfânt este smerit şi curat ; [el] caută a-i preschimba pe 
oameni, nu a-i vătăma. Omul Sfânt, deşi este drept, se încovoaie pe 
sine şi îi urmează pe oameni, nu îşi dă frâu slobod. Omul Sfânt, deşi 
are o înţelepciune neasemuită, se aseamănă adesea unui neştiutor 




Versetul LIX 


[Când] rânduieşti oamenii şi slujeşti Cerul, nimic nu se 
asemuie cumpătării 1 . 

„A fi cumpătat" înseamnă, prin urmare, „a purta 
dinainte cu sine" ; „a purta dinainte cu sine" se cheamă „a 
aduna, iar şi iar, virtute"*. Adunând, iar şi iar, virtute, nimic 
nu va fi de nebiruit 2 . 

Nefiind nimic nebiruit, atunci hotaru-i nu va fi ştiut. 
[Dacă] hotarul virtuţii [tale] nu este de nimeni ştiut, [atunci] 
îţi va fi cu putinţă să cârmuieşti ţara. Având cu sine temelia 
ţării, îţi va fi cu putinţă să [cârmuieşti] vreme îndelungată. 
Iată ce se numeşte „rădăcini adânci şi tulpină trainică", Tao 
cel veşnic 3 ." 


Note 


1 Omul Sfânt este cumpătat şi chibzuit; astfel, el face ca oamenii să 
îşi urmeze rostul şi să nu lupte între ei ; fiind cumpătat şi chibzuit. 
Omul Sfânt nu încalcă rostul Cerului. Heshang Gong : „Cel care câr- 
muieşte ţara se cuvine să-şi preţuiască supuşii, astfel nu va deveni 
risipitor; cel care îşi desăvârşeşte trupul se cuvine să îşi precupeţească 
suflul (...)." 


*Am tradus termenul de în textul propriu-zis şi l-am redat în 
comentariul nostru, în acest verset, numai prin forma de singular ; la 
fel şi în traducerea comentariului lui Heshang Gong. 

2 Omul nechibzuit sapă fântâna atunci când este deja însetat şi îşi 
croieşte veşminte groase în toiul iernii ; Omul Sfânt poartă totul cu 
sine dinainte, astfel cumpătarea şi chibzuinţă îi poartă totul cu sine 
dinainte, astfel cumpătarea şi chibzuinţă îi sunt fireşti; iată de ce vir¬ 
tutea Omului Sfânt se reîntregeşte cu fiecare zi ; când virtutea este 
reîntregită, nimic nu este de nebiruit. Heshang Gong: „Aşadar, numai 
şi numai precupeţind avuţia supuşilor şi precupeţindu-şi suflul îţi va 
fi cu putinţă să îl dobândeşti dinainte pe Tao Ceresc. A-l dobândi 
dinainte pe Tao Ceresc înseamnă a aduna iar şi iar virtute înlăuntrul 
tău. Adunând iar şi iar virtute înlăuntrul tău, nimic nu va fi de 
nebiruit." 

3 Adunând fără-ncetare virtute, nimeni nu-i va cunoaşte hotarul şi 
culmea ; când virtutea îţi va fi reîntregită, îţi va sta în putinţă să câr- 
muieşti ţara, căci temelia cârmuirii ţârii este virtutea. Cel care câr- 
muieşte ţara prin mijlocirea lui Tao va aduce pacea şi va domni vreme 
îndelungată. Heshang Gong : „Nefiind nimic de nebiruit, atunci 
nimeni nu va cunoaşte hotarul şi culmea virtuţii tale. Neaflându-se 
nimeni care să cunoască hotarul virtuţii tale, atunci îţi va fi cu putinţă 
să cârmuieşti ţara şi să aduci tihnă poporului. Ţara şi trupul sunt una. 
Temelia [ţârii] este Tao. [Dacă] omului îi este cu putinţă să îl păzească 
pe Tao dinlăuntrul trupului*, făcând astfel ca suflul să nu ostenească 
iar cele cinci duhuri** să nu se amărască, atunci va putea vieţui 
îndelung. Dacă rădăcinile arborelui nu sunt adânci, crengile şi tulpina 
nu vor fi statornice şi se vor nărui. [Lao zi] spune că se cuvine să ne 
ascundem adânc suflul şi să ne păzim cu străşnicie sămânţa***, 
nelăsându-le să se risipească. 'Rădăcini adânci şi tulpină trainică' 
înseamnă prin urmare Tao cel veşnic'." 


*Shenzhong zhi Dao, Tao aflat de la naştere înlăuntrul omului, 
înainte ca dorinţele să apară şi înaintea cunoaşterii dobândite prin 
simţuri. 

**wu shen, duhurile/spiritele celor cinci organe. 

***„ Rădăcina" este, potrivit lui Heshang Gong, suflul (qi), iar 
„tulpina" este sămânţa/ sperma (jing). 




Versetul LX 


A cârmui o ţară mare este ca şi cum ai găti [o mâncare] 
din peşti mărunţi 1 . 

Slujindu-te de Tao în cârmuirea ţării, duhurile nu vor 
răzbi; nu numai că duhurile nu vor răzbi: [nici] zeii nu-i vor 
vătăma pe oameni. Nu numai că zeii nu-i vor vătăma pe 
oameni : nici Omul Sfânt nu-i va vătăma pe oameni. Astfel, 
duhul şi omul nu se vor vătăma unul pe celălalt. De aceea 
virtuţile [lor] se vor înmănunchea 2 . 


Note 

1 Oamenii sunt feluriţi, de aceea se cuvine să fie rânduit fiecare 
după firea şi după menirea sa. Când cârmuirea este pripită şi 
nesăbuită, supuşii vor fi vătămaţi, la fel cum peştii mărunţi sunt arşi 
sau fărâmiţaţi, din pricina neîndemânârii bucătarului. Suveranul tre¬ 
buie prin urmare să fie asemenea unui bucătar iscusit, care ştie când se 
cuvine să domolească sau să înteţească focul şi când să amestece mân¬ 
carea. Heshang Gong : „[Când] cârmuirea ţării este nestăpânită, su¬ 
puşii vor fi în neorânduială ; [când] rânduiala trupului este nestă¬ 
pânită, sămânţa se va risipi." 

2 Toate fiinţele sunt zămislite din Tao şi sunt hrănite prin virtuţile 
sale ; când Suveranul se slujeşte de Tao pentru a cârmui ţara şi a rân- 
dui supuşii, nu numai cei desăvârşiţi îl vor urma, ci şi acei oameni 
înguşti şi vicleni, care stârnesc duhurile, îşi vor întoarce puterile 
vrăjitoreşti către folosul semenilor. Heshang Gong : „Slujindu-te de 
Tao (...) pentru a cârmui ţara, duhurile nu se vor încumeta să-şi arate 

puterea, vătămând oamenii; duhurile au, negreşit, putere (...), [însă] 
nu le este cu putinţă sâ-i vateme pe cei fireşti. Omul Sfânt, aflându-se 
la domnie, nu caută a-i vătăma pe oameni; de aceea, [nici] duhurile nu 
se încumetă să o facă. Duhurile şi Omul Sfânt vor sta laolaltă şi nici 
unul nu va dăuna celuilalt; omul va putea rândui [tărâmul lui] yang, 
iar duhurile vor putea rândui [tărâmul lui] yin ; omul îşi va putea 
întregi viaţa iar duhurile îşi vor putea păzi puterile ; astfel virtuţile 
[lor] se vor împreuna." 



Versetul LXI 


Ţările mari să curgă prin aşezările joase şi să fie tărâm de 
întâlnire sub Cer 1 . 

Sub Cer, femela biruieşte adeseori bărbatul prin netulbu- 
rare 2 . 

[Femela], slujind u-se de netulburare, se arată smerită; de 
aceea, ţările mari se smeresc dinaintea ţărilor mici şi astfel 
dobândesc [supunerea] ţărilor mici, iar ţările mici se smeresc 
dinaintea ţărilor mari şi astfel dobândesc [îngăduinţa] 
ţărilor mari 3 . 

Prin urmare, unii se smeresc pentru a dobândi, iar alţii se 
smeresc pentru a fi dobândiţi. Ţările mari nu doresc mai mult 
decât a supune [ţările mici] şi a le ocroti, iar ţările mici nu 
doresc mai mult decât a se supune [ţărilor mari] şi a le sluji 4 . 

Fiecare dobândeşte ceea ce şi-a dorit, de aceea, cei mari se 
cuvine să fie smeriţi 5 . 


Note 

1 Sub Cer, neorânduiala este adesea stârnită din pricină că ţările 
mari se slujesc de tăria lor pentru a subjuga alte ţări. Prin urmare, ţările 
mari se cuvine să fie asemenea apei curgând prin aşezările joase ; ast¬ 
fel, celelalte ţări li se vor alătura negreşit. Heshang Gong: „[Când] câr- 
muieşti o ţară mare, se cuvine să te asemeni [apei], curgând prin ţinu¬ 
turile joase. O ţară mare este tărâmul de-ntâlnire al oamenilor aflaţi 
sub Cer." 

2 Yin este netulburat, iar yang este nestăpânit, iată de ce femela 
biruieşte adesea bărbatul ; acesta este rostul firesc al cerului şi al 
Pământului. Heshang Gong : „[Femela] este blândă şi smerită, ci nu 
puternică ; iată de ce ea îl supune pe bărbat; yin îl biruieşte pe yang 
prin mijlocirea liniştii desăvârşite 

3 Prin urmare, ţările mari se cuvine să fie asemenea apei şi aseme¬ 
nea femelei, să curgă prin ţinuturile joase şi să fie smerite ; numai ast¬ 
fel ţările mari dobândesc supunerea ţârilor mici, iar ţările mici, 
smerindu-se la rândul lor, vor dobândi îngăduinţa ţârilor mari; mările 
sunt nemărginite şi se găsesc la picioarele tuturor, iată de ce fluviile şi 
râurile curg către ele. Heshang Gong : „[Dacă] îţi este cu putinţă să fii 
smerit, atunci vei dobândi adeseori." 

4 Ţările mari se smeresc pentru a dobândi supunerea ţărilor mici şi 
pentru a le ocroti, iar ţările mici se smeresc pentru a sluji ţârilor mari 
şi pentru a nu fi înjosite. 

5 Când ţările mari şi ţările mici, deopotrivă, urmează pilda apei, 
fiecare va dobândi ceea ce i se cuvine; prin urmare, atât ţările mici, cât 
şi cele mari, se cuvine să fie smerite. Heshang Gong : „Ţările mari şi 
ţările mici doresc fiecare să îşi dobândească locul ; se mai cuvine ca 
ţările mari să fie smerite." 




Versetul LXII 


Tao este taina „celor zece mii de fiinţe şi lucruri" 1 . 

Este comoara celui vrednic şi ocrotitorul celui nevrednic 2 . 

Vorbele încântătoare pot fi împărtăşite mulţimii, iar 
purtarea demnă de respect poate fi dăruită oamenilor. 
[Dacă] omul se arată nevrednic, de ce să te lepezi de el 3 ? 

Astfel, este înscăunat Fiul Cerului* şi sunt rânduiţi cei trei 
înalţi dregători; chiar dacă jadul cel preţios este pus dinain¬ 
tea carului împărătesc, [nimic] nu este mai presus de a-1 
sluji** pe Tao 4 . 

Din ce pricină cei vechi îl preţuiau pe Tao ? Nu oare din 
pricină că stăruind cu fiecare zi, vei dobândi, iar [dacă] ai 
păcate, [cu totul] se vor risipi ?! lată de ce [Tao], sub Cer, este 
[cel mai] însemnat 5 . 


Note 


1 Tao a zămislit Cerul, Pământul şi „cele zece mii de fiinţe şi 
lucruri", de aceea el este ascuns înlâuntrul lor. Heshang Gong : „Tao 
este [cel care] ascunde în sine 'cele zece mii de fiinţe şi lucruri'. Tao 
cuprinde în sine totul." 


* tianzi, împăratul. 

** Am tradus astfel verbele zuo, „a sta (turceşte) pe rogojină" (i.e. 
„a domni") şi jin, „a căpăta o drecătorie". Obiectul fiind, potrivit sin¬ 
taxei limbii chineze, termenul „Tao", am evitat traducerea literală a 
celor două verbe. 



Versetul LXII 


161 


2 „Cel vrednic" este cel care vieţuieşte întru Tao ; „cel nevrednic" 
este cel care lucrează împotriva firii. Cel vrednic se slujeşte fără 
încetare de Tao, păzindu-1 cu străşnicie ; cel nevrednic păcătuieşte 
adeseori, însă el nu este pierdut pentru veşnicie, căci dacă se va căi, îi 
va fi cu putinţă să se reîntoarcă în Tao, iar cel vrednic îl va ocroti. 
Heshang Gong : „Cel vrednic îl socoate pe Tao drept comoara trupu¬ 
lui [său] şi nu se încumetă să lucreze împotriva lui. Tao este ocrotitorul 
şi sprijinul celui nevrednic." 

3 Cel vrednic îl socoate pe Tao drept o comoară a sa, de aceea vor¬ 
bele şi purtarea sa îl vor urma numai pe Tao. Vorbele încântătoare 
sunt cele rostite prin Tao, care aduc încântare şi binecuvântare 
mulţimii ; de asemenea, purtarea celui vrednic este ca un dar nease-' 
muit pentru cei mulţi. Dacă printre semeni nu s-ar afla „cei vrednici", 
„cei vrednici" s-ar putea numi astfel ? Cel vrednic nu se leapădă de cel 
nevrednic, ci caută a-1 sluji, preschimbându-1 prin mijlocirea lui Tao. 
Heshang Gong : „Omul, chiar dacă este nevrednic, se cuvine să ne slu¬ 
jim de Tao, preschimbându-1." 

4 Fiul Cerului este cel mai însemnat; carul împărătesc este tras de 
patru cai, iar dinaintea lui sunt purtate pietrele mari, preţioase, de 
jad, drept îndemn al măririi împărăteşti. Mărirea şi însemnătatea 
împăratului şi ale celor trei mari dregători vor dăinui numai atâta 
vreme cât Tao este urmat ; când oamenii se îndepărtează de Tao, 
totul este vremelnic şi înşelător. Au oare pietrele preţidăse vreun 
folos atunci când omul moare, sau când se află în primejdie ?! 

5 Când omul stăruieşte zi de zi căutându-1 pe Tao, păcatele sale se 
vor risipi în chip firesc; Tao înseamnă netulburare şi non-acţiune, însă 
prin Tao nimic nu rămâne nedesăvârşit. Heshang' Gong : „Nu te 
îndepărta, căutând zile-n şir; caută aproape, dobândindu-1 [pe Tao] în 
tine însuţi. Desăvârşindu-te întru Tao, îţi va fi cu putinţă să te dezlegi 
de moarte şi să ocoleşti noianul de [păcate]. Virtuţile lui Tao sunt 
adânci şi îndepărtate, [însă] nimic nu este neocrotit [de ele]. [Când] îţi 
întregeşti trupul şi cârmuieşti ţara, fii netulburat şi fără acţiune, astfel 
îţi va sta în putinţă să fii demn de a fi preţuit sub Cer." 




Versetul LXIII 


înfăptuieşte non-acţiunea ; lucrează potrivit firii lucruri¬ 
lor ; gustă din ceea ce nu are gust 1 . 

De „mare", „mic", de „mult" şi de „puţin" [să nu ţii 
seama], iar la duşmănie, să cauţi a răspunde prin virtute 2 . 

Chibzuieşte ceea ce este anevoios când este [încă] lesni¬ 
cios ; înfăptuieşte ceea ce este mare când este [încă] mă¬ 
runt. Sub Cer, lucrurile anevoioase trebuie să fie începute 
când se arată lesnicioase ; lucrurile mari se cuvine să fie 
pornite când se arată mărunte. Iată de ce Omul Sfânt nici¬ 
când nu-făptuieşte [lucruri] mari şi astfel îi este cu putinţă 
să-mplinească ceea ce-i de necuprins 3 . 

Aşadar, încuviinţarea dată-n grabă, negreşit, va însemna 
încredere puţină ; prea lesne, negreşit, va însemna prea 
anevoie. Iată de ce, chiar Omul Sfânt socoate totul drept 
anevoios, astfel nicicând nu-ndură greul 4 . 


Note 

1 Omul Sfânt se slujeşte de non-acţiune, astfel totul este înfăptuit 
cum se cuvine ; Omul Sfânt lucrează fără ca semenii săi să prindă de 
veste, însă totul este rânduit potrivit firii lucrurilor. „Ceea ce are gust" 
este vremelnic şi înşelător; Tao pare a nu avea gust, căci gustul său nu 
este asemenea celor cunoscute de oameni; gustul lui Tao este desăvârşit 
şi veşnic. Heshang Gong : „[Omul Sfânt] se desăvârşeşte, de aceea nu 
lucrează împotriva firii; [el] cugetă adânc şi gustă din înţelesul lui Tao." 



Versetul LXIII 


163 


2 Omul Sfânt este nepărtinitor, el nu ţine seama de ceea ce se 
înfăţişează drept „mare" sau „mic", „mult" sau „puţin", iar la 
duşmănie răspunde slujindu-se de virtuţile lui Tao ; Lao zi spune în 
Versetul XLIX : „Celui bun, îi voi arăta bunătate; celui rău îi voi arăta, 
deopotrivă, bunătate ; virtute înseamnă [prin urmare] 'bunătate'. 
Celui demn de încredere, îi voi arăta credinţă ; celui nedemn îi voi 
arăta, deopotrivă, credinţă ; virtute-nseamnă [aşadar] 'credinţă'." 

3 Iată lucrarea Omului Sfânt: el sădeşte un copăcel pe care vremea 
îl va preschimba într-un arbore neasemuit. Omul Sfânt nicicând nu 
pare a înfăptui lucruri mari, însă rodul lucrării sale este desăvârşit. 
Oricât de mărunte ar fi astăzi gândurile şi faptele noastre, cu vremea 
ele vor spori, iar noi vom căpăta răsplata cuvenită, după cum ne 
învaţă Scriptura Răsplătirii : „Aşadar, cel norocit rosteşte lucruri bune, 
priveşte lucruri bune şi-nfăptuieşte lucruri bune : trei lucruri bune 
într-o zi, iar în trei ani şi Cerul, negreşit, îi va aduce fericire ; cel rău 
rosteşte lucruri rele, priveşte lucruri rele şi-nfăptuieşte lucruri rele : 
trei lucruri rele într-o zi, iar în trei ani şi Cerul, negreşit, îi va stârni 
prăpădul (...)." Heshang Gong : „Când chibzuieşti lucruri anevoioase, 
se cuvine [să începi] când se arată lesnicioase (...). Când cauţi să 
înfăptuieşti lucruri mari, se cuvine să începi când se arată mici ; 
prăpădul şi neorânduiala îşi au obârşia în [lucrurile] mici." 

4 Cel care îşi dă încuviinţarea cu uşurinţă nu este demn de a fi 
crezut; cel care nu este chibzuit, socotind totul lesnicios, va fi biruit de 
greu şi nu-i va fi cu putinţă să-şi ducă la bun sfârşit lucrarea. Omul 
Sfânt dă însemnătate lucrurilor, socotindu-le anevoioase, însă este 
netulburat şi neostenit, de la început, până când îşi desăvârşeşte 
lucrarea, iată de ce nu îndură greul. Heshang Gong : „Nechibzuinţă 
înseamnă prăpăd. Omul Sfânt este ferit, întreaga viaţă, de nenorocire 
şi prăpăd (...)." 

Ceea ce este domol, e lesne de ţinut 1 . 

Ceea ce încă nu este vădit, e lesne de pus la cale ; ceea ce 
este gingaş, e lesne de a fi zdrobit; ceea ce este mărunt, e lesne 
de a fi-mprăştiat. înfăptuieşte lucrurile când încă nu s-au ză¬ 
mislit ; rânduieşte ţara când încă nu a cunoscut neorânduiala. 
Un arbore nemăsurat s-a înălţat dintr-un lăstar subţire ; un 
foişor cu nouă caturi s-a ridicat dintr-o movilă de ţărână ; un 
drum în depărtări începe cu întâiul pas. Cel cu acţiune nu va 
izbândi; cel care ţine cu înverşunare va păcătui 2 . 

Iată de ce Omul Sfânt nu are acţiune şi prin urmare nu 
este înfrânt; nu ţine cu înverşunare, de aceea nu are păcate, 
în lucrarea lor, oamenii sunt adesea aproape de izbândă, 
însă nu izbândesc. Fii chibzuit şi la sfârşit, la fel ca la-nceput, 
astfel nu îţi vei irosi lucrarea 3 . 

De aceea. Omul Sfânt doreşte ceea ce nu este „dorinţă" şi 
nu preţuieşte obiectele greu de căpătat. [El] învaţă ceea ce 
nu este „învăţătură" şi se înapoiază în locul de care oamenii 
s-au îndepărtat. [El] caută a sluji firea „celor zece mii de 
fiinţe şi lucruri", ci nu se încumetă să aibă acţiune 4 . 


Note 

1 Când lucrurile sunt liniştite, ele sunt uşor de păstrat; când sunt 
tulburate, ele nu vor fi rânduite cu uşurinţă. Cel care se desăvârşeşte 
întru Tao se cuvine să îşi păzească netulburarea înainte ca sufletul să-i 

fie stârnit de dorinţe, numai astfel îşi va regăsi natura primordială. 
Oamenii se lasă adeseori împovăraţi de dorinţe, rătăcind astfel între 
naştere şi moarte. Heshang Gong: „Cel care, desăvârşindu-şi trupul şi 
«cârmuind ţara, este netulburat, îşi va păzi lesne [buna rânduială]." 

2 Cârmuirea ţării şi desăvârşirea trupului sunt un singur lucru, 
nimic nu le deosebeşte, căci amândouă se înfăptuiesc numai prin 
netulburare, iar răul este alungat când încă nu s-a arătat. Firile şi 
înfăţişările oamenilor sunt felurite, însă la naştere toţi sunt plăpânzi şi 
neştiutori. Când copiii sunt neîntinaţi şi neştiutori, nu se cuvine să fie 
învăţaţi împotriva firii; părinţii să se slujească de virtuţile lui Tao şi să 
fie întâi de toate o pildă pentru copii. Astfel, copiii vor creşte şi se vor 
împlini, însă dorinţele îi vor ocoli. Vremurile de pace şi îndestulare nu 
sunt pentru desfătare şi risipă, ci pentru cumpătare şi măsură ; numai 
astfel buna rânduială va fi păzită. Heshang Gong : „Când poftele şi 
râul încă nu s-au arătat, e lesne să cauţi a [le] îndrepta. [Când] 
prăpădul şi neorânduiala încă nu s-au iscat în împărăţie (...), [ele] sunt 
lesne de alungat. Ceea ce încă nu este vădit, fiind prea mărunt, este 
lesne de împrăştiat. Desâvârşeşte-ţi trupul şi rânduieşte ţara când încă 
nu sunt în neorânduială ; se cuvine să îţi astupi din vreme 'porţile'. 
[Dacă] lucrezi împotriva firii lucurilor, te vei îndepărta de Tao; [dacă] 
lucrezi împotriva dreptăţii, vei fi împotriva omeniei ; [dacă] te laşi 
pradă desfătărilor, te vei îndepărta de spirit. [Dacă] îţi păzeşti cu 
străşnicie câştigul, vei întâmpina prăpăd ; [dacă] îl păzeşti cu 
străşnicie pe Tao, te vei întregi pe tine însuţi (...)." 

3 Omul Sfânt se slujeşte de non-acţiune, nu lucrează împotriva firii; 
iată de ce el izbândeşte în lucrarea sa; Omul Sfânt nu se lasă cuprins de 
înverşunare din pricina învăţăturii sau a averilor, de aceea nu 
păcătuieşte în faţa semenilor săi. Oamenii îşi încep adeseori lucrarea 
slujindu-se de virtuţile lui Tao, însă dorinţele îi orbesc înainte ca ei să 
ajungă la izbândă. Numai cel care este chibzuit şi netulburat de la 
început până la sfârşit, acela va izbândi. Heshang Gong : „Omul Sfânt 
nu dă însemnătate măririi şi erudiţiei, nu dă însemnătate desfătărilor 
şi câştigului, nu omoară şi nu tâlhăreşte, de aceea nu sfârşeşte învins. 
Omul Sfânt se slujeşte de virtuţile lui Tao pentru a-i învăţa pe cei 
neştiutori iar averea o dă celor nevoiaşi (...), de aceea nu păcătuieşte 
împotriva semenilor. [Când] oamenii lucrează, în urma bunătăţii lor, 
sunt adesea aproape de izbândă, însă tânjind după ranguri şi iubind 
mărirea (...), îşi iscă singuri înfrângerea. Sfârşitul se cuvine să fie 
asemenea începutului; nu lenevi!" 

4 Oamenii sunt biruiţi de dorinţe şi preţuiesc obiectele rare; mulţi 
dintre ei se socot învăţaţi, depărtându-se însă de rostul adevărat al 

lucrurilor. Omul Sfânt doreşte ceea ce este potrivnic dorinţelor şi caută 
învăţătura adevărată a lui Tao. Astfel, Omul Sfânt se înapoiază în 
locul de care oamenii s-au îndepărtat. A avea acţiune înseamnă a te 
împotrivi firii „celor zece mii de fiinţe şi lucruri". Heshang Gong ^ 
„Omul Sfânt doreşte ceea ce oamenii nu îşi doresc : oamenii doresc să 
fie cunoscuţi; Omul Sfânt caută să îşi ascundă strălucirea; Omul Sfânt 
doreşte să fie simplu ; oamenii iubesc desfătările ; Omul Sfânt îşi 
îndreaptă dorinţele către virtuţile lui Tao. Omul Sfânt (...) nu neso¬ 
coteşte piatra, preţuind jadurile. Omul Sfânt învaţă ceea ce oamenilor 
nu le este cu putinţă să înveţe : oamenii învaţă iscusinţa şi viclenia ; 
Omul Sfânt învaţă [rostul] Naturii; oamenii învaţă să rânduiască vre¬ 
murile ; Omul Sfânt învaţă să-şi desăvârşească trupul, păzind 
adevărul lui Tao. învăţătura mulţimii este potrivnică : [oamenii] se 
îndepărtează de rădăcină, căutând ceea ce este vremelnic ; se 
îndepărtează de adevăr, căutând ceea ce este înşelător. Cel care îi 
învaţă pe oameni să se întoarcă la rădăcină şi la adevăr, caută să slu¬ 
jească firea 'celor zece mii de fiinţe şi lucruri'. în faptele sale Omul 
Sfânt urmează [Natura]: [el] nu se încumetă să lucreze împotriva firii, 
de teamă să nu se îndepărteze de origine." 




Versetul LXV 


în vechime, cei meniţi să lucreze întru Tao, nu căutau să-i 
lumineze pe oameni, [ci] căutau a-i întuneca 1 . 

Poporul este greu de cârmuit, întrucât cei iscusiţi sunt 
nenumăraţi; de aceea, a cârmui ţara slujindu-te de iscusinţă 
înseamnă prăpăd, iar a cârmui ţara fără a te sluji de iscusinţă 
[înseamnă] bunăstare. Cunoaşterea acestor două lucruri 
este, de asemenea, o pildă de urmat 2 . 

A cunoaşte fără încetare [această] pildă, iată ce se 
cheamă „virtute tainică"*. Cât de adâncă este tainica virtute 
şi cât de-ndepărtată ! [Virtutea] — vai! — nu este-asemenea 
mulţimii. Astfel se va ajunge la marea rânduială 3 . 


Note 

1 „Lumină 7 ' înseamnă iscusinţă şi viclenie ; „întuneric" înseamnă 
simplitate şi neprefăcătorie. Tao este începutul Cerului şi al Pământului. 
Soarele şi Luna răsar şi apun, pe rând; cele patru anotimpuri îşi fac loc 
unul altuia, iar plantele se nasc, se împlinesc şi se veştejesc. Nimeni nu 
a arătat această rânduială; ea s-a aflat dintotdeauna înlăuntrul lucrurilor 
şi fiinţelor. De aceea, împăraţii din vechime se slujeau de virtuţile lui 
Tao în cârmuirea ţării, ci nu îi învăţau pe supuşi să fie iscusiţi şi 
vicleni. Heshang Gong : „Slujeşte-te de virtuţile lui Tao pentru a-i 
învăţa pe oameni să devină simpli şi curaţi, nu vicleni şi prefăcuţi." 


* xuan de. 

2 Când cârmuitorii sunt iscusiţi şi vicleni, supuşii îi vor răsplăti 
prin iscusinţă şi viclenie ; când cârmuitorii şi supuşii se arată vicleni 
unii cu alţii, ţara va cunoaşte prăpădul. Cârmuitorul desăvârşit este 
neprefăcut; el nu se împotriveşte firii lucrurilor şi se arată simplu şi 
smerit, curat şi cumpătat ; când cârmuitorul vieţuieşte întru Tao, 
supuşii îi urmează pilda, iar totul este rânduit cum se cuvine. Heshang 
Gong : „Punându-i pe cei iscusiţi să rânduiască treburile ţării, te vei 
îndepărta de virtuţile lui Tao, negreşit; nepunându-i pe cei iscusiţi să 
rânduiască treburile ţării, atunci supuşii vor păzi dreptatea (...), câr¬ 
muitorii şi supuşii vor fi apropiaţi iar Suveranul şi dregătorii îşi vor 
uni puterile — iată ce înseamnă 'bunăstarea ţării'. 'Cele două lucruri' 
sunt iscusinţa şi neiscusinţa ; cel adesea iscusit aduce prăpăd, celui 
neiscusit îi este cu putinţă să aducă bunăstare ; iată o pildă în 
desăvârşirea trupului şi în cârmuirea ţării." 

3 Păzind fără-ncetare rostul arătat mai sus, vei lucra potrivit lui 
Tao. Natura lui Tao nu poate fi înfăţişată, însă folosul său este nes¬ 
fârşit, iată de ce virtuţile lui Tao sunt „tainice". Virtuţile lui Tao sunt 
potrivnice dorinţelor mulţimii : oamenii caută câştigul şi mărirea ; 
virtuţile lui Tao sunt adânci şi-ndepărtate, aflându-se la rădăcină. 
Când ţara este cârmuită prin mijlocirea virtuţilor lui Tao, rânduiala 
este desăvârşită. Heshang Gong : „Tainic-este Cerul. [Dacă] îţi stă în 
putinţă să cunoşti pilda rânduielii trupului şi a cârmuirii ţării, aceasta 
se va numi 'a-ţi uni virtuţile cu Cerul'. Omul cu virtute tainică este 
adânc, cu neputinţă de aflat ; îndepărtat, cu neputinţă de a-i găsi 
hotarul. Omul cu virtute tainică nu este asemenea 'celor zece mii de 
fiinţe şi lucruri' : oamenii caută câştigul, virtutea tainică dăruieşte 
bunătate şi bunăstare oamenilor. Virtutea tanică nu este asemenea 
'celor zece mii de fiinţe şi lucruri', iată de ce îi este cu putinţă să aducă 
rânduială desăvârşită, 'rânduiala' este rostul Ceresc." 




Versetul LXVI 


De ce le este cu putinţă fluviilor şi mărilor să domnească 
peste sute de şuvoaie ? Deoarece ele ştiu să se pună mai pre¬ 
jos de acestea, iată de ce le este cu putinţă să domnească 
peste sute de şuvoaie 1 . 

De aceea. Omul Sfânt, [dacă] doreşte să fie mai presus de 
semenii săi, se slujeşte de vorbele sale, punându-se mai pre¬ 
jos de ei ; [dacă] doreşte să se găsească înaintea semenilor 
săi, se pune pe sine în urma lor 2 . 

Astfel, [Omul Sfânt] se află deasupra, însă oamenii nu [îl] 
socotesc o povară ; se află înainte, însă oamenii nu [îl] 
socotesc vătămător ; de aceea, semenii [îl] pun cu bucurie 
[Domn] şi nu [îl] nesocotesc. El nu luptă, iată de ce sub Cer 
nimănui nu îi stă în putinţă să lupte cu el 3 . r _ 


Note 

1 Apele se întâlnesc în ţinuturile joase, acolo unde se găsesc fluvi¬ 
ile şi mările; astfel, ele domnesc peste toate apele. Heshang Gong. „Flu¬ 
viile şi mările se arată smerite, astfel mulţime de ape curgătoare se în¬ 
dreaptă către ele, la fel cum supuşii se adună în preajma Suveranului." 

2 Suveranul se cuvine prin urmare să urmeze pilda fluviilor şi a 
mărilor, căci numai prin chibzuinţă şi smerenie ţara va fi în bună rân- 
duială. Heshang Gong : „[Dacă] doreşti să te afli deasupra oamenilor, 
urmează pilda fluviilor şi a mărilor, arătându-te smerit. [Dacă] doreşti 
să te afli înaintea semenilor, pune-i pe ei înainte iar pe tine pune-te la 
urmă." 

3 Omul Sfânt se găseşte deasupra, însă îşi păzeşte smerenia şi 
cumpătarea, iată de ce supuşii nu îl socotesc o povară ; el se afla 
înainte, însă nu lucrează împotriva firii, iată de ce supuşii nu îl 
socotesc vătămător. Oamenii înşişi îl aleg Domn pe Omul Sfânt şi îl 
slujesc, fără a-1 nesocoti. A lupta înseamnă a te pune împotriva firii 
lucrurilor ; cel care luptă este răsplătit prin împotrivire. Heshang 
Gong : „Omul Sfânt este Domn peste mulţime, [însă] nu se socoate 
demn de respect şi însemnat, [ci] se arată smerit, de aceea supuşii îl 
slujesc fără a-1 socoti o povară. Bunătatea Omului Sfânt este adâncă iar 
dragostea îi este nemărginită, socotind poporul ca pe un prunc abia 
zămislit, iată de ce semenii [îl] împing de bună voie înainte, punându-1 
Domn. Semenii nu îl nesocotesc pe Omul Sfânt, căci Omul Sfânt nu 
luptă cu semenii pentru întâietate." 




Versetul LXVII 


Semenii socot cu toţii că al meu Tao este mare, părând de 
neasemuit. Numai şi numai din pricină că este mare, iată de 
ce pare de neasemuit. De este-asemuit, cu vremea el va 
deveni mărunt 1 . 

Eu am cu mine trei comori şi le păzesc cu străşnicie : cea 
dintâi se cheamă „blândeţe" ; cea de-a doua se cheamă 
„cumpătare" iar cea de-a treia — „nu cutez să mă pun înain¬ 
tea semenilor" 2 . 

Aşadar, fiind blând, îmi este cu putinţă să fiu viteaz ; 
fiind cumpătat, îmi este cu putinţă să fiu cuprinzător ; nu 
cutez să mă pun înaintea semenilor şi de aceea îmi este cu 
putinţă să ajung în fruntea celor aleşi 3 . 

[Dacă] acum aş alunga blândeţea, nu însă şi dârzenia, 
[dac-]aş îndepărta şi cumpătarea, păzindu-mi măreţia şi [de] 
aş înceta să mă găsesc la urmă, punându-mă-nainte, voi 
pieri ! Blândeţea aşadar, în luptă va ieşi biruitoare, iar în 
veghe — de neclintit se va înfăţişa. Cerul îl va mântui [pe cel 
blând] şi îl va ocroti slujindu-se de blândeţe 4 . 


Note 

1 Tao este de necuprins, el nu are formă şi nici înfăţişare, iată de ce 
nu poate fi înfăţişat. Când este asemuit cu lucrurile înzestrate cu 
formă şi înfăţişare, Tao încetează să fie mare. Heshang Gong : „Lao zi 

zice : 'Semenii spun că virtutea mea este mare, eu însă mă arăt neştiu¬ 
tor, părând nevrednic'. Numai şi numai virtutea 'mare', voi aduce 
vătămare trupului; de aceea mă arăt neştiutor (...) şi nu-i nesocotesc 
pe oameni 

2 Cele trei comori ale lu Tao sunt: blândeţea, cumpătarea şi smere¬ 
nia. Heshang Gong : „Lao zi spune : 'Eu am trei comori pe care le 
păzesc cu străşnicie şi de care mă slujesc'." 

3 Natura lui Tao este blândă, cumpătată şi smerită. Prin blândeţe 
poţi birui fără a merge la război ; prin cumpătare poţi să fii 
cuprinzător ; prin smerenie te vei asemui fluviilor şi mărilor ce dom¬ 
nesc peste ape. Heshang Gong : „Fiind milostiv, poţi să fii viteaz (...). 
[Când] împăratului însuşi îi este cu putinţă să fie cumpătat, bunurile 
de zi cu zi ale supuşilor vor spori. Nu căuta să te găseşti înaintea 
semenilor. '[Cel care] ajunge în fruntea celor aleşi' este cel care l-a 
dobândit pe Tao." 

4 Dacă omul se slujeşte de blândeţe, rânduiala firească a lui Tao îl 
va răsplăti prin blândeţe şi îl va ocroti. Heshang Gong : „Oamenii din 
Lume au alungat blândeţea şi milostenia, căutând numai a fi viteji; au 
alungat cumpătarea, căutând numai risipa ; au alungat smerenia, 
căutând numai a se afla înaintea semenilor. Purtându-te astfel, te vei 
îndrepta către tărâmul morţii. Aşadar, pe cel blând şi milostiv, 
poporul îl va avea aproape şi îl va sluji (...); astfel, în război, va birui 
duşmanul, iar veghea sa va fi de neclintit. Cerul îl va mântui pe [cel] 
bun." 




Versetul LXVIII 


Cel priceput să mânuiască armele, nu este viteaz; cel pri¬ 
ceput să meargă la oaste, nu îşi pierde cumpătul ; cel pri¬ 
ceput să biruiască duşmanul, nu caută a lupta 1 . 

Cel priceput a se sluji de oameni, se pune mai prejos de ei 2 . 

Aceasta se cheamă „virtutea de a nu lupta"*, se cheamă 
putinţa de a te sluji de oameni, se cheamă a fi pe potriva 
Cerului — rostul cel vechi 3 . 


Note 

1 Oamenii se cuvine să fie blânzi, cumpătaţi şi smeriţi. Numai ast¬ 
fel, în vreme de pace, totul va fi rânduit cum se cuvine, iar în vreme 
de război, duşmanul va fi biruit. Cel aflat în fruntea oştilor se cuvine 
să se slujească de tăria armelor numai atunci când este silit să îşi apere 
ţara ; după ce duşmanul a fost biruit, lupta trebuie să înceteze. Hes- 
hang Gong: „[Lao zi] spune : 'Dă însemnătate lui Tao şi virtuţilor sale, 
nu iubi tăria armelor. Cel priceput să meargă la oaste slujindu-se de 
Tao, (...) pune capăt prăpădului când [acesta] încă nu a încolţit (...). 
Cel priceput să biruiască duşmanul slujindu-se de Tao, (...) nu luptă 
cu duşmanul, însă acesta din urmă singur se înduplecă." 

2 Cel care cârmuieşte ţara se cuvine să fie smerit, numai astfel 
supuşii îl vor sluji iar ţara va fi în bună rânduialâ ; când Suveranul 


*bu zhetig zhi dc. 

îşi nesocoteşte supuşii, ţara va cunoaşte neorânduială şi prăpădul. 
Heshang Gong: „Cel priceput să se slujească de oameni în cârmuirea 
[ţării], se arată întotdeauna smerit dinaintea oamenilor." 

3 Cel care vieţuieşte întru Tao nu are acţiune, însă nimic nu rămâne 
nedesăvârşit : omul îşi regăseşte natura primordială iar ţara îşi 
redobândeşte rânduiala firească. Acesta este rostul cel vechi al 
Cerului. Heshang Gong : „Suveranul se pune mai prejos de semeni ; 
aceasta este aşadar Virtutea de a nu lupta împotriva semenilor'. 
[Dacă] îţi este cu putinţă să te pui pe tine însuţi mai prejos de oameni, 
aceasta se va chema 'putinţa de a te sluji de oameni în cârmuirea 
[ţării]'. Virtutea celui căruia îi stă în putinţă să înfâputuiască aceste 
lucruri va fi pe potriva Cerului şi a Pământului; acesta este aşadar ros¬ 
tul* de temelie, din vechime. 


*Literal: Dao (Tao). 




Versetul LXIX 


Se spune despre ridicarea armelor : „Eu nu mă încumet 
să fiu stăpân, ci voi fi oaspete ; nu mă încumet să înaintez 
[măcar] cu un deget, ci mă dau înapoi cu un cot" 1 . 

Iată ce se numeşte „a merge [la război] fără a merge", „a 
ridica braţul fără a-1 ridica", „a înfrunta duşmanul fără a-1 
înfrunta" şi „a ţine-n mână sabia fără a o ţine" 2 . 

Nu se află prăpăd mai mare decât nesocotirea arătată 
duşmanului; nesocotind duşmanul, îmi voi pierde comoara 
curând 3 . 

Prin urmare, [când] oştirile potrivnice se înfruntă, cei 
îndureraţi vor birui 4 . 


Note 

1 „Stăpânul" este cel care, mânat de dorinţe, iscă războaie ; 
„oaspetele" este cel care merge la război din pricină că este silit să îşi 
apere ţara. Armele sunt unelte ale nenorocirii, iar cel care le ridică fără 
pricină va pieri. Cel care este silit să se slujească de arme pentru a-şi 
apăra ţara, nu se încumetă să înainteze, mânat de duşmănie, ci se arată 
chibzuit. Heshang Gong : „'Stăpânul' este cel dintâi. Nu cuteza să ri¬ 
dici dintâiul armele. Oaspetele este blând, nu iscă [războaie]. A cotropi 
pământul [altor] oameni şi a te bucura de bogăţiile lor înseamnă 'a 
înainta'; a fereca porţile şi a păzi cetatea înseamnă 'a te da înapoi'." 

2 Prin urmare. Suveranul care se slujeşte de Tao merge la război 
numai din pricină că este silit să-şi apere ţara şi supuşii ; el înfruntă 

duşmanul fără a fi mânat de pofta de a ucide. Heshang Gong : „Chiar 
dacă o mare duşmănie te încearcă, să pari a nu avea braţ care să fie 
ridicat; chiar dacă vei apuca arma, să pari a nu avea tăiş de sabie de 
care să te poţi sluji." 

3 Cel care îşi face duşmani şi îi nesocoteşte, orbit de dorinţe, va 
sfârşi curând, căci oricine se va îndepărta de cele trei comori ale lui 
Tao — blândeţea, cumpătarea şi smerenia, îşi va primi pedeapsa 
curând. Heshang Gong : „Nu se găseşte nenorocire mai mare de a 
înjosi şi nesocoti duşmanul, de a cotropi şi prăda fără-ncetare (...). Cel 
care îşi înjoseşte şi nesocoteşte duşmanul, îşi va pierde viaţa curând." 

4 Când cel care vieţuieşte întru Tao este silit să meargă la război, 
sufletul său este îndurerat din pricina vieţilor ce se vor rătăci ; cel 
îndurerat biruieşte, însă varsă lacrimi pentru cei înfrânţi. Heshang 
Gong : ,/Cei îndureraţi' sunt blânzi şi milostivi." 




Versetul LXX 


Vorbele mele sunt lesne de-nţeles şi lesne de înfăptuit 1 . 

Sub Cer nu-i este cu putinţă nimănui să le-nţeleagă şi 
nimănui nu-i este cu putinţă să le înfăptuiască 2 . 

Vorbele au o temelie 3 . 

Lucrurile au o pricină 4 . 

Numai şi numai din cauză că sunt neştiut, iată de ce 
[oamenii] nu mă înţeleg 5 . 

Cei care mă-nţeleg sunt puţini, astfel sunt însemnat. Prin 
urmare. Omul Sfânt poartă pe umeri un veşmânt umil şi ţine 
în sân un jad 6 . 


Note 

1 Vorbele rostite prin Tao îşi au obârşia în non-acţiune, de aceea 
sunt lesne de-nţeles şi de'înfăptuit. Heshang Gong : „Lao zi spune : 
'Vorbele mele sunt măsurate şi lesne de înţeles, sunt cumpătate şi 
lesne de înfăptuit'." 

2 Tao este asemenea unui drum neted iar vorbele rostite prin Tao 
sunt simple, însă oamenii caută cărările încâlcite şi vorbele 
înşelătoare. Heshang Gong : „Oamenii urăsc blândeţea şi moliciunea 
şi iubesc tăria şi puternicia." 

3 Vorbele rostite prin Tao au o rădăcină şi o noimă. Heshang Gong : 
„Vorbele mele au un ţel şi o temelie." 

4 Lucrurile care îşi au obârşia în Tao au un temei. Heshang Gong : 
„Faptele [mele] au 'Suveran' şi 'dregători'." 



178 


Cartea despre Tao şi virtuţile sale 


5 Omul Sfânt este firesc şi fără acţiune, slujindu-şi semenii fără ca 
ei să prindă de veste. Heshang Gong : „întrucât virtuţile mele sunt 
nezărite (...), fiind nemărginite şi adânci, sunt neştiut/' 

6 Tao este nevăzut şi nedesluşit ; înfăţişarea Omului Sfânt este 
umilă, însă Tao este păzit în sufletul său. Heshang Gong : „Numai cei 
care ajung la Tao mă pot înţelege pe mine, iată de ce sunt preţios. 'A 
purta pe umeri un veşmânt umil' înseamnă a nesocoti [înfăţişarea] 
exterioară ; 'a ţine în sân un jad' înseamnă a da însemnătate celor 
lăuntrice." 




Versetul LXXI 


A şti, arătându-te neştiutor, înseamnă a fi desăvârşit. A 
nu şti, socotindu-te ştiutor, înseamnă a fi suferind. Numai şi 
numai socotind suferinţa drept un neajuns, astfel vei fi ferit 
de suferinţă. Omul Sfânt nu este suferind, căci el socoate 
suferinţa drept neajuns, iată de ce nu este suferind. 

Omul Sfânt este netulburat şi se desăvârşeşte fără 
încetare ; nu îşi arată înţelepciunea, ci este asemenea unui 
neştiutor ; însă Omul Sfânt îi slujeşte pe semeni, fapta sa 
asemuindu-se cu razele Soarelui, care nu lasă nici un 
ungher neluminat ; aceasta înseamnă a fi desăvârşit. 
Oamenii se socotesc adesea ştiutori, însă ei sunt asemenea 
unei torţe într-o odaie întunecată : razele sale luminează 
numai un ungher al odăii. A te socoti ştiutor, fără a 
cunoaşte cu-adevărat, înseamnă a fi suferind ; cel care 
socoteşte suferinţa drept neajuns, este ferit de suferinţă. 
Heshang Gong : „A şti, spunând că nu ştii — iată 
desăvârşirea virtuţilor lui Tao. Omul Sfânt nu are neajun¬ 
sul de a se socoti ştiutor (...). Omul Sfânt poartă în sine 
ştiinţa adâncă şi o încredinţează celor neştiutori, căutând 
să-i întoarcă pe semeni la neîntinare şi dreptate 



Versetul LXXII 




Oamenii nu se tem de nenorociri, astfel marile nenorociri 
[îi] ajung 1 . 

Nu nesocoti sălaşul sufletului şi nu-ţi îndestula viaţa ; 
numai şi-numai necăutând a [o] îndestula, astfel [ea] este 
preţuită 2 . 

De aceea Omul Sfânt se cunoaşte pe sine, fără a se face 
cunoscut, se preţuieşte pe sine, fără a se socoti însemnat ; 
prin urmare, [el] îl alungă pe cel din urmă şi îl ia pe cel din¬ 
tâi 3 . 


Note 

1 Scriptura Răsplătirii spune : „Necazul şi norocul nu au o poartă 
[prin care pătrund], numai omul şi le iscă singur ; răsplata binelui şi a 
răului este asemenea umbrei ce urmează trupul. „Lao zi spune în 
Versetul LXXII1 : 'Năvodul Cerului este nemărginit şi rar, însă nu lasă 
[nimic] să se rătăcească/ Oamenii caută adeseori să-şi îndestuleze 
viaţa, dând frâu slobod poftelor. Cu vremea, râul se va aduna şi se va 
întoarce împotriva celui care l-a săvârşit, căci nimic nu rămâne 
nerăsplătit sub Cer. Heshang Gong : „Oamenii nu se tem de nenoro¬ 
cirile mici, astfel marile nenorociri sosesc ; [marea nenorocire] este 
pieirea ; cel care se teme de pieire se cuvine să-şi preţuiască spiritul şi 
să urmeze Cerul şi Pământul." 

2 Cel care cârmuieşte ţara mijlocindu-se de Tao, nu lucrează 
împotriva firii oamenilor şi astfel totul este rânduit cum se cuvine; cel 
care îşi desăvârşeşte trupul mijlocindu-se de Tao, nu caută a-şi 



Versetul LXXII 


181 


îndestula viaţa, ci îşi limpezeşte sălaşul sufletului. Cel care caută 
îndestularea, socotind că astfel îşi preţuieşte viaţa, va pieri; numai cel 
cumpătat îşi preţuieşte cu-adevărat viaţa. Heshang Gong : „[Sălaşul] 
este locuinţa gândurilor. Sufletul se cuvine să fie darnic şi blând, nu se 
cuvine să fie nestăpânit şi îngust. De ce vieţuieşte omul ? Din pricină 
că spiritul este încredinţat vidului şi se bucură de netulburare ; a bea 
şi a mânca fără măsură (...) înseamnă a reteza rădăcina şi a nesocoti 
spiritul. Aşadar, numai în cel care nu îşi nesocoteşte spiritul, 
curăţindu-şi gândurile şi limpezindu-şi necurăţenia, arătându-se 
netulburat şi fără dorinţe, spiritul va sălăşlui (...)." 

3 Omul Sfânt este înţelept, însă nu îşi arată înţelepciunea, ci îi 
slujeşte pe oameni fără ca ei să prindă de veste ; Omul Sfânt îşi 
preţuieşte viaţa, desăvârşindu-se neîncetat, însă nu se socoate însem¬ 
nat, ci se arată smerit. Heshang Gong : „[Omul Sfânt] îşi ascunde 
virtuţile înlăuntru ; [el] îşi preţuieşte trupul păzindu-şi duhul*." 




Versetul LXXIII 


Cel viteaz şi nesăbuit va pieri; cel care este viteaz, fără a 
fi nesăbuit, va rămâne în viaţă. Dintre aceste două lucruri, 
unul înseamnă folos, iar altul prăpăd. Cine cunoaşte pricina 
a ceea ce urăşte Cerul ? De aceea, chiar şi Omul Sfânt 
socoteşte aceste lucruri drept anevoioase 1 . 

Tao al Cerului nu luptă, însă ştie să biruiască; nu rosteşte 
vorbe, însă primeşte răspuns ; nu porunceşte, însă [fiinţele] 
îl urmează singure; este întins, însă îi este cu putinţă să rân¬ 
duiască [totul]. Năvodul Cerului este nemărginit şi rar, însă 
nu lasă [nimic] să se rătăcească 2 . 


Note 

1 Când vitejia îşi are obârşia în nesăbuinţă, ea va stârni pieirea celui 
viteaz ; când vitejia îşi are obârşia în dragoste şi în dreptate, ea îl va 
ocroti pe cel viteaz. Prin urmare, nesăbuinţa înseamnă prăpăd iar 
blândeţea înseamnă folos. Nesăbuinţa şi tăria sunt potrivnice lui Tao, 
însă puţini oameni dau însemnătate acestui lucru. Chiar Omul Sfânt, 
prealuminat, socoteşte că aceste lucruri sunt greu de stăpânit. 
Heshang Gong : „A fi viteaz având acţiune înseamnă a merge la 
pieire ; a fi viteaz fără a cuteza să ai acţiune înseamnă a rămâne în 
viaţă. [Cerul] urăşte acţiunea. Cui îi este cu putinţă să cunoască pri¬ 
cina vrerii Cerului şi să nu o nesocotească ?" 

2 Cele patru anotimpuri îşi fac loc unul altuia, iar plantele răsar, 
cresc, se împlinesc şi se veştejesc. Toamna şi iama nu luptă : plantele 
se veştejesc în chip firesc ; primăvara şi vara nu rostesc vorbe : gheaţa 

şi zăpezile se topesc sub razele Soarelui. Nimeni nu porunceşte, însă 
anotimpurile îşi urmează rostul. Tao cuprinde în sine noianul de fiinţe 
şi lucruri, însă totul este rânduit după cuviinţă. Tao al Cerului este 
asemenea unui năvod nemărginit şi rar, însă nici măcar un bob de orez 
nu pătrunde prin el neştiut ; prin urmare, rânduiala Cerului 
răsplăteşte faptele bune sau rele, mici sau mari, deopotrivă. Heshang 
Gong : „Cerul nu luptă cu oamenii pentru însemnătate, însă oamenii 
ţin seama de el în chip firesc. Cerul nu rosteşte vorbe, [însă] 'cele zece 
mii de fiinţe şi lucruri' lucrează firesc, potrivit vremii. Cerul nu 
cheamă la el fiinţele şi lucrurile, [însă] toate îl poartă în spinare pe yin 
şi sunt îndreptate către yang. Năvodul Cerului este întins şi mare ; 
chiar dacă este rar, veghează faptele bune şi rele ale oamenilor fără a 
rătăci vreuna." 



Versetul LXXIV 


Oamenii nicicând nu se tem de moarte, pentru ce să te 
slujeşti de moarte, căutând a-i înspăimânta ?! Dacă îi faci pe 
oameni să se teamă ne-ncetat de moarte, eu pot să-i înşfac pe 
cei fără căpătâi şi să îi nimicesc ; cine s-ar încumeta [să 
făptuiască fărădelegi] 7 1 

Dintotdeauna cineva a fost menit să pedepsească, luând 
vieţile ; aşadar, luând locul celui menit să pedepsească, 
ucigând, înseamnă a lua locul unui meşter desăvârşit, 
căutând a ciopli [lemnul]. Printre [cei care] iau locul 
meşterului, căutând a ciopli, puţini sunt — vai ! — [aceia 
care] nu se vatămă la mână 2 . 


Note 

1 Cel fără căpătâi, viclean şi nesăbuit, care pradă şi tâlhăreşte fără 
încetare, nu se teme de temniţă şi nici de pedeapsa cu moartea. însă 
cârmuitorii caută adeseori să-i înspăimânte pe oameni, atâmându-i pe 
cei fără căpătâi în văzul mulţimii şi trimiţându-i la moarte. Ştiu oare 
cârmuitorii că cei fără de căpătâi se ascund, aşteptând să treacă primej¬ 
dia, în vreme ce oameni nevinovaţi sunt pedepsiţi ? Heshang Gong : 
„Pedepsele cârmuitorilor sunt aspre iar oamenii nu au din ce trăi, iată 
de ce nu se tem de moarte. [Dacă] cel care îşi desăvârşeşte trupul este 
biruit de pofte, duhul îi va fi vătămat. Pentru ce să întemeiezi pedepse, 
căutând a-i înspăimânta [pe oameni] slujindu-te de moarte ? Se cuvine 
să îţi alungi neîndurarea şi să îi înveţi pe oameni să renunţe la dorinţa 

de câştig. [Dacă] îi vei învăţa [pe oameni] prin mijlocirea lui Tao, însă 
ei nu se vor pleca, ci se vor deda vicleniei, atunci, urmând legea 
împărătească, să-i prinzi şi sâ-i nimiceşti." 

2 Scriptura Armoniei spune : „Cerul zămisleşte. Cerul nimiceşte — 
[iată] rânduiala lui Tao. „Lao zi spune în Versetul LXXIII : „Năvodul 
Cerului este nemărginit şi rar, însă nu lasă [nimic] să se rătăcească." 
Prin urmare, fiecare faptă, bună sau rea, va fi răsplătită prin rânduiala 
lui Tao. însă cârmuitorii caută adesea a pedepsi, mânaţi de gânduri 
tulburi, iar nu de dreptate ; de aceea, în temniţă se află oameni nevi¬ 
novaţi. Cel care caută a pedepsi, mânat de pofte, îşi va primi la rândul 
său pedeapsa. Cel fără căpătâi trebuie să fie înainte de toate învăţat 
prin blândeţe şi îngăduinţă. Heshang Gong : „Cerul se află în înălţimi 
(...) şi veghează păcatele oamenilor. [Dacă] Suveranul caută să ia locul 
[celui menit să pedepsească], ucigând, el se va arăta nevolnic. Cel care 
ia locul Cerului, nimicind, îşi va pierde rânduiala ; nu îşi va dobândi 
rânduiala şi va îndura, deopotrivă, prăpădul." 




Versetul LXXV 


Oamenii flămânzesc din pricină că dările pe hrană 
[cerute de] cârmuire sunt nenumărate, iată de ce flă¬ 
mânzesc 1 . 

Poporul este greu de cârmuit din pricină că Suveranul 
are acţiune, iată de ce este greu de cârmuit 2 . 

Oamenii pier lesne, din pricină că ei caută cu îndârjire să 
vieţuiască, iată de ce pier lesne 3 . 

Aşadar, numai şi numai a nu acţiona din pricina vieţii, 
iată ce este mai presus de a preţui viaţa 4 . 


Note 

1 Suveranul desăvârşit cârmuieşte ţara şi îşi rânduieşte supuşii 
fără a lucra împotriva firii. Cârmuitorii nevrednici caută numai 
desfătarea şi câştigul, risipind peste măsură, silind supuşii să le ridice 
palate ; astfel, averile cârmuitorii or vor spori, în vreme ce supuşii vor 
îndura foametea şi frigul. Heshang Gong : „Din ce pricină poporul 
flămânzeşte cumplit ? Din pricină că Suveranul îl împovărează cu 
biruri pe hrană." 

2 Când legile şi poruncile sunt nenumărate, supuşii vor răspunde 
cârmuitorilor prin viclenie; atunci când cârmuitorii sunt nechibzuiţi şi 
samavolnici iar supuşii se arată vicleni, în ţară se va isca neorânduiala. 
Heshang Gong : „Poporul este cu neputinţă de cârmuit din pricină că 
Suveranul este năpădit de dorinţe şi iubeşte acţiunea." 

3 Cu cât oamenii vor căuta mai mult viaţa, îndestulându-se, cu-atâta 
se vor îndepărta de Tao ; cel care se îndepărtează de Tao va pieri cu¬ 
rând. Heshang Gong : „îndestulându-ţi viaţa peste măsură, pentru a 
trăi, vei pătrunde cu uşurinţă pe tărâmul morţii." 

4 Viaţa adevărată se dobândeşte numai întru Tao, prin non-acţiune 
şi netulburare ; cel care caută cu nesăbuinţă şi înverşunare să 
vieţuiască, îndestulându-se fără încetare, va pieri negreşit. 


Versetul LXXVI 


[Când] se nasc, oamenii sunt moi şi slabi, iar [când] mor, 
sunt tari şi puternici. [Când] răsar, plantele sunt moi şi 
plăpânde, iar [când] mor, sunt veştede şi tari 1 . 

Prin urmare, cel tare şi puternic se-ndreaptă către 

moarte, iar cel moale şi slab se-ndreaptă către viaţă 2 . 

De aceea, [dacă] oştirea este puternică, [ea] nu va birui; 
[dacă] arborele este puternic, [el] poate fi îmbrăţişat cu 
amândouă mâinile 3 . 

Ceea ce este puternic şi mare se găseşte jos, iar ceea ce 
este moale şi slab se găseşte sus 4 . 


Note 

1 Pruncul abia zămislit are sufletul neîntinat, iar trupul îi este moale şi 
slab; cu vremea, dorinţele îl răzbesc, oasele şi muşchii i se-ntăresc, iar sân¬ 
gele şi suflul (qi) îi secătuiesc. Când răsar, plantele sunt moi şi firave, iar 
când mor, sunt uscate şi tari. Heshang Gong : „La naştere, omul ascunde 
în sine suflul îngemănat* şi poartă cu sine duhul** ; la moarte, suflul 
îngemănat îl secătuieşte, iar duhul îl părăseşte (...)." 

2 Heshang Gong : „Cel tare şi puternic, va pieri; cel moale şi slab, 
va vieţui." 


* he qi. 

** jingshen. 

3 Când o oaste se socoate puternică şi merge la război mânată de 
dorinţe, ea nu va birui; când un arbore este înalt şi gros, oamenii îl vor 
reteza pentru a-i folosi lemnul. Heshang Gong : „O oaste puternică şi 
mare nesocoteşte [rostul] războiului şi se bucură când ucide ; veninul 
va curge iar mânia se va aduna ; o [oaste] puternică este alcătuită 
dintr-o mulţime [de oşteni] nevolnici, astfel [ea] nu va birui/' 

4 Heshang Gong: „Tao cel desăvârşit îl nimiceşte pe cel puternic şi 
îl slujeşte pe cel slab — [iată] folosul Naturii/' 



Versetul LXXVII 


Nu se aseamănă oare Tao al Cerului cu un arc încordat ?! 
[De] e prea înălţat, îl coborâm, [de] e prea coborât, îl 
înălţăm ; [de] e prea încordat, îl vom slăbi, [de] e prea slab, 
îl vom struni 1 . 

Tao al.Cerului ia de unde prisoseşte şi pune acolo unde 
lipseşte ; Tao al omului* nu este astfel : [el] ia de unde 
lipseşte, punând acolo unde prisoseşte. Cui îi este cu putinţă 
să dăruiască oamenilor ceea ce prisoseşte ? Numai şi numai 
celui înzestrat cu Tao 2 . 

De aceea. Omul Sfânt înfăptuieşte, însă nu se slujeşte [de 
ceea ce a înfăptuit], îşi desăvârşeşte lucrarea, [însă] nu [o] ia 
în stăpânire ; el nu caută a se arăta vrednic 3 . 


Note 


1 Tao este netulburat şi nepărtinitor, lucrând potrivit firii fiinţelor 
şi lucrurilor. Un arcaş desăvârşit îşi struneşte întâi arcul cum se cuvine 
şi apoi slobozeşte săgeata. Heshang Gong : „[Lao zi] spune : 'Arcul 
încordat este potrivit astfel şi apoi poate fi folosit'. A coborî ceea ce 
este înălţat, a înălţa ceea ce este coborât, a micşora ceea ce este puter¬ 
nic şi a mări ceea ce este slab — [iată lucrarea] lui Tao al Cerului." 


* ren zhi Dao, „Tao (Dao) al omului" ; Tao are aici înţelesul de „cale, 
fel de a fi", nu de „unitate nediferenţiată." 

2 Tao al Cerului ia de unde prisoseşte şi pune acolo unde lipseşte, 
potrivind lucrurile după cuviinţă ; omul ia de unde lipseşte şi pune 
acolo unde prisoseşte, împotrivindu-se firii. Tao înseamnă armonie, 
de aceea Omul Sfânt netezeşte şi potriveşte lucrurile după cuviinţă. 
Heshang Gong: „Tao al Cerului micşorează ceea ce prisoseşte şi aduce 
folos celui smerit. Tao al omului este potrivnic lui Tao al Cerului. 
Oamenii din Lume iau de la cei nevoiaşi şi dau celui avut, iau de la cei 
slabi şi aduc folos celui puternic. [Lao zi] spune : 'Cui îi stă în putinţă 
ca aflându-se în avuţie, să ia de la sine şi să dăruiască celor nevoiaşi de 
sub Cer ?! Numai şi numai Suveranului înzestrat cu Tao îi este cu 
putinţă să înfăptuiască [acest lucru]'." 

3 Omul Sfânt îşi slujeşte semenii, însă nu caută să se afle înaintea 
lor, ci se arată smerit şi chibzuit. Heshang Gong : „Omul Sfânt 
dăruieşte celor nevoiaşi din averea sa fără să aştepte a fi răsplătit. [El] 
nu caută să-i facă pe oameni să-i cunoască vrednicia." 




Versetul LXXVIII 


Sub Cer, nimic nu este mai moale şi mai slab decât apa, 
însă [ea] învinge ceea ce este tare şi puternic, nefiindu-i 
nimeni mai presus. Nimic nu o va înlocui 1 . 

Prin urmare, ceea ce este moale învinge ceea ce este tare, 
iar ceea ce este slab învinge ceea ce este puternic ; sub Cer 
nu-i nimeni să nu ştie [acest lucru], [însă] nimănui nu îi este 
cu putinţă să [îl] înfăptuiască 2 . 

De aceea Omul Sfânt spune : „[Cel care] îndură 
umilinţele ţării, acela este cârmuitorul ţării*, [cel care] 
îndură nenorocirile ţării, acela este Rege sub Cer 3 . 

Vorbele drepte se aseamănă cu potrivnicele [lor] 4 . 


Note 

1 Nimic nu este mai moale şi mai blând decât apa ; în locurile 
pătrate, apa ia formă pătrată, iar în locurile rotunde capătă formă 
rotundă ; apa nu are culoare şi nu poate fi adulmecată ; apa coboară 
din locurile înalte şi încetează să curgă în locurile joase. însă nimic nu 
este mai puternic decât apa, căci ea străpunge stâncile şi fărâmiţează 


* Literal: sheji ; she îl desemna pe Zeul Solului (Pământului), iar ji 
îl desemna pe Zeul Grânelor (Cerealelor), cărora Suveranul le oferea 
sacrificii ; mai târziu cei doi termeni, juxtapuşi, au început să sim¬ 
bolizeze statul, ţara. 

pietrele. însuşirea apei nu se va preschimba nicicând. Heshang Gong : 
„Apei îi stă-n putinţă să poarte-n sine munţii şi să proptească 
dealurile, să macine fierul şi să subţieze arama." 

2 Prin urmare, ceea ce este moale învinge ceea ce este dur, iar ceea 
ce este slab învinge ceea ce este puternic — acesta este rostul Naturii, 
iar oamenii cunosc acest lucru, însă puţini sunt cei care ţin seama de el 
şi caută a se desăvârşi. Heshang Gong : „Apei îi este cu putinţă să 
nimicească focul. Limba este moale iar dinţii sunt tari, [însă] dinţii se 
pierd înaintea limbii. Cel care cunoaşte moliciunea şi slăbiciunea va 
vieţui îndelung ; cel tare şi puternic va fi vătămat." 

3 Heshang Gong : „[Dacă] Suveranului îi este cu putinţă să îndure 
umilinţele ţării, asemenea fluviilor şi mărilor, ce nu se împotrivesc 
apelor curgătoare, atunci va putea să-şi păzească vreme-ndelungată 
ţara (...). [Dacă] Suveranului îi este cu putinţă să ia asupra sa păcatele 
oamenilor, îndurând nenorocirile, atunci poate fi înscăunat şi [poate] 
cârmui ţara." 

4 Apa este blândă şi moale, însă ea învinge ceea ce este tare şi pu¬ 
ternic ; Suveranul desăvârşit nu caută măreţia şi desfătările, ci se 
arată smerit şi îndură umilinţele ţării. Iată de ce Lao zi spune că vor¬ 
bele drepte şi adevărate se aseamănă cu vorbele potrivnice lor. 
Heshang Gong : „Acestea sunt aşadar vorbele adevărate ; oamenii 
din Lume sunt neştiutori, socotind că sunt vorbe potrivnice." 



Versetul LXXIX 


Căutând a-mpăca o duşmănie înverşunată, se vor găsi, 
negreşit, rămăşiţe ale duşmăniei. Cum s-ar putea numi 
[acesta] un lucru bun 7! 1 

De aceea. Omul Sfânt ia cu sine jumătatea stângă a 
înţelegerii, însă nu cere [nimic] omenilor. Prin urmare, cel 
înzestrat cu virtuţile lui Tao rânduieşte împrumuturile, iar 
cel lipsit de virtuţile lui Tao rânduieşte dările. Tao al Cerului 
este nepărtinitor : [el] îl slujeşte neîncetat pe cel bun 2 . 


Note 


1 Oamenii caută fără-ncetare mărirea şi câştigul, de aceea, între 
semeni rodeşte încetul cu încetul duşmănia. Uneori, oamenii par să fi 
aflat o cale de a dezlega chiar şi cea mai înverşunată duşmănie ; însă 
duşmănia va mocni şi va răbufni lesne. Prin urmare, nu aceasta este 
calea cea bună. O duşmănie se dezleagă atunci când sămânţa ei încă 
nu a-ncolţit. Heshang Gong : „Cel care ia viaţa oamenilor va pieri; cel 
care vatămă oamenii va fi pedepsit pe măsură." 

2 Când oamenii îşi alungă dorinţele şi se arată netulburaţi şi fără 
acţiune, duşmănia nu va încolţi. Când un om îi împrumută altuia 
bani, cei doi iscălesc o înţelegere ; jumătatea din stânga rămâne la 
împrumutător, iar cea din dreapta rămâne la datornic. Omul Sfânt îi 
slujeşte pe oameni şi îi învaţă prin mijlocirea virtuţilor lui Tao ; el 
socoate că şi-a primit răsplata atunci când oamenii îi urmează pilda. 
Cel lipsit de virtuţile lui Tao este asemenea celui care strânge dările : 
el nu a dat nimic oamenilor, însă le cere. Tao este netulburat şi 



Versetul LXXIX 


195 


nepărtinitor, rânduiala sa aduce fiecăruia răsplata cuvenită. Heshang 
Gong: „Suveranul înzestrat cu virtuţile lui Tao rânduieşte înţelegerile, 
numai atât ; Suveranul lipsit de virtuţile lui Tao îşi nesocoteşte 
înţelegerea. Tao al Cerului nu cunoaşte 'apropierea' şi 'depărtarea', ci 
îl slujeşte pe cel bun, pe cel care rânduieşte împrumuturile." 




Versetul LXXX 


Ţara să fie mică iar oamenii puţini. Chiar de ar avea 
nenumărate arme, să nu se slujească [de ele]. Oamenii să dea 
însemnătate morţii şi să nu călătorească departe. Chiar de ar 
avea vase şi care [de război], să nu aibă unde să le mâne ; 
chiar de ar avea oşteni înveşmântaţi în zale, să nu aibă unde 
să-i înşiruiască. Oamenii să împletească iarăşi noduri, slu- 
jindu-se de ele 1 . 

Să-şi socotească hrana gustoasă şi veşmintele arătoase, 
să-şi socotească locuinţa tihnită şi datinile demne de a-i 
bucura. Ţările învecinate să se zărească unele pe celelalte din 
depărtări şi să audă cântatul cocoşilor şi lătratul câinilor ; 
oamenii să moară la bătrâneţe fără să se fi dus unii la ceilalţi 2 . 


Note 

1 Ţara se cuvine să rămână mică iar oamenii să rămână puţini; cel 
care caută să întemeieze o împărăţie va isca, negreşit, războiul, 
aducând prăpăd celor mulţi. Când Tao domneşte sub Cer, fiecare îşi 
rânduieşte lucrarea sa în pace, iar armele şi armurile, vasele şi carele 
de război, sunt netrebuincioase ; oamenii nu caută a călători în locuri 
îndepărtate, mânaţi de dorinţe, ci dau însemnătate vieţii şi morţii, rân- 
duindu-le după cuviinţă. Oamenii să fie asemenea celor vechi, ce 
însemnau întâmplările slujindu-se de noduri şi vieţuiau în curăţenie şi 
simplitate. Heshang Gong : „[Dacă] Suveranului îi este cu putinţă să 
aducă folos oamenilor şi să alunge nenorocirile, fiecare aflându-şi 

pacea, atunci oamenii vor da însemnătate morţii (...)• [Dacă] poruncile 
cârmuirii nu sunt numeroase, atunci [supuşii] îşi vor rândui treburile şi 
astfel nu vor căuta să se strămute în locuri îndepărtate ; părăsindu-şi 
locuinţa. Alungă podoaba şi întoarce-te la simplitate 

2 Oamenii să rânduiască lucrurile potrivit locului şi vremii : să-şi 
gătească bucatele şi să-şi croiască veşmintele, să-şi ridice casele şi să se 
bucure de datinile lor, socotind că toate acestea sunt aşa cum se cuvine 
să fie; să nu caute a lucra, mânaţi de pofte, împotriva rânduielii locu¬ 
lui şi a vremii. Astfel, nu se vor găsi sub Cer oameni avuţi şi oameni 
nevoiaşi, oameni însemnaţi şi oameni umili, iar duşmănia nu va fi 
stârnită. Oamenii vor auzi cântatul cocoşilor şi lătratul câinilor, iar nu 
nechezatul cailor de luptă ; se vor zări unii pe alţii din depărtări, însă 
dorinţele nu-i vor împinge să calce pământul altora şi să prade. 
Heshang Gong : „[Oamenii] să-şi socotească Itrana dulce (...), să-şi 
socotească arătoase veşmintele umile şi să nu preţuiască cele cinci 
culori, să-şi socoată tihnit bordeiul de stuf şi să nu iubească locuinţele 
împodobite, să se bucure de datinile simple şi curate şi să nu se 
preschimbe/' 




Versetul LXXXI 


Vorbele demne de încredere nu sunt plăcute auzului, iar 
vorbele plăcute auzului nu sunt demne de încredere. Ceea 
ce este bun nu [are trebuinţă] de vorbe iscusite, iar vorbele 
iscusite nu sunt bune. Cel ştiutor nu se arată învăţat, iar cel 
care se arată învăţat nu este ştiutor 1 . 

Omul Sfânt nu agoniseşte ; cu cât face mai mult pentru 
oameni, cu-atât are el însuşi mai mult şi cu cât dă mai mult 
oamenilor, cu-atâta sporeşte el însuşi 2 . 

Tao al Cerului aduce folos, ci nu caută a vătăma, iar Tao 
al Omului Sfânt înfăptuieşte fără a lupta 3 . 


Note 


1 Cel înzestrat cu virtuţile lui Tao este netulburat şi neprefăcut, iar 
vorba sa este adevărată, nu înşelătoare ; cel lipsit de virtuţile lui Tao 
este nesăbuit şi viclean, iar vorba sa este plăcută auzului, însă nu este 
demnă de încredere. Ceea ce purcede din Tao nu are trebuinţă să fie 
dovedit prin vorbe iscusite ; vorbele iscusite sunt adeseori goale pe 
dinăuntru. Cel care vieţuieşte întru Tao cunoaşte în adâncime taina 
Cerului, Pământului şi a „celor zece mii de fiinţe şi lucruri", însă nu 
caută să se arate învăţat ; cel care se socoate învăţat cunoaşte numai 
ceea ce este vremelnic, numai ceea ce poate fi zărit şi desluşit, cunoaşte 
hotarul, nu taina adâncă. Heshang Gong : „Ceea ce este demn de 
încredere se aseamănă rădăcinii ; ceea ce nu este plăcut auzului este 
simplu şi neprefăcut; ceea ce nu este demn de încredere este înşelător 
şi gol. Cel bun se slujeşte de Tao, desăvârşindu-se pe sine, nu se 

împodobeşte ; vorba celui care nu este bun iscă prăpădul; în munţi se 
află jadul, [astfel] munţii sunt scormoniţi; în ape se găsesc perle, [de 
aceea] adâncurile lor sunt tulburate ; căutând a dovedi şi vorbind 
peste măsură îţi vei rătăci viaţa. Cel ştiutor este cel care îl pătrunde pe 
Tao ; cel care se arată învăţat 'a văzut şi a auzit multe'." 

2 Omul Sfânt nu agoniseşte pentru sine ; el socoate că alcătuieşte 
un singur trup şi un singur duh cu semenii săi, de aceea îşi slujeşte 
semenii şi se bucură pentru tihna şi bunăstarea lor. Heshang Gong : 
„Omul Sfânt agoniseşte virtute, nu avere ; prin virtute îi învaţă pe cei 
neştiutori iar averea o dă celor nevoiaşi." 

3 Iată rostul lui Tao : el zămisleşte fiinţele şi le hrăneşte, însă nu se 
socoate stăpânul lor şi nu caută a le vătăma ; Omul Sfânt, întruchi¬ 
parea lui Tao, lucrează fără încetare pentru semeni, însă nu luptă pen¬ 
tru însemnătate şi câştig. Heshang Gong : „Cerul zămisleşte 'cele zece 
mii de fiinţe şi lucruri', le îngrijeşte şi le hrăneşte, făcându-le să se 
împlinească, fără a le aduce vătămare. Omul Sfânt (...) nu luptă 
împotriva supuşilor pentru mărire, iată de ce îi stă în putinţă să-şi 
întregească sfânta lucrare." 




Indice de termeni 


Am ordonat, alfabetic, numai termenii care apar în textul lui Lao 
zi, tradus de noi în limba română ; în prezentul indice am numerotat 
81 de versete ale Cârjii cu cifre arabe. 


băo yi 

a păzi laolaltă [ hun şi po ] 10 
a-şi păzi cu străşnicie Unitatea 22 

bu de qî si 

a pieri înainte de vreme 42 

bu gu 

nevrednic 39 
nevrednicie 42 

bu wei 

a nu avea acţiune 47 

bu xue 

ceea ce nu este „învăţătură" 64 

bu yân 

[învăţătura dată] fără vorbe 2 
[învăţătura] fără vorbe 43 
a nu rosti vorbe 73 

bu ying 

gd 4 

a nu căuta să străluceşti 15 

buyou 

a nu lua în stăpânire 10, 51 

bu yu 

ceea ce nu este „dorinţă" 64 

bu zheng 

a nu lupta [pentru mărire] 3 
a nu lupta 8, 22, 66, 73, 68 
a nu căuta a lupta 68 
fără a lupta 81 

chîzi 

prunc abia născut 55 

chong 

vid (adj.) 4 
vid (subst.) 42 
gol (subst.) 45 

chu gou 

câine de paie 5 

ci 

iubirea părintească 18,19 
a fi blând 67 

Indice de termeni 


ti 


dăzhăngfu 

dâo 


de 


Dî 

Er 


femelă 10 
blândeţe 28 

Suveranul desăvârşit 38 

Tao 1,4,8,9,14,15,16,18,21,23, 24, 25,30,31,32, 
34, 35, 37, 38, 40, 41, 42, 46, 47, 48, 51, 53, 55, 59, 
60, 62, 65, 67, 73, 77, 79, 81 
virtuţile lui Tao 10, 23, 28, 38, 51 (par. 1), 55, 79 
de 21 

virtute 38, 41, 49, 54, 59, 63, 65, 68 
virtutea lui Tao 51 (par. 1) 
virtuţi 60 

virtutea desăvârşită (shang ~) 38, 41 

virtutea nedesăvârşită (xia ~) 38 
împăratul ceresc 4 

Doiul 42 


gushî 

gu 

gua 


răzleţ 39 
pribegie 42 
obârşia cea veche 14 
vale 6,28, 39, 41 
vale dintre munţi 15 
neînsemnat 39 
neînsemnătate 42 


hun 


nedesluşit 15 


jîsî 

j[”g 

Junzi 

li 

li 


miao 

V 

mu 


v 

pu 


a cinsti 54 
sămânţă 55 
Om Sfânt 26, 31 
ritual 38 
reazem 11 
câştig 19 (par.l) 
ascuţimel9 (par. 3) 

taină 1, 27 
obârşie 1 
mamă 20, 25, 52 
temelie 59 

lemn nelucrat 15 
începuturi 28 (par. 3) 
buştean 28 (par. 4) 

<? r 

Tao 32 
început 37 
neîntinat 57 

vale 28 


qi 10 

V 

qiao 

suflu 42 
măiestrie 19 

tfngjing 

netulburare 45 

ren zhi dno 

Tao al omului 77 

ren 

omenie 5,18,19, 38 

Sân 

bunătate 8 

Treimea 42 

sanbao 

trei comori 67 

sheng 

înţelepciune 19 

Shengren 

Omul Sfânt 2, 3, 5, 7,12, 22, 27, 28, 29, 34, 47,49, 

shou zhong 

57, 58, 60,63, 64, 66,70,71, 72,73, 77, 78,79,81, 
a păstra înlăuntru [vidul] 5 

shui 

apă 8, 78 

su ren 

oamenii de rând 20 

tiăn 

Cer (în sintagma „Cerul şi Pământul") 1, 5, 6, 7, 

tiândăo 

23, 25, 32, 

Cer 10,16, 25, 39, 59, 68, 73 
rostul ceresc 47 

tiânzhTdăo 

Tao al Cerului 79 

Tao al Cerului 9, 73,77,81 

tuo yue 

foalele fierarului 5 

wănwu 

cele zece mii de fiinţe şi lucruri 1, 2,4, 5, 8,16,32, 

weiyT 

34, 37, 39, 42, 62, 64 
a alcătui un tot 14 

wu 

nefiinţa 2,11 (par. 4), 40 

wu ji 

locaş gol 11 (par. 1 şi 2) 
cuprins gol 11( par. 3) 

Unitate 28 

wushî 

a fi fără acţiune 48 

wu sT 

non-acţiune 57 (par. 1) 
a nu lucra împotriva firii 57 (par. 4) 
potrivit firii lucrurilor 63 
a se dărui pe sine 7 

ivuiuei 


wuwei 
wu you 
wu yu 


wuzlu 


xiâo 

xin 

xu 


xuâti 


Y r 


yin-yang 

yTng'cr 


ying hun * 
you 


zhT zlu 
zhi zu 

zhT zu zhT zii 
zhî 


non-acţiune 2, 3, 43, 48 (par. 1), 63 

a fi fără acţiune 10, 37, 38, 48 (par. 1), 57 

a nu avea acţiune 38, 64 

ceea ce nu arc gust 63 

nefiinţa 43 

a nu avea dorinţe 1, 57 
a nu avea pofte 3 
a nu avea ştiinţă 3 
a fi neştiut 10 

respect filial 18, 19 
încredere 23, 38 
a seca 3 (verb tranzitiv) 
a fi gol 5 (adj.) 
vid 16 
nefiinţă 6 

adânc 1 (adj., par. 4) 
adânc 1 (subst., par. 4) 

Unitatea 39 
Unul 42 

dreptate 18,19, 38 
yin şi yang 42 
prunc abia născut 10 
prunc 20 
pruncie 28 
10 

fiinţa 2 (par. 2), 11, 40 
a stăpâni 2 (par. 3) 
ceea ce vieţuieşte 14 
a avea (acţiune) 75 

a şti [când se cuvine] să-ncetezi 44 
a şti [când] este-ndeajuns 44 
(ne)cunoaşterea măsurii 46 (par. 2) 
a cunoaşte rostul cumpătării 46 (par. 3) 
cârmuirea (ţării) 57 
a rândui ţara 64 
a cârmui ţara 65 


* ying este echivalent cu hun ; termenul uzual este cel de-al doilea. 

zhî 

zhong 

zîrăn 


iscusinţă 19, 65 (par. 2) 
cei iscusiţi 65 (par .2) 
devotat 18 
credinţă 38 

a înfăptui ceea ce se cuvine 17 

a fi firesc 23 

prin el însuşi 25 

Natura 51 

fire 64 

